COVID-19: Rangalhu kanthaththakevves genesdhin - vNews.mv\nކޮވިޑް-19: ފިޔަވަޅުތައް ދިގުމުއްދަތަށް ދަމަހައްޓަންޖެހޭ\nކޮވިޑް-19 އާ ގުޅިގެން ޢާންމު ރޯގާތައް މަދުވެގެން ދިޔަތޯއެވެ؟\nކޮވިޑް-19: ރަނގަޅު ކަންތައްތަކެއްވެސް ގެނެސްދިން\nޖާދުﷲ ސައީދު 13 January 2021, 23:15\nއެތައް މަހެއް ނުވަތަ އަހަރެއް ފާއިތުވެގެންދިޔަ ކޮވިޑް-19 ގެ ވަބާއަކީ އުއްމީދުގެ އަލިކަންފުޅެއްވެސް ނުލިބި މުޅި ދުނިޔެ ހުއްޓުމަކަށް ގެނުވި ނާމާން ވަބާއެކެވެ. އެހެން ނަމަވެސް އެވަބާއިން ރައްކާތެރިވުމަށް އެޅި ފިޔަވަޅުތަކުން މަންފާކުރަނިވި އެއްކަމެއް ވަނީ ފެނިގެން ގޮސްފައެވެ: ޢާންމު ރޯގާތައް މަދުވުމެވެ.\nކޮރޯނާ ވައިރަހާއިމެދު މީހުންގެ މެދުގައި އުފެދުނު ހޭލުންތެރިކަމާ އެކަމަށް ރައްކާތެރިވެފައިވާ މިންވަރު – މާސްކް އެޅުމާއި އަތްދޮވުމާއި ސާފުތާހިރުކަމަށް ޖެހުނު ލޯބި އަދި އިޖުތިމާއީ ގައިދުރުކަން، މިހުރިހާ ކަމަކުން މަދުކުރެވުނު އެއްކަމަކަށްވީ އާންމު ހުމުގެ ރޯގާތަކެވެ. އަދި އެހެންޏާ ވިއްސާރަ މޫސުމުގައި އާންމުވާ ބަލިތައްވެސް މަދުވެގެން ދިއުމެވެ.\nބައެއް ޑޮކްޓަރުން ދެކިވަޑައިގަންނަވާ ގޮތުގައި މިއީ ވަރަށްބޮޑު ހިތްހަމަޖެހުމެއް ލިބުނު ކަމެކެވެ. ޢަޖައިބު މިންވަރަކަށް އެފަދަ ޢާންމު ބަލިތައް މަދުވެގެން ދިޔައެވެ. އެހެން އަހަރުތަކަށް ބަލާއިރު 2020 އަދި 2021 މި ފެށުނީ ވަރަށް ރަނގަޅަށެވެ. ދުވާލެއްގެ މައްޗަށް ހުމާއި ހަޖަމުގެ މައްސަލަތަކާއި ނޭވާލުމުގެ ނިޒާމީ މައްސަލަތައްވެސް ކުޑަކަމަށް ފާހަގަ ކުރެވެއެވެ. އެހެން ނަަމވެސް ކޮރޯނާ ވައިރަހަކީ ނޭވާލުމުގެ ނިޒާމުގެ މައްސަލަތައް ވަރަށް ބޮޑު ރޯގާއެކެވެ.\nއިންފުލުއެންޒާއައި ގުޅުންހުރި ގިނަ ބަލިތައް ހަމައެކަނި މަދުވީކީ ނޫނެވެ. އެފަދަ ހުމުގެ ރޯގާތައް ފެތުރުންވެސް މަޑުޖެހުނީއެވެ. މިއީ ވިސްނައިލުން މުހިންމު ކަމެކެވެ. ޑޮކްޓަރުން ޤަބޫލުކުރައްވާ ގޮތުގައި މިއީ ކޮވިޑް-19 އާ ދެކޮޅަށް އެޅުނު ފިޔަވަޅުތަކުގެ ނަތީޖާއެވެ.\nޢަންމު ޙާލަތެއްގައި އަރިދަފުހާއި ހުމުގެ ރޯގާއަކީ ވަރަށް ގިނަގިނައިން ފެންނަ ބަލިތަކެކެވެ. އެކަމަށް މާބޮޑު ސަމާލުކަމެއް ގިނަމީހުން ނުދެއެވެ. ނަމަވެސް އެފަދަ ރޯގާތައް ފެތުރިގަތުމާއެކު ކުޑަކުދީންގެ ކްލާސްތައް ސްކޫލްތަކުގައި ބަންދު ކުރެވެއެވެ. ނަމަވެސް 2021 ފެށުނީ އެއާއި ޚިލާފަށެވެ. އެހެން އަހަރުތަކުގައި ޑިސެމްބަރު މަހާއި ޖެނުއަރީ އަދި ފެބްރުއަރީއަކީ މިފަދަ ރޯގާތައް ރިޕޯރޓުކުރާ ޢަދަދު މަތީ އަހަރުތަކެކެވެ. ޞިއްޙަތާބެހޭ ތަފާސް ހިސާބުތަކަށް ބަލައިލުމުން ފެނިގެންދާނެއެވެ. އަދި ފާމަސީތަކުން ދޫކުރާ ބޭހުގެ ނިސްބަތް އަޅައި ކިޔައިލުމުންވެސް ފެނެއެވެ.\nމިއަހަރު އަދި އެފަދަ ކަމެއް ފެނުން ކުޑަކަން ފާހަގަ ކުރެވެއެވެ. ނަމަވެސް އަދި އެކަމާމެދު އެއްޗެއް ބުނުން ތަންކޮޅެއް އަވަސްކަމަށް ޑޮކްޓަރުން ވިދާޅުވެއެވެ.\nމިބާވަތުގެ ބަލިމަޑުކަން މުޅި ޤައުމުގައި އަންމުވެއެވެ. މަދުން ފެންނަ ހުމާއި އަރިދަފުސް ރޯގާއާއި ރޯގާގެ އަސަރުތައް ނުފެނިދާ ދުވަސްތަކެވެ. ޤައުމީ ފެންވަރެއްގައި ބަލާނަމަ އަހަރު ފެށިގެން އަންނަ ދުވަސްވަރާއި ނިމޭ ދުވަސްވަރަކީ ރޯގާ ޢާންމު ދުވަސްވަރެވެ. ޚާއްޞަކޮށް ވިއްސާރު މޫސުންތަކުގައެވެ.\nދުނިޔޭގެ އެކި ކަންކޮޅުތަކުގައިވެސް މިހާރު މިކަން ފެންނަނީ މިގޮތަށް ކަމަށް އެމެރިކާގެ ސިއެޓްލް އެންޑް ކިންގ ކައުންޓީގެ ޢަންމު ޞިއްޙަތާއިބެހޭ އެޕިޑެމިއޮލޮޖިސްޓް ޑޮކްޓަރ މެޓް ހެންސަން ވިދާޅުވިއެވެ. އޭނާ ވިދާޅުވީ އެމެރިކާފަދަ ފިނިމޫސުމް އަންނަ ޤައުމުތަކުގައި ކޮންމެ ހަފްތާއަކު ހުމާއި އަރިދަފުސް ރޯގާ ޖެހިގެން އެތައް ސަތޭކަ ބަޔަކު ޑޮކްޓަރަށް ދައްކާ ކަމުގައެވެ.\nޢާންމު ދިރިއުޅުމުގައި ދިގު މައްދަތަށް ގެނެވޭ މި ބާވަތުގެ ބަދަލުތަކަކީ މުސްތަޤުބަލުގައި މިފަދަ ޢާންމު ރޯގާތަށް މަދުކުރެވިދާނެ ކަންކަމެވެ. ހެންސަން ފަދަ ޑޮކްޓަރުން ދެކިވަޑައިގަންނަވާ ގޮތުގައި އާންމު ސާފު ތާހިރުކަމާއި ތިމާ ސާފު ތާހިރުވުންފަދަ ކަންކަން މިހާރުވެސް ބަލަހައްޓަމުންގެންދާ ގޮތަށް ކުރިއަށް ގެންދިއުން މުހިންމެވެ.\nރައްކާވެ ތިބިއްޔާ ދަތުރޭ ބުނަނީ މިހެންވީމައެވެ. ހޭންޑް ސެނިޓައިޒަރ ބޭނުންކުރުމާއި އަތްދޮވުމާއި ހާމަކޮށް އެކަން ކުރުމުގެ ބަދަލުގައި އަތުގެ މައިކަޅުވާއާއި މުލައްދަނޑީން ނޭފަތާއި އަނގަ ނިވާވާގޮތަށް ރައްކާތެރިވެގެން ކިނބިހި އެޅުމާއި ކެއްސުންފަދަ ކަންކަން މިއީ ހައްތާވެސް ރައްކާވެ ތިބިއްޔާ ދަތުރެވެ.\nއެހެން ނަމަވެސް ކުރިއަށް އޮތް ދުވަސްތަކުގައި ފެނުން އެންމެ އުނދަގޫ ކަންތައްތަކުގެ ތެރޭގައި މާސްކު އެޅުމާއި އިޖުތިމާޢީ ގައިދުރުކަންފަދަ ފިޔަވަޅުތައް ހިމެނޭނެކަން ކަށަވަރެވެ. ނަމަވެސް ކޮވިޑް-19 އާ ދެކޮޅަށް އެޅުނު ފިޔަވަޅުތަކުގެ ކުދިކުދި ކަންކަން ދެމެހެއްޓުމަކީ މުހިންމު ކަމެކެވެ. ގެއިން ބޭރަށްދާ ކޮންމެ އިރަކު މާސްކު އަޅައިގެން އުޅުމާއި އިޖުތިމާއީ ގައިދުރުކަން ބެހެއްޓުން މުހިންމެވެ.\nމި ވަބާގެ ތެރޭގައި އަދިވެސް އަހަރަކައި ގާތްކުރާ ހިސާބަށް ހިނގައިދާނެކަމުގެ ބިރު އެބައޮތެވެ. ރާއްޖޭގައި ވެކްސިން ދެވޭނެ ދުވަހެއް އަދި ނޭނގެއެވެ. އެންމެނަށް ވެކްސިންދީ ނިމޭނީ ވެކްސިން ދޭން ފަށާނެ ދުވަހެއްވެސް އެނގިގެންނެވެ. އަދި ވެކްސިން ދިނުމަށް ތާވަލެއް ރޭވިގެންނެވެ. އެންމެ އިސްކަންދޭ ހިސާބަކާއި އެންމެފަހު މަރުޙަލާއެވެ.\nއެންމެ ޑޯޒަކުން ފުރިހަމަ ކުރެވޭ ވެކްސިނަކާއި ދެ ޑޯޒުން ދެވޭ ވެކްސިނެއްވެސް މިވަނީ އުފައްދައި އިންސާނުންނަށް ބޭނުންކުރުމުގެ ހުއްދަ ދީފައެވެ. ނަމަވެސް ރާއްޖެއަށް ލިބޭނީ މީގެ ކޮން ވެކްސިނެއްކަންވެސް އަދި އޮތީ ނޭނގިއެވެ. މިޖެނުއަރީމަހުގެ 10 ވަނަ ދުވަހުގެ ރޭ ހެލްތު އިމަޖެންސީ އޮޕަރޭޝަން ސެންޓަރުގައި ޑރ. ނަޒްލާ ރަފީޤުވަނީ ރާއްޖޭގައި ވެކްސިން ދިނުމާ ބެހޭގޮތުން އަދި މާބޮޑު ތަފްޞީލެއް ދެވެން ނެތްކަމަށް ވިދާޅުވެފައެވެ. އަދި ނަޒްލާ ވިދާޅުވި "ކޮންފިޑެންޝަލް ކަންތަކަކާއި ގުޅުން ހުރީމާ" ވެކްސިން ލިބުމުގެ އެއްބަސްވުންވެސް އަދި އޮތީ ވާނުވާއެއްގެ ތެރޭގައެވެ.\nކައިރި މުސްތަޤުބަލަކަށް ބަލާއިރު މި ވަބާގެ ތެރޭގައި އުޅެން ޖެހިފައިވާއިރު މިހާރު ރައްކާތެރިވުމުގެ ގޮތުން އަޅައިފައިވާ ފިޔަވަޅުތައް އެގޮތުގައި ދެމެހެއްޓުން މުހިންމެވެ. ސަބަބަކީ ނޭވާލުމުގެ ނިޒާމަށް ޙަމަލާދޭ ބަލިތަކާއި ދެކޮޅަށް އަޅައިފައިވާ މި ފިޔަވަޅުތަކުގެ ތެރޭގައި އަމިއްލަ ސާފުތާހިރުކަމާއި ރައްކާތެރިކަން ދެމެހެއްޓުމަކީ ރަނގަޅު ކަމަކަށްވުމެވެ. ޚާއްޞަކޮށް ސެނިޓައިޒް ކުރުމާއި މާސްކް އެޅުންފަދަ ކަންކަމެވެ. އިޖުތިމާއީ ގައިދުރުކަމާއެކު ބޭރަށް ގޮސްއުޅުން މަދުކޮށްލުމެވެ. ނަމަވެސް މިއީ މުޖުތަމަޢުގެ އަފްރާދުންނަށް ވަރަށް ބޮޑު ގޮންޖެހުމަކަށް ވާނެއެވެ. ޚާއްޞަކޮށް ދިގު މުއްދަތަކަށް މިކަން މިގޮތަށްކުރުން ދެމެހެއްޓުމަކީ، އެއީ އުނދަގޫ ކަމަކަށް ވެގެންދާނެއެވެ.\nފާހަގަ ކޮށްލަންޖެހޭ އަނެއް ކަމަކީ އަޅައިލުމާއި އެހީތެރިކަން ދިނުމަށް ޤާއިމް ކޮށްފައިވާ ތަންތަނަށްވެސް ވަރަށް ބޮޑެތި ބަދަލުތައް ގެންނަން ޖެހިފައިވުމެވެ. އަދި ފާއިތުވި ދުވަސްތަކުގައި އެ ބަދަލުތައް ގެނެސްފައިވެސް ވެއެވެ. ޤަވާއިދުތައް ހަރުދަނާކޮށް ތަންފީޒުކުރުމުގައިވެސް ފަރުވާތެރިކަން ބެހެއްޓުން ހިމެނެއެވެ. ސަބަބަކީ މިފަދަ ތަންތަނަކީ ފަރުވާ ކުޑަވެ ކުޑަކުޑަ އިހުމާލަކުންވެސް ދުޅަހެޔޮކަން ގެއްލި އެތަން ހުރި ރަށަކަށްވެސް އެކަމުގެ ގެއްލުންތަކަކާއި އުނދަގޫތަކެއް ކުރިމަތިކުރުވާނެ ކަމަކަށް ވާނެތީއެވެ. އެހެންވީމާ އެތަންތަނަށް ގެނެވިފައިވާ ބަދަލުތައް ނުވަތަ ތަންފީޒީ އުޞޫލުތައް ދިގުމުއްދަތަށް ދެމެހެއްޓޭނެކަމަށް ބެލެވެއެވެ.\nޑޮކްޓަރ ހެންސަން ޤަބޫލުކުރައްވާ ގޮތުގައި ކޮވިޑް-19 ގެ ދަހަނާގެ ތެރޭގައާއި އަދި ވެކްސިންގެ ތެރޭގައި އެހެން ހަތިޔާރެއްވެސް އެބައޮތެވެ. އެއީ ޞިއްޙީ އަޅައިލުމުގެ ޚިދުމަތް ހޯދުމަށް މީހުން އުޅޭ އުޅުން މަދުވުމެވެ. ކޮންމެ މީހަކު ކްލިނިކަކަށް ނުވަތަ އެމީހަކު ޢާންމުކޮށް ދައްކާ ޑޮކްޓަރެއްގެ ގާތަށް ހުމުގެ ރޯގާއަށް ބޭހެއް ހޯދަން ނުގޮސްފާނެއެވެ. ނަމަވެސް އަދި އެއީ މުޅީން އެކަން އޮންނާނެ ގޮތެއް ނޫނެވެ.\nކޮވިޑް-19 އާ ގުޅިގެން، މަޢުލޫމާތު ފޯރުކޮށްދިނުމަށް އުފައްދާފައިވާ ޞިއްޙީ ކުއްލި ނުރައްކަލުގެ ޙާލަތުގެ ކަންކަން ބަލަހައްޓާ މަރުކަޒުންވެސް ޢާންމުކޮށް، ދެމުން ގެންދަނީ މި ވަބާއާއި ގުޅުން ހުރި މަޢުލޫމާތުތަކެވެ. ޢާންމު ޞިއްޙަތުގެ ތަފާސް ހިސާބުތަކުގެ މަޢުލޫމާތު ގެނެސްދޭމިންވަރު މަދުކަން ފާހަގަ ކުރެވެއެވެ. ނަމަވެސް ޢާންމުންގެ ފަރާތުން އެނގޭ ގޮތުގައި ޢާންމު ރޯގާތަކާ އެނޫންވެސް ހުމުގެ ރޯގާތަކަށް ފަރުވާ ދެވިފައިވާ މިންވަރު އެހެން އަހަރުތަކާއަޅާ ބަލާއިރު މަދެއްނޫނެވެ. ނަމަވެސް ރޯގާ ޖެހޭ މީހުންގެ ނިސްބަތް މަދެވެ. ޑޮކްޓަރުން ދެކިވަޑައިގަންނަވާ ގޮތުގައި ފާއިތުވި އަހަރު އެކި ބާވަތުގެ ހުމުގެ ޢާންމު ރޯގާ ދަށްވެފައިވަނީ ރައްކާތެރިވުމުގެ ގޮތުން އެޅިފައިވާ ފިޔަވަޅުތަކުގެ ސަބަބުންނެވެ. އަދި ކުރީން ޅައިރު ދެވިފައިވާ ވެކްސިންތަކުގެ ފައިދާ ކުރާތީއެވެ.\nއާންމު އުޅުމުގެ އުޞޫލުތަށް ބެހިފައިވާ ގޮތަށް ބަލާއިރު، އޮފީހުން ބޭރުގައި މަސައްކަތްކުރުންވެސް އެއީ ޢާންމު ރޯގާ ފެތުރުން ދަށްވުމުގެ މުހިންމު ދައުރެއް އަދާކުރި ކަމެކެވެ. ސްކޫލްތަކަށް ދަރިވަރުން ނުގޮސް ގޭގައި ކިޔެވުމުގެ ކަންކަން ހަމަޖެހިގެން ދިއުމާއި މަހާސިންތާތަކާއި ބައްދަލުވުންތައް އޮންލައިނަށް ބަދަލުވެގެން ދިއުންވެސް ހިމެނެއެވެ. އެހެންވީމާ މިއީ މުސްތަޤުބަލަށް ވަރަށް ބޮޑު ފައިދާތަކެއް ކުރާނެ ކަމެކެވެ.\nބައެއް މީހުންގެ ފަރާތުން އެނގިފައިވާ ގޮތުގައި އާދަކާދައަށްވެސް ކޮންމެވެސް ވަރެއްގެ ބަދަލެއްވަނީ އައިސްފައެވެ. ނަމަވެސް އެ ބަދަލު އައިސްފައިވަނީ އިންޒާރުތަކާއި ލަފާތަކާއި އިރުޝާދުތައް އަޑުއަހާ މީހުންގެ ތެރޭގައެވެ. ގާތްގަނޑަކަށް އެންމެން އެއަޑު އެހި ނަމަވެސް އެކަމަށް ސަމާލުކަން ނުދޭ މަދު ބަޔަކުވެސް އުޅެމުން ދިއުމުގެ ނަތީޖާއަކަށްވީ ކޮވިޑް-19 ފެތުރުމަށް އެހީތެރިކަން ފޯރުކޮށްދިނުމެވެ.\nސަމާލުވުމަށް ދީފައިވާ އިރުޝާދުތަކާ އެއްގޮތަށް އުޅެމުންދިޔަ މީހުން ކިރިޔާވެސް ބަލިހެން ހީވާނަމަ ވަގުތުން އެކަމަކަށް ފަރުވާ ހޯދުމަށް މަސައްކަތް ކުރެއެވެ. އަދި ގޭގައި މަޑުކޮށްލުމުގެ ވިސްނުން ގެންގުޅެއެވެ.\nރޯގާގެ ބަލިމަޑުކަމުގެ އިތުރުން ހަޖަމުގެ މައްސަލަތައް ދިމާވުންވެސް ކޮވިޑްގެ ތެރޭގައި މިވަނީ ދަށްވެފައި ކަމަށް ބައެއް ޞިއްޙީ ބޭފުޅުން ވިދާޅުވެއެވެ. އަދި ދަރުމަވެރީންގެ ފަރާތުންވެސް އެނގިފައިވާ ގޮތުގައި އެބާވަތުގެ ބަލިމަޑުކަމާއެކު އެހެނިހެން ކަހަލަ ފެތުރޭ ބަލިތައް މަދުކަމަށް ފާހަގަ ވެއެވެ. ސަބަބެއް ކަމަށް އެބޭފުޅުން ދެކިވަޑައިގަންނަވަނީ ޕާކުތަކަށް ދިއުމާއި ލުއި ކާނާގެ ގޮތުގައި ޢާންމުކޮށް ޓޭކްއަވޭ ތަންތަނަށް ނުގޮސް ގޭގައި ކެއުމުގެ ކަންކަން ހަމަޖެއްސުމާއި ހޮޓާތަކަށް ވަނުން މަދުވުން ހިމެނެއެވެ. އަދި މީގެ އިތުރުން ގިނަ ދިވެހީންނަކީ ހަޖަމުގެ މައްސަލަތަކުގައި އެހެން ގޮތެއް ނެތުމުން ނޫނީ ގިނަފަހަރަށް ޑޮކްޓަރަށް އިޝާރާތެއް ކޮށްލަންވެސް ބޭނުންވާ ބައެއް ނޫނެވެ.\nފާއިތުވި އަހަރުގެ ކުރީކޮޅު ގިނަ ބަޔަކަށް ހީވެފައި އޮތީ އަދި ޞިއްޙީ އޮފިޝަލުންނަށްވެސް ހީފުޅުވެ ވަޑައިގެންފައި ޢާންމު ރޯގާގެ ވަބާއެއް ކޮވިޑާއެކު ފެތުރެމުން ދިޔަ ކަމަށެވެ. ނަމަވެސް އަހަރުގެ ފުރަތަމަ މަސް ނުނިމެނީސް އެކަން އޮތީއެހެން ނޫންކަން އެނގިއްޖެއެވެ.\nއެންމެނަށްވެސް އެނގޭ ފަދައިން ފާއިތުވި 12 ވަރަކަށް މަހަކީ ގިނަ ބަޔަކަށް ވަރަށް ދުއްތުރާދިން 12 ވަރަކަށް މަހެވެ. އަދި އެތައް އަހަރެއްވަންދެން ހުމުގެ ރޯގާތައް ތަޙައްމަލު ކުރަމުންދިޔަ މީހުންގެ ކަންބޮޑުވުން އިންތިހާއަށް އިތުރުވެގެން ދިޔަކަން ފާހަގަވެއެވެ. އަދި ވިއްސާރަ މޫސުމުގައި ކަންވާނެގޮތަކާމެދު އެމީހުންގެ ކަންބޮޑުވުންވެސް އެވަރަށް އޮތެވެ. މީގެ އިތުރުން ދެރޯގާ އެއްވެ ބޮޑު ރޯގާއައިސް ވަބާއަކަށްވުމުން ޞިއްހީ ނިޒާމަށް ކުޅަދާނަ ނުވާވަރު ވެދާނެ ކަމުގެ ކަންބޮޑުވުންވެސް އޮތެވެ. އެހެންވީމާ ހުމުގެ ރޯގާތަކާއި ގުޅޭގޮތުން ހިފަހައްޓައިލަން ލިބުނު އުއްމީދުގެ ވާފަށުގެ ބޭނުން ހެޔޮ ގޮތުގައި ހިފިފައިވެއެވެ. ދުވަހަކުވެސް އާދައިގެ އާންމު ރޯގާ މަދުނުވާވަރަށް ދަށްވެފައިވެއެވެ. އެހެންވީމާ އެއީން އެނގޭ އެއްޗަކީ ކޮވިޑާއި ގުޅިގެން އެޅިފައިވާ ފިޔަވަޅުތަކުގެ ފައިދާ ރައްޔިތުންނާއި ޞިއްޙީ ނިޒާމަށް ކޮށްފައިވާ ކަމެވެ. މިހާރު ކޮވިޑްގެ ވެކްސިން ލިބުމުގެ އުއްމީދު ރައްޔިތުންނަށް މިވަނީ ބޮޑުވެފައެވެ. އަދި ކޮންމެ މީހަކުވެސް އެ ވެކްސިން ލިބިގަތުމަށް ވީހާއަވަހެއް ކުރުމަކީ މުހިންމު ކަމެކެވެ.\nނަމަވެސް ސުވާލަކީ ކޮވިޑަށް މި ކުޑަ ދުވަސްކޮޅުގެ ތެރޭގައި ހުއްދަލިބިގެން ދެވޭ ވެކްސިނަކީ ކޮވިޑް ނައްތައިލެވޭ ވެކްސިނެއްތޯ ނުވަތަ ކޮވިޑް ޖެހުމުން މީހާ ދުރުކޮށްދޭ ވެކްސިނެއްތޯ ކުރެވޭ ސުވާލެވެ. އަދި އެ ބަލި ދުނިޔެއިން ނައްތައިލުމަށް ކިހާ ދުވަހެއް ނަގާނެތޯވެސް އެއީ ކުރެވޭ ސުވާލެކެވެ.\nސިއްހަތު ރިޕޯޓް ދުނިޔެ


މިނިސްޓްރީ އޮފް ޑިފެންސް - About Us\nމިނިސްޓްރީ އޮފް ޑިފެންސް\nއަޅުގަނޑުމެން މަސައްކަތްކުރަމުން މިދަނީ، މިހާރަށްވުރެ ވަރުގަދަ އަދި ވިލުންވެރި ޤައުމެއް ކަމަށް ދިވެހިރާއްޖެ ހެދުމަށެވެ. މި މަސައްކަތުގައި އަޅުގަނޑުމެންނާއެކު ޙިއްސާވާ 8 އިދާރާއަކީ:\nދިވެހިރާއްޖޭގެ ޤައުމީ ދިފާޢީ ބާރު (އެމްއެންޑީއެފް) ނޭޝަނަލް ކައުންޓަރ ޓެރަރިޒަމް ސެންޓަރ (އެންސީޓީސީ) އެންޓި-ޓްރެފިކިންގ އިން ޕަރސަންސް (އެންޓި-ޓިޕް) އޮފީސް އޭވިއޭޝަން ސެކިއުރިޓީ ކޮމާންޑު (އެވްސެކޮމް) ނޭޝަނަލް ޑިޒާސްޓަރ މެނޭޖްމަންޓް އޮތޯރިޓީ (އެންޑީއެމްއޭ) މޯލްޑިވްސް އިމިގްރޭޝަން މޯލްޑިވްސް ކަސްޓަމްސް ސަރވިސް އެންޓި-ޓްރެފިކިންގ އިން ޕަރސަންސް (އެންޓި-ޓިޕް) އޮފީސް މޯލްޑިވްސް ހައިޑްރޯގްރަފިކް ސަރވިސް\nދިވެހިރާއްޖޭގެ މިނިވަންކަމާއި ސިޔާދަތު ރައްކާތެރިކޮށް، ޤާނޫނު އަސާސީއާއި ޤާނޫނުތައް ޙިމާޔަތްކުރުމާއި، ޤާނޫނީ ވެރިކަން ދެމެހެއްޓުމާއި، ރައްޔިތުންގެ ފުރާނަ ސަލާމަތްކުރުމުގެ ޤާބިލްކަން ލިބިފައިވުން.\nދިވެހިރާއްޖެއާއި ދިވެހިރާއްޖޭގެ ޤާނޫނު އަސާސީ ޙިމާޔަތްކޮށް، ޤާނޫނު އަސާސީގެ ދަށުން އެކަށައަޅާ ވެރިކަން ދެމެހެއްޓުން.\nޤައުމީ ސަލާމަތުގެ ސިޔާސަތު ރާވާ ހިންގާ ތަންފީޒުކުރުން.\nރާއްޖޭގެ އެކްސްކްލޫސިވް އިކޮނޮމިކް ޒޯނާއި ސިޔާސީ ސަރަޙައްދު ދިފާޢުކޮށް ބެލެހެއްޓުން.\nމިނިސްޓްރީގެ ފަރާތުން ރައްޔިތުންނަށާއި ސަރުކާރުގެ އެހެނިހެން ދާއިރާތަކަށް ޚިދުމަތްތައް އެންމެ ފުރިހަމަކަމާއެކު ފޯރުކޮށްދިނުމަށްޓަކައި ބޭނުންވާ ނިޒާމްތައް ޤާއިމް ކުރުމާއި، ޤާބިލް މުވައްޒަފުން ހޯދާ، މިޚިދުމަތްތައް ދެމެހެއްޓުން.\nމިނިސްޓްރީ އޮފް ޑިފެންސްގެ ބެލެނިވެރިކަމުގެ ދަށުގައިވާ އިދާރާތައް ބަލަހައްޓާ، އެއިދާރާތަކާ ގުޅިގެން މަސައްކަތްކުރުން.\nމިނިސްޓްރީ އޮފް ޑިފެންސް އުފައްދަވާފައިވަނީ ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީން ލިބިދޭ ބާރުގެ ދަށުން ރައީސުލްޖުމްހޫރިއްޔާއެވެ. މި މިނިސްޓްރީއާ ހަވާލުކުރެވިފައިވާ މަސައްކަތްތައް ތިރީގައި މިވަނީއެވެ.\nދިވެހިރާއްޖޭގެ މިނިވަންކަމާއި ސިޔާދަތަށް ނުރައްކަލެއް ނުވަތަ އުނިކަމެއް އަތުވެދާނެ ކޮންމެ ކަމަކުން، ދިވެހި ދައުލަތާއި ޤާނޫނީ ވެރިކަން ދިފާޢުކޮށް ޙިމާޔަތްކުރުން. އަދި އެފަދަ ކަމެއް މީހަކު ނުވަތަ ބަޔަކު ކުރާނަމަ އެކަމެއް މަނާކޮށް ވަގުތުން ހުއްޓުވައި ޤާނޫނީ ގޮތުން އަޅަންޖެހޭ ފިޔަވަޅުތައް އެޅުން.\nދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގައި ބަޔާންކޮށްފައިވާ ގޮތުގެ މަތިން ރާއްޖޭގެ އާކިޕެލެޖިކަލް ބޭސްލައިންތަކުގެ ތެރޭގައިވާ ބިމާއި، ޖައްވާއި، ކަނޑާއި، އެ ކަނޑުގެ އަޑީގައިވާ ބިމާއި، އެ ކަނޑާ ގުޅިފައިވާ ޖައްވު ދިފާޢުކޮށް، ޙިމާޔަތްކުރުން. އަދި މިކަންކަމާބެހޭގޮތުން ހެދިފައިވާ ޤާނޫނާއި ގަވާއިދުތައް ތަންފީޒުކުރުމުގައި، ދިވެހި ސަރުކާރަށް އެހީތެރިވުން.\nދިވެހިރާއްޖޭގެ ޚާއްޞަ އިޤްތިޞާދީ ސަރަޙައްދާއި އަދި ސިޔާސީ ސަރަޙައްދުގެ އެއްގަމާއި، ކަނޑާއި ވައިގެ ތެރެއިން، ބޭރު ޤައުމުތަކުގެ އުޅަނދުތަކާއި، މަތިންދާ ބޯޓު ފަހަރު ދަތުރުކުރުމުގައި ޤާނޫނާ ޚިލާފު ޢަމަލެއް ކޮށްފިނަމަ، އެކަމެއް ބަލައި، އެކަމާމެދު އަޅަންޖެހޭ ފިޔަވަޅުތައް އެޅުން.\nކަނޑުމަތީގައި ހާލުގައި ޖެހޭ މީހުން ހޯދައި ސަލާމަތްކުރުމާއި، ކަނޑާއި އެއްގަމުގައި ދިމާވާ ނުރައްކާތެރި ހާދިސާތަކުގައި، ރައްޔިތުންގެ ފުރާނައާއި މުދާ ސަލާމަތްކުރުން.\nއަލިފާނުގެ ނުރައްކަލުން، ރައްޔިތުންނާއި އެމީހުންގެ މުދާ ސަލާމަތްކުރުމުގެ ގޮތުން އަޅަންޖެހޭ ފިޔަވަޅުތައް އެޅުން.\nރާއްޖެއަށް ދިމާވާ ޤުދުރަތީ ބޮޑެތި ހާދިސާތަކާއި، އެނޫންވެސް ނުރައްކާތެރި ބޮޑެތި ހާދިސާތަކުގައި ރައްޔިތުންގެ ފުރާނައާއި މުދާ ސަލާމަތްކުރުމާއި، އަދި އެފަދަ ހާދިސާއަކުން ލިބިދާނެ ގެއްލުން ކުޑަކުރުމަށް މަސައްކަތްކުރުމާއި، އެކަން އާންމު ޙާލަތަކަށް ގެނައުމުގައި، ސަރުކާރުގެ ކަމާބެހޭ ފަރާތްތަކާ ގުޅިގެން އިސްވެ ހަރަކާތްތެރިވުން.\nދިވެހިރާއްޖޭގެ ފަރާތުން ސޮއިކޮށް ތަޞްދީޤުކޮށްފައިވާ ބައިނަލްއަޤްވާމީ އަދި ސަރަޙައްދީ މުޢާހަދާތަކާއި އެއްބަސްވުންތަކުގައި، މިނިސްޓްރީ އޮފް ޑިފެންސުން ކުރުން ލާޒިމުކުރާ އެންމެހައި ކަންކަން ހިންގައި ތަންފީޒުކުރުން.\nރާއްޖޭގެ ކަނޑާއި ވައިގެ ބަނދަރުތަކުގެ ސަލާމަތްތެރިކަމާއި ރައްކާތެރިކަން ބެލެހެއްޓުން.\nރާއްޖޭގެ ކަނޑާއި ވައިގެ ބަނދަރުތަކަށް އަންނަ އަދި ފުރާ އުޅަނދުފަހަރާއި އެ އުޅަނދުފަހަރުން އެތެރެކުރެވޭ އަދި ބޭރުކުރެވޭ ތަކެއްޗާއި، އަންނަ އަދި ފުރާ މީހުންނާއި، ބަނދަރު ހިމެނޭ ސަރަޙައްދުތަކަށް ވަދެނިކުމެވާ މީހުންނާއި، ވެއްދޭ އަދި ނެރެވޭ ތަކެތި ބެލުމާއި މިފަދަ ކަންކަން ބެލެހެއްޓުމުގައި، ސަރުކާރުގެ ކަމާބެހޭ ފަރާތްތަކަށް އެހީތެރިވެދިނުން.\nޤާނޫނާ ޚިލާފަށް ހިންގޭ ޢަމަލަކުން މަދަނީ ވައިގެ ދަތުރުފަތުރަށް އަރައިފާނެ ބުރުލަކުން އެ ސިނާޢަތް ރައްކާތެރިކުރުމަށްޓަކައި ޢަމަލު ކުރާނެ ރައްކާތެރިކަމާ ގުޅުންހުރި ޤައުމީ މިންގަނޑުތައް ކަނޑައަޅައި، މި ކަންކަމާ ގުޅުންހުރި އިދާރާތަކުން އެ މިންގަނޑުތައް ތަންފީޒު ކުރަމުންދާކަން ކަށަވަރުކުރުން.\n"ކޮންވެންޝަން އޮން އިންޓަރނޭޝަނަލް ސިވިލް އޭވިއޭޝަން" ގެ ސޭފްގާރޑިންގ އިންޓަރނޭޝަނަލް ސިވިލް އޭވިއޭޝަން އެގެއިންސްޓް އެކްޓްސް އޮފް އަންލޯފުލް އިންޓަފިއަރެންސް އާއި މަދަނީ ވައިގެ ދަތުރުފަތުރުގެ ރައްކާތެރިކަމާ ގުޅުންހުރި، ދިވެހި ދައުލަތުން ކުރަންޖެހޭ ކަންކަން ކުރުމާއި އެކަންކަމާގުޅޭ ނިޒާމްތައް ޤާއިމްކޮށް ހިންގައި ބެލެހެއްޓުން.\nއެންބިއުލާންޗުގެ ޚިދުމަތް ދިނުމުގެ އެންމެހައި އިންތިޒާމް ހަމަޖެއްސުމާއި، އެއްތަނުން އަނެއްތަނަށް ކަނޑުމަގުން ބަލިމީހުން އުފުލުމަށް ކުރަންޖެހޭ އެންމެހައިކަންކަން ކުރުން.\nއެންބިއުލާންޗުގެ ޚިދުމަތް ދިނުމަށް ބޭނުންކުރާ އުޅަނދުފަހަރު ދުއްވުމާއި، އެ އުޅަނދުފަހަރު ބަލަހައްޓައި މަރާމާތުކުރުމާއި، އެ އުޅަނދުފަހަރުގެ ރަޖިސްޓްރީއާއި، މިނޫންވެސް އެ އުޅަނދުފަހަރާބެހޭ ލިޔެކިއުންތައް ބެލެހެއްޓުމާއި، އެ އުޅަނދުފަހަރަށް ބޭނުންވާނެ ލޮޖިސްޓިކް ސަޕޯޓް ފޯރުކޮށްދިނުމާއި، އެ އުޅަނދުފަހަރަށް ފަޅުވެރިން ހަމަޖެއްސުމާއި އެފަރާތްތަކަށް ތަމްރީނު ދިނުން.\nދިވެހިރާއްޖޭގެ ދިފާޢާއި، ޤައުމީ ސަލާމަތާބެހޭ ސިޔާސަތުތައް އެކަށައެޅުމުގައި ރައީސުލްޖުމްހޫރިއްޔާ އަދި ސިފައިންގެ ވެރިޔާއަށް ލަފާދީ، އެހީތެރިވުން.\nދިވެހިރާއްޖޭގެ މިނިވަންކަމާއި އިސްތިޤްލާލަށް، ރާއްޖޭގެ ސިޔާދަތާއި ޤައުމީ ސަލާމަތަށް އަދި ޤާނޫނީ ވެރިކަމަށް ނުރައްކަލެއް ނުވަތަ އުނިކަމެއް އަތުވެދާނެ ކަންކަމާބެހޭ މަޢުލޫމާތު އެއްކޮށް ދިރާސާކޮށް، އެކަމާބެހޭގޮތުން އަޅަންޖެހޭ ފިޔަވަޅުތައް އެޅުން.\nޤައުމީ މަޞްލަޙަތާއި އަދި އަމަންޢާންމަށް ގެއްލުމެއްވެދާނެ ކޮންމެ ކަމަކުން ދިވެހި ދައުލަތް ޙިމާޔަތްކޮށް ރައްކާތެރިކުރުމުގައި، ސަރުކާރުގެ ކަމާބެހޭ ފަރާތްތަކަށް އެހީތެރިވުން.\nޤާނޫނު ނަންބަރު 2013/12 (މީހުން ޓްރެފިކްކުރުން ހުއްޓުވުމުގެ ޤާނޫނު)ގެ ދަށުން މިނިސްޓްރީން ކުރަންޖެހޭ އެންމެހައި ކަންކަން ކުރުން.\nރާއްޖޭގެ އިމިގްރޭޝަނާބެހޭ އެންމެހައި ސިޔާސަތުތައް ކަނޑައަޅައި ހިންގައި ތަންފީޒުކުރުން.\nމިނިސްޓްރީގެ މަސައްކަތްތަކާ ގުޅިގެން، ޤާނޫނީގޮތުން ހިންގަންޖެހޭ ކަންތައްތައް ހިންގައި ބެލެހެއްޓުން.\nތިރީގައިމިވާ ތަންތަން ހިނގަމުންދާނީ، މިނިސްޓްރީ އޮފް ޑިފެންސްގެ ދަށުންނެވެ.\nއޭވިއޭޝަން ސެކިއުރިޓީ ކޮމާންޑް\nނޭޝަނަލް ކައުންޓަރ ޓެރަރިޒަމް ސެންޓަރ\nމޯލްޑިވްސް ހައިޑްރޯގްރަފިކް ސަރވިސް\nއޭވިއޭޝަން ސެކިއުރިޓީ ކޮމާންޑްގެ މަސައްކަތްތައް\nދިވެހިރާއްޖޭގެ މަދަނީ ވައިގެ ބަނދަރުތަކުގެ ސަލާމަތާއި ރައްކާތެރިކަން ބެލެހެއްޓުމަށްޓަކައި އަންނަނިވި ކަންކަން ކުރުން:\nމަދަނީ ވައިގެ ދަތުރުފަތުރުގެ ސަލާމަތާއި ރައްކާތެރިކަމަށް ނުރައްކާ ކުރިމަތިވެދާނެ ޙާލަތްތަކާއި ކަންކަން ދެނެގަނެ، އެފަދަ ޙާލަތްތަކާއި ކަންކަމުގައި ވަގުތުން ފިޔަވަޅުއަޅައި އެކަންކަން ހުއްޓުވޭނެ ނިޒާމުތައް މަދަނީ ވައިގެ ބަނދަރުތަކުގައި ޤާއިމުކުރުން.\nމަދަނީ ވައިގެ ބަނދަރުތަކުން ޚިދުމަތް ލިބިގަންނަ ފަރާތްތަކަށް ރައްކާތެރި މާޙައުލެއް ޤާއިމުކޮށް ދެމެހެއްޓުމަށްޓަކައި ވައިގެ ބަނދަރުތަކުގެ އެންމެހައި ސަރަޙައްދުތަކާއި، ވައިގެ ބަނދަރުތަކުގައި ހެދިފައިވާ ހާބަރުތަކާއި، ވަށައިގެންވާ ސަރަޙައްދުތަކުގައި ފޯރިމަރައި ބެލެހެއްޓުމާއި، ވައިގެ ބަނދަރުތަކުގައި ޖައްސާ އަދި ފުރާ އުޅަނދުފަހަރާއި، ވައިގެ ބަނދަރުތަކުގެ ތަކެއްޗާއި ތަންތަން ރައްކާތެރިކޮށް ބެލެހެއްޓުން.\nމަދަނީ ވައިގެ ބަނދަރުތަކުން ފުރައިގެންދާ އުޅަނދުފަހަރާއި، ދަތުރުކުރާ ފަސިންޖަރުންނާއި ކުރޫންނާއި، އެމީހުން ގެންދާ ތަކެތި ބަލައި ފާސްކުރުން.\nމަދަނީ ވައިގެ ބަނދަރުތަކުގެ ސަލާމަތާއި ރައްކާތެރިކަމަށް ނުރައްކާ ކުރިމަތިވެދާނެ ޙާލަތްތަކުގައި ޢަމަލުކުރާނެ ގޮތުގެ ޕްލޭންތަކާއި، އިމަރޖެންސީ ރެސްޕޯންސް އަދި ކޮންޓިންޖެންސީ ޕްލޭންތައް ހަދައި، ފަރިތަކޮށް، އަދި ތަންފީޒުކުރުން.\nދިވެހިރާއްޖޭގެ ނޭޝަނަލް އޭވިއޭޝަން ސެކިއުރިޓީ ޕްރޮގްރާމް ގައި ކަނޑައެޅިފައިވާ މިންގަނޑުތަކާ އެއްގޮތްވާގޮތުގެ މަތިން ތައްޔާރުކޮށްފައިވާ އެއަރޕޯޓް ސެކިއުރިޓީ ޕްރޮގްރާމް އާއި އެއްގޮތަށް ދިވެހިރާއްޖޭގެ މަދަނީ ވައިގެ ބަނދަރުތަކުގައި ކަންކަން ބެލެހެއްޓުން.\nމަދަނީ ވައިގެ ބަނދަރުތަކުގެ ސަލާމަތާއި ރައްކާތެރިކަން ބެލެހެއްޓުމުގެ މަސައްކަތްތަކަށް އެކަށޭނަ ޒަމާނީ ވަޞީލަތްތަކާއި މެޝިންތައް ހޯދުމަށް ކަމާބެހޭ ފަރާތްތަކާ ގުޅިގެން މަސައްކަތްކުރުން.\nމަދަނީ ވައިގެ ބަނދަރުތަކުގައި ބޭނުންކުރެވޭ ސެކިއުރިޓީ ފާހުގެ ނިޒާމް ޤާއިމްކޮށް، އެނިޒާމް ހިންގުން.\nދިވެހިރާއްޖޭގެ މަދަނީ ވައިގެ ބަނދަރުތައް ޓެރަރިޒަމާއި ޣައިރު ޤާނޫނީ ޢަމަލުތަކުން ރައްކާތެރިކޮށް ދެމެހެއްޓުމަށްޓަކައި ބޭނުންވާ މީހުން ބިނާކުރުމާއި، އޭވިއޭޝަން ކޮމާންޑްގެ އިންސާނީ ވަސީލަތް، ނޭޝަނަލް ސިވިލް އޭވިއޭޝަން ސެކިއުރިޓީ ޓްރެއިނިންގ ޕްރޮގްރާމްގައި ކަނޑައެޅިފައިވާ މިންގަނޑުތަކާއި އުސޫލުތަކާއި އެއްގޮތްވާގޮތުގެ މަތިން ތަމްރީނުކޮށް ތަރައްޤީކުރުން.\nމަދަނީ ވައިގެ ބަނދަރުތަކުގައި ހިންގާ ޤާނޫނާއި ގަވާއިދާ ޚިލާފު ޢަމަލުތައް ތަޙުޤީޤުކުރުމުގައި ކަމާބެހޭފަރާތްތަކަށް އެހީތެރިކަން ފޯރުކޮށްދިނުން.\nދައުލަތުގެ ކަމާބެހޭ ފަރާތްތަކުން އަންގާ އެންގުންތައް ރާއްޖޭގެ މަދަނީ ވައިގެ ބަނދަރުތަކުގައި ތަންފީޒުކުރުން.\nމަދަނީ ވައިގެ ދަތުރުފަތުރުގެ ސަލާމަތާއި ރައްކާތެރިކަމާބެހޭ ޤާނޫނުތަކާއި ގަވާއިދުތައް، ކަމާބެހޭ އިދާރާތަކުގެ އެހީތެރިކަމާއެކު ތަންފީޒުކުރުން.\nނޭޝަނަލް ކައުންޓަރ ޓެރަރިޒަމް ސެންޓަރުގެ މަސައްކަތްތައް\nއެންޓި ޓެރަރިޒަމާއި، ކައުންޓަރ ޓެރަރިޒަމާ ގުޅުންހުރި އެންމެހައި ކަންތައްތަކުގައި ޤައުމީ ފެންވަރުގައި ފޯކަލް ޕޮއިންޓެއް ގޮތުގައި މަސައްކަތްކުރުން.\nޓެރަރިޒަމުގެ ޢަމަލުތަކާ ދެކޮޅަށް ބައިނަލްއަޤްވާމީ ފަރާތްތަކުން ފިޔަވަޅު އެޅުމުގައި ގެންގުޅޭ މިންގަޑުތައް ބަލައި ދިރާސާކޮށް، އެ މިންގަޑުތަކާއެއްގޮތަށް ރާއްޖޭގައި ކައުންޓަރ ޓެރަރިޒަމާއި އެންޓި ޓެރަރިޒަމާ ގުޅޭގޮތުން އަޅަންޖެހޭ ފިޔަވަޅުތައް ބައްޓަންކުރުން.\nދައުލަތުގެ އިދާރާތަކަށް ލިބޭ ޓެރަރިޒަމާ ގުޅުންހުރި މަޢުލޫމާތު އެއްކޮށް، އެނަލައިޒްކުރުން.\nޓެރަރިޒަމަށް ވާގިވެރިވުމުގެ ގޮތުން ހިންގާ ޢަމަލުތަކާއި، އެފަދަ ޢަމަލުތައް ހިންގުމަށް ފައިސާ ހޯދާ މަގުތަކާއި، އެފަދަ ފައިސާ ދައުރުކުރާ ފަންޑުތަކާބެހޭ މަޢުލޫމާތު ސަރުކާރުގެ ކަމާބެހޭ ފަރާތްތަކާ ހިއްސާކުރުން.\nޓެރަރިޒަމުގެ ޢަމަލު ހިންގާ ފަރާތްތަކާއި އެފަދަ ޢަމަލު ހިންގުމަށް އެހީތެރިވާ ފަރާތްތަކާއި، ޓެރަރިޒަމަށް ފައިސާ ޚަރަދުކުރާ ފަރާތްތަކުގެ މުދަލާއި ފައިސާ ހިފެހެއްޓުމާބެހޭ އުޞޫލުތަކާއި މިންގަނޑުތައް ކަނޑައެޅުން.\nއެކިއެކި ވިސްނުންތަކުގައި ހައްދުފަހަނަޅާފައިވާ ފަރާތްތަކަށް ފައިސާދީގެންނާއި، މަޢުލޫމާތާއި ތަމްރީނުދިގެންނާއި، މިނޫންވެސް ގޮތްގޮތުން ވާގިވެރިވެ އެހީތެރިވާ ފަރާތްތައް ދެނެގަނެ، އެ ފަރާތްތައް ހުއްޓުވުމަށްޓަކައި ކުރަންޖެހޭ ކަންތައްތައް ކަމާބެހޭ ފަރާތްތަކާ ހިއްސާކުރުން.\nއެކިއެކި ވިސްނުންތަކުގައި ހައްދުފަހަނަޅާފައިވާ ފަރާތްތަކުން ރާއްޖޭގެ ޞުލްޙަމަސަލަސްކަމާއި، އަމާންކަމަށް ނުރައްކާކުރުމަށް ހިންގާ ކަންތައްތަކާބެހޭ މަޢުލޫމާތު އެއްކޮށް، އެ މަޢުލޫމާތު ހިއްސާކުރަންޖެހޭ ފަރާތްތަކާ ހިއްސާކުރުން.\nއެކިއެކި ވިސްނުންތަކުގައި ހައްދުފަހަނަޅާދިއުމަށް މެދުވެރިވާ ސަބަބުތަކާއި، ޙާލަތްތަކާއި، އިޖްތިމާޢީ ގޮންޖެހުންތައް ދެނެގަނެ، އެކަންކަމާބެހޭ ދިރާސާތައް ހަދައި، މިފަދަ ވިސްނުންތައް މުޖުމަޢުގައި އަށަގެންނެވުން ކުޑަކުރުމަށްޓަކައި އިޖްތިމާޢީ ދާއިރާގެ ސަރުކާރުގެ ވުޒާރާތަކާއި ދައުލަތުގެ މުއައްސަސާތަކާއި، ހިލޭސާބަހަށް މަސައްކަތްކުރާ ޖަމާޢަތްތަކާއި ޖަމްޢިއްޔާތަކާ ގުޅިގެން މަސައްކަތްކުރުން.\nއެކިއެކި ވިސްނުންތަކުގައި ހައްދުފަހަނަޅާފައިވާ ފަރާތްތައް ދެނެގަނެ، އެފަރާތްތަކަށް އަމާޒުކޮށްގެން ރިހެބިލިޓޭޝަން ޕްރޮގްރާމް ހިންގުމާއި، ޓެރަރިޒަމުގެ ޢަމަލުތައް ހިންގާފައިވާ ފަރާތްތަކާއި، އެފަދަ ޢަމަލުތަކުގައި ބައިވެރިވެފައިވާ ފަރާތްތަކަށް (ޖަލުތަކުގައި ތިބި ޤައިދީންވެސް ހިމެނޭގޮތައް) ރިހެބިލިޓޭޝަން ޕްރޮގްރާމް ހިންގުން.\nއެކިއެކި ވިސްނުންތަކުގައި ހައްދުފަހަނަޅާފައިވާ ފަރާތްތަކުން މީހުންގެ ފުރާނައާއި މުދަލަށް ގެއްލުންދިނުން ހުއްޓުވުމަށްޓަކައި، ބައިނަލްއަޤްވާމީ އަދި ސަރަޙައްދީ ފެންވަރުގައި ހިންގާ ޙަރަކާތްތަކުގައި ބައިވެރިވެ ރާއްޖެ ތަމްސީލުކުރުން.\nކަންކަމުގައި ތިމާ ދެކޭގޮތް މުޖުތަމަޢުގައި އަށަގެންނެވުމަށް ބާރުގެ ބޭނުންކޮށްގެން ނުވަތަ ހަތިޔާރުގެ ބޭނުންކޮށްގެން ހިންގާ ހަރަކާތްތައް ހުއްޓުވުމަށްޓަކައި، ދައުލަތުގެ ކަމާބެހޭ އިދާރާތަކާ ގުޅިގެން އަޅަންޖެހޭ ފިޔަވަޅު އެޅުން.\nޤައުމީ ފެންވަރުގައި ކައުންޓަރ ޓެރަރިޒަމަށް ތައްޔާރުވެފައިވާ މިންވަރު ބެލުމުގެ ގޮތުން ޓެރަރިޒަމްގެ ހަމަލާތަކަށް ރެސްޕޮންޑް ކުރާނެގޮތުގެ ފަރިތަކުރުންތައް ބޭއްވުން.\nކައުންޓަރ ޓެރަރިޒަމުގެ ސިޔާސަތުތަކާއި، ސްޓްރެޓްޖީތައް އެކުލަވާލުމުގައި ރައީސުލްޖުމްހޫރިއްޔާއަށާއި، ޤައުމީ ސަލާމަތާބެހޭ މަޖިލީހަށް ލަފަޔާއި، އިރުޝާދުދިނުން.\nކައުންޓަރ ޓެރަރިޒަމްގެ ސިޔާސަތުތަކާއި، ސްޓްރެޓެޖީތައް ތަންފީޒުކުރުމަށް ދައުލަތުގެ ކަމާބެހޭ އިދާރާތަކަށް އެހީތެރިކަމާއި އެއްބާރުލުން ދިނުމާއި، އެ އިދާރާތަކުގެ މެދުގައި ވިލަރެސްކުރުން.\nޓެރަރިޒަމާގުޅޭ މަޢުލޫމާތު އެއްކުރުމުގައި ދައުލަތުގެ އިދާރާތަކުން ޢަމަލުކުރާނެގޮތްތައް ކަނޑައެޅުން.\nޓެރަރިޒަމާ ދެކޮޅަށް "ކައިނެޓިކް" އޮޕަރޭޝަންތައް ހިންގުމަށް ބޭނުންވާ މަޢުލޫމާތު ފޯރުކޮށްދިނުމާއި، އެފަދަ އޮޕަރޭޝަންތައް ހިނގަމުންދާއިރު ބޭނުންވާ އެހީތެރިކަން ފޯރުކޮށްދިނުން.\nޓެރަރިޒަމާ ދެކޮޅަށް ކުރެވޭ ބައިނަލްއަޤްވާމީ މަސައްކަތްތަކުގައި ދިވެހިރާއްޖެ ތަމްސީލުކުރުން.\nބައިނަލްއަޤްވާމީ، ސަރަޙައްދީ އަދި ޤައުމީ ފެންވަރުގައި ޓެރަރިޒަމާގުޅޭ ޢިލްމީ ދިރާސާކޮށް، ދިރާސީ ކަރުދާސް ލިޔެ ޝާއިޢުކުރުން.\nޓެރަރިޒަމުގެ ނުރައްކަލާ ބެހޭގޮތުންނާއި، ޓެރަރިޒަމުން ރައްކާތެރިވުމަށް ކުރަންޖެހޭ ކަންތައްތަކާއި ބެހޭގޮތުން ދައުލަތުގެ އިދާރާތަކަށާއި، ސިނާއީ މަރުކަޒުތަކަށާއި، ޓޫރިސްޓް ރިސޯޓުތަކަށާއި، އިޖްތިމާޢީ ޚިދުމަތް ފޯރުކޮށްދޭ ތަންތަނަށާއި، ޢާންމު ރައްޔިތުންނަށް މަޢުލޫމާތު ފޯރުކޮށްދީ، ހޭލުންތެރިކަން އިތުރުކުރުން.\nއެންޓި ޓެރަރިޒަމާއި ކައުންޓަރ ޓެރަރިޒަމާބެހޭ ކަންކަމުގައި ބޭރުގެ ފަރާތްތަކުން އެހީތެރިކަން ހޯދުމާއި، އެފަރާތްތަކާއެކު މަސައްކަތްކުރުން.\nޓެރަރިޒަމާބެހޭ ޤާނޫނާއި، ޓެރަރިޒަމާ ގުޅުންހުރި ޤާނޫނުތައް ސަލާމަތީ ބާރުތަކުންނާއި އެހެނިހެން އިދާރާތަކުން ތަންފީޒުކުރަމުން ގެންދާގޮތް އޮޅުންފިލުވައި، ހަރުދަނާކުރަންޖެހޭ ކަންކަން ދެނެގަނެ، އެކަންތައްތައް ރައީސުލްޖުމްހޫރިއްޔާއަށާއި ޤައުމީ ސަލާމަތާބެހޭ މަޖިލީހަށް ހުށަހެޅުން.\nމޯލްޑިވްސް އިމިގްރޭޝަނުގެ މަސައްކަތްތައް\nރާއްޖެއިން ބޭރަށްދާ ދިވެހިންގެ ޕާސްޕޯޓާބެހޭ ގަވާއިދުތައް ހަދައި، ދިވެހިންގެ ޕާސްޕޯޓާބެހޭ އެންމެހައި ކަންތައްތައް ހިންގުން.\nދިވެހިރާއްޖެއަށް ބީދޭސީން އައިސްގޮސްވުމާބެހޭ ގަވާއިދުތައް ހަދައި، މި ގަވާއިދުތައް ހިންގުން.\nދިވެހިރާއްޖޭގައި މަސައްކަތްކުރުމަށް ބިދޭސީން ގެނައުމުގެ ކޯޓާ ދޫކުރުމާއި، ބިދޭސީން ގެނައުމަށް ހުއްދަ ދިނުމާއި، އެކަމާގުޅިގެން ކުރަންޖެހޭ ކަންތައްތައް ރާވައި ހިންގުން.\nވައިގެ މަގުންނާއި ކަނޑުމަގުން ފަސިންޖަރުންނާއި ފަޅުވެރިން ރާއްޖެއަށް އެތެރެވުމުގެ ހުއްދަ ދިނުމާއި ރާއްޖެއަށް އަންނަ އުޅަނދުފަހަރަށް އެންޓްރީ ކްލިއަރަންސްއާއި އެގްޒިޓް ކްލިއަރަންސް ދިނުން.\nޓޫރިސްޓުންގެ ގޮތުގައި ރާއްޖެއަށް އެތެރެވާ މީހުންނާއި ރާއްޖޭގައި މަސައްކަތްކުރުމަށް ގެނެވޭ މީހުންނާއި އެހެނިހެން ކަންކަމުގައި ރާއްޖެއަށް އެތެރެވާ މީހުންގެ މަޢުލޫމާތު ބެލެހެއްޓުން.\nގަވާއިދާ ޚިލާފަށް ދިވެހިރާއްޖޭގައި އުޅޭ ބިދޭސީން ހޯދުމާއި އެމީހުން ރާއްޖޭގައި ހަރަކާތްތެރިވާގޮތް މޮނިޓަރކޮށް ބެލެހެއްޓުން.\nގަވާއިދާ ޚިލާފަށް ދިވެހިރާއްޖޭގައި އުޅޭ ބިދޭސީން އެމީހުންގެ ޤައުމަށް ފޮނުވާލުމުގެ އެންމެހައި ކަންތައްތައް ކަމާބެހޭ ފަރާތްތަކާ ވިލަރެސްކޮށްގެން ކުރުން.\nގަވާއިދާ ޚިލާފަށް ދިވެހިރާއްޖޭގައި އުޅޭ ބިދޭސީން އެމީހުންގެ ޤައުމަށް އަނބުރާ ފޮނުވާލެވެންދެން ބޭތިއްބުމަށް ހަދަންޖެހޭ ސެންޓަރުތައް ހަދައި އެތަންތަން ހިންގައި ބެލެހެއްޓުން.\nރާއްޖޭގައި މީހުން ޓްރެފިކްކުރުން ހުއްޓުވުމަށްޓަކައި ސަރުކާރުގެ ކަމާބެހޭ މުއައްސަސާތަކާ ގުޅިގެން ކުރަންޖެހޭ ކަންކަން ހިންގައި ވިލަރެސްކުރުން.\nމޯލްޑިވްސް ހައިޑްރޯގްރަފިކް ސަރވިސްގެ މަސައްކަތްތައް\nދިވެހިރާއްޖޭގެ ސަރަޙައްދުތަކުގެ ހައިޑްރޯގްރަފިކް ސަރވޭތައްކޮށް، މަޢުލޫމާތު އެއްކޮށް ބެލެހެއްޓުން.\nސަރުކާރުގެ އިދާރާތަކާއި އަމިއްލަ ފަރާތްތަކުގެ ބޭނުންތަކަށް ކުރާ ހައިޑްރޯގްރަފިކް ސަރވޭތަކުގެ މަޢުލޫމާތު ހޯދައި، މަޢުލޫމާތު އެއްކޮށް ބެލެހެއްޓުން.\nސަރުކާރުގެ އިދާރާތަކުން ކުރިއަށްގެންދާ މަސައްކަތްތަކަށް ބޭނުންވާ ހައިޑްރޯގްރަފިކް މަޢުލޫމާތު ފޯރުކޮށްދިނުމާއި، އެ ފަރާތްތަކަށް ބޭނުންވާ ފަންނީ ލަފައާއި މަޝްވަރާދިނުން.\nދިވެހިރާއްޖޭގެ ސަރަޙައްދުތަކުގެ ނިޔަމިކަމުގެ ޗާޓުތައް ކުރަހައި އަދާހަމަކޮށް ޢާންމުކުރުމާއި، ނޯޓިކަލް ޕަބްލިކޭޝަންތައް ޝާއިޢުކޮށް އަދާހަމަކުރުން.\nދިވެހިރާއްޖޭގެ ސަރަޙައްދުތަކުގައި ކަނޑު ދަތުރުފަތުރު ކުރުމަށް ބޭނުންވާ ނިޔަމިކަމުގެ ސަލާމަތާއި ރައްކާތެރިކަމާބެހޭ މަޢުލޫމާތު ކަމާބެހޭ ފަރާތްތަކަށް ފޯރުކޮށްދިނުމާއި، ކަނޑައެޅިފައިވާ އުސޫލުތަކާ އެއްގޮތަށް އެފަދަ މަޢުލޫމާތު ޢާންމުކުރުން.\nދިވެހިރާއްޖޭގެ ކަނޑުތަކުގެ އޮއިވަރާއި ދިޔަވަރަށް އަންނަ ބަދަލުތަކާއި، ރަށްތަކަށާއި ގިރިފަރުތަކާއި ކަނޑުފަޅުތަކަށް އަންނަ ބަދަލުތައް ދެނެގަތުން.\nހައިޑްރޯގްރަފީގެ ދާއިރާގެ ބައިނަލްއަޤުވާމީ އޯގަނައިޒޭޝަންތަކާއި ޖަމްޢިއްޔާތަކުގައި ބައިވެރިވެ ރާއްޖެ ތަމްސީލްކުރުމާއި، ހައިޑްރޯގްރަފީގެ ދާއިރާއިން ރާއްޖެއާއި، ރާއްޖޭން ބޭރުގެ ފަރާތްތަކާ ގުޅިގެން ކުރަންޖެހޭ ކަންތައްތައް ކުރުން.\nރާއްޖޭގައި ހައިޑްރޯގްރަފީގެ ދާއިރާ ކުރިއެރުވުމަށް ބައިނަލްއަޤްވާމީ އެހީ (ގްރާންޓް) ހޯދައި، ވަސީލަތްތައް އިތުރުކުރުމަށް މަސައްކަތްކުރުން.\nހައިޑްރޯގްރަފީގެ ދާއިރާއަށް ބޭނުންވާ މީހުން ތަމްރީނުކުރުމާއި، އެ ދާއިރާއިން އިންސާނީ ވަސީލަތްތައް ތަރައްޤީކުރުމަށްޓަކައި ކަމާބެހޭ ފަރާތްތަކަށް ބޭނުންވާ ފަންނީ ލަފައާއި އެހީތެރިކަން ފޯރުކޮށްދިނުން.


Ihthiraam libigathuma oh enme molhu goi...............\nއިޙްތިރާމް ލިބިގަތުމަށް އޮތް އެންމެ މޮޅުގޮތް\nވަގުތަކީ އަބަދުވެސް ފާއިތުވަމުން ދާ އެއްޗެކެވެ. އަދި އެވަގުތެއް ގެއްލިއްޖެ ނަމަ އަނބުރާ ނުލިބޭނެއެވެ. އެހެންނަމަވެސް މިއަދުގެ ގިނަ ޒުވާނުންނަށް ވަގުތުގެ މުހިއްމުކަން ނޭނގެނީ ބާވައޭ ހިތަށް އަރައެވެ.\nދާދި ފަހުން 'ބްލޫ ޖީންސް ނެޓްވޯކް' އިން ހާމަކޮށްފައިވާ ގޮތުގައި ދުނިޔޭގައި ބާއްވާ ބައްދަލުވުންތަކުގެ ތެރެއިން %81 ބައްދަލުވުން ބާއްވަން ކަނޑައެޅިފައިވާ ގަޑިއަށް ނުފެށެއެވެ. މިހެން މިވަނީ ކީއްވެގެންކަމާއިމެދު ވިސްނާލަން ޖެހެއެވެ. ގަޑި އަކީ ފަރުވާތެރިވާން ޖެހޭ ކަމަކަށް ވަނީ ވަގުތަކީ މުހިއްމު އެއްޗަކަށް ވާތީއެވެ. އެކަކު ގަޑިއަށް ނައުމުގެ ސަބަބުން ގަޑިއަށް އަންނަ މީހާގެ ހައްޤު ގެއްލޭތީއެވެ.\nގަޑިޖެހިގެން އާއްމުކޮށް ތަންތަނަށް ދާމީހުން ދެކޭ ގޮތުގައި އެމީހުންނަކީ އެންމެ ގަދަ މީހުންނެވެ. އެހެންނަމަވެސް ހަޤީގަތަކީ އެމީހުންގެ އަމިއްލަ ނަފްސަށް އެމީހުން ކުރާ އިތުބާރުވެސް ގެއްލިފައިވެއެވެ. އަދި ހަމަ އެއާއި އެކު އެހެން މީހުންގެ އިތުބާރު ވެސް ގެއްލިދެއެވެ. އާއްމުކޮށް ގަޑިއަށް ފަރުވާ ކުޑަކުރާ މީހުންނަކީ މުޖުތަމައު އިން ބަލައި ގަންނަބައެއް ނޫނެވެ. މިޒަމާނުގައި ވަޒީފާ ދިނުމުގައި އެންމެބޮޑަށް ބަލާ އެއްކަމަކީ ގަޑިއަށް ފަރުވާތެރިވުމެވެ. ސަބަބަކީ ގަޑިއަށް ފަރުވާ ކުޑަކުރާ މީހެއްގެ ސަބަބުން އެއޮފީހަކަށް ލިބޭ ގެއްލުން މާބޮޑުވާނެތީއެވެ.\nގަޑިއަކަށް ތަނަކަށް އަންނަން ކިޔާފައިވާނަމަ ދުރާލާ ތައްޔާރުވާން ފެށުމަކީ ގަޑި ނުޖެހި ދިޔުމަށް ކުރޭ ފުރަތަމަ ކަމެވެ. އަދި މަގުމަތީގެ ކާރުބާރުގެ މިނަށް ބަލައި ވަގުތު އޮތްވާ އެތަނަކަށް ދާން ފަށައިގަންނަން ޖެހެއެވެ. ކިތައްމެ ހަމަހިމޭންކޮށް އޮތްނަމަވެސް ކުއްލިއަކަށް ކަމެއް ދިމާވެދަނެކަން ދަނެގަނެ އެކަމަކަށް ވެސް ތައްޔާރުވެގެން ހުރުން މުހިއްމެވެ. އުޅަނދެއްގައި ދާނަމަ ޓްރެފިކްގައި ޖެހިދާނެކަމާއި، ނުވަތަ ބާރު ސްޕީޑްގައި ނުގޮސް ދެވޭނެ ގޮތެއް ބަލަން ޖެހޭނެއެވެ. ތަނަކަށް ގަޑިއަކަށް ކިޔާފައިވާނަމަ ގަޑި ޖެހުމުގެ ކުރިން އެތަނެއްގެ ރިސެޕްޝަނަށް ގޮސް އެމީހަކު ޙާޒިރުވެފަހުރިކަން އަންގާލުން މުހިއްމެވެ. ގަޑިއަށް ތަނަށް ދިޔަކަމަށް ބެލެވޭނީ ސުން ސިކުންތުގައި ދިޔުމެއް ނޫނެވެ. އެހެންނަމަވެސް ގަޑިޖެހުމުގެ މަދު މިނަޓްކޮޅަކަށް ވުމުން އެތަނަށް ދިޔުމަކީ ހަޤީގަތުގައި ގަޑި ނުޖެހި ދިޔުމެވެ.\nވަގުތަށް ކަމޭހިތާ މީހުންނަކީ އެހެންމީހުންގެ އިޙްތިރާމް އާއި ލޯބި ލިބޭ ބަޔެކެވެ. ސަބަބަކީ އެމީހެއްގެ ސަބަބުން އެހެން މީހުން އިންތިޒާރު ކުރަން ނުޖެހޭތީ އެވެ. އެހެން މީހުންގެ ޙައްޤަށް އުނިކަމެއް ނައަންނާތީއެވެ. ގަޑިއަށް ފަރުވާތެރިވުމަކީ ކާމިޔާބުގެ ފުރަތަމަ ތަނބެވެ. އަދި އެއީ އެމީހެއްގެ ވަންތަކަން ދައްކުވައިދޭ ހަމައެކަނި އައްޑަނައެވެ.


Official Residence of the Presiden team aai Customs Recreational Club molhuvejje - vNews.mv\nއޮފިސަލް ރެސިޑަންސް އޮފް ދި ޕްރެޒިޑެންޓް ޓީމާއި ކަސްޓަމްސް މޮޅުވެއްޖެ\nމުހައްމަދު ޝާން އަބްދުﷲ 21 June 2016, 14:24\nސަރުކާރު އޮފީސްތަކަށާއި ސަރުކާރު ހިއްސާކުރާ ކުންފުނިތަކަށް އަމާޒުކޮށްގެން މިހާރު ކުރިއަށްގެންދާ ކޯސްޓް ރަމްޝާން ކްރިކެޓް ކާނިވަލްގައި އިއްޔެ ކުޅުނު މެޗްތަކުން އޮފިސަލް ރެސިޑަންސް އޮފް ދި ޕްރެޒިޑެންޓް ޓީމާއި ކަސްޓަމްސް ރިކްރިއޭސަން ކްލަބް މޮޅުވެއްޖެއެވެ.\nއިއްޔެގެ ފުރަތަމަ މެޗް އޮފިސަލް ރެސިޑަންސް އޮފް ދި ޕްރެޒިޑެން ޓީމުން ކާމިޔާބު ކުރީ އިމިގްރޭސަންއާއި ބައްދަލުކޮށް 17 ލަނޑުން ނެވެ. ދެ ވަނަ މެޗް ކަސްޓަމަސްއިން ކާމިޔާބު ކުރީ އައިލެންޑް އޭވިއޭސަންއާއި ބައްދަލުކޮށް 8 ވިކެޓުން ނެވެ.\nއިއްޔެގެ ފުރަތަމަ މެޗުގެ ޓޮސް ދިމާވުމުން އޮފިސަލް ރެސިޑަންސް އޮފް ދި ޕްރެޒިޑެންކުޅެންއަރާ 8 އޯވަރުގެތެރޭގައި5ކުޅުންތެރިން ނުބައިވެގެން 105 ލަނޑު ހެދިއެވެ. ެމެޗުގައި އެޓީމުން އެންމެ ރަގަޅަށް ކުޅުނީ 34 ލަނޑުހެދި މުހަންމަދު ސަރީރުއެވެ. އާދިލް އަލީ2ވިކެޓް، ހުސެން ރިޔާޒު2ވިކެޓް ނެގިއެވެ.\nޖަވާބުގައި އިމިގްރޭސަން ކުޅެންއަރާ 8 އޯވަރު ހަމަވިއިރު5ކުޅުންތެރިން ނުބައިވެގެން ހެދިފައިވަނީ 88 ލަނޑުއެވެ. އެންމެ ރަގަޅަށް ކުޅުނީ 13 ލަނޑުހެިދ ހުސެން ރިޔާޒުއެވެ. އަދި ސާބިގު ވަނީ ދެވިކެޓް ނަގާފައެެވެ.\nއިއްޔެގެ ދެވަނަ މެޗްގައި ޓޮސް ދިމާވުމުން އައިލޭންޑް އޭވިއޭސަން ކުޅެންއަރާ 8 އޯވަރުގެތެރޭގައި3ކުޅުންތެރިން ނުބައިވެގެން ހެދިފައިވަނ 97 ލަނޑުއެވެ. އެންމެ ރަގަޅަށް ކުޅުނީ 30 ލަނޑުހެދި ސުރަންގައާއި 21 ލަނޑުހެދި ޖިލްވާޒުއެވެ. ޖަވާބުގައި ކަސްޓަމްސް ކުޅެންއަރާ7އޯވަރުގެތެރޭގައި އެއްވެސް ކުޅުންތެރިއެއް ނުބައިނުވެ 100 ލަނޑު ހެދިއެވެ.


Townsville gai fen boduve,2meehun maru vejje – adduLIVE\nLast Updated: July 21, 17:45\nޓައުންސްވިލްގައި ފެންބޮޑުވެ ދެ މީހުން މަރުވެއްޖެ\nFeb 05, 2019, 15:45 އައިޝަތު ފަތުހީ\nޓައުންސްވިލްގައި ފެންބޮޑުވެފައި - ފޮޓޯ: އީޕީއޭ\nއޮސްޓްރޭލިއާގެ ކުއިންސްލެންޑް އަށް ކުރަމުންދާ ވިއްސާރައިގައި ޓައުންސްވިލް ސިޓީގައި ފެންބޮޑުވުމުގެ ސަބަބުން ދެ މީހުން މަރުވެފައިވާ ކަމަށް ރިޕޯޓްތައް ބުނެފި އެވެ.\nމަރުވެފައިވާ މީހުންގެ ހަށިގަނޑުތައް މިއަދު ފެނިފައި ވަނީ ޕާކެއް ކައިރިން ކަމަށް މަޢުލޫމާތު ލިބެއެވެ. އެމީހުންނާއި ބެހޭ އެއްވެސް މަޢުލޫމާތެއް ފުލުހުން މިހާތަނަށް ހާމަކޮށްފައި ނުވާއިރު، ލަފާކުރެވޭ ގޮތުގައި އެއީ ހޯމަ ދުވަހު ވީނުވީއެއް ނޭނގި ގެއްލިގެން ހޯދަމުން އައި އުމުރުން 21 އަހަރާއ 23 އަހަރުގެ ދެ ފިރިހެނުން ކަމަށެވެ.\nއޮފިޝަލުން ބުނާގޮތުގައި މިހާތަނަށް އެތައް ހާސް ގެތަކަށް ފެން ވަދެފައިވާ ކަމަށެވެ. ފާއިތުވި 10 ދުވަހުގެ ތެރޭގައި ޓައުންސްވިލް އަށް ވަނީ 3.3 ފޫޓަށް ވާރޭ ވެހިފައެވެ. އެއީ އަހަރު އެ ސަރަޙައްދައް ވެހޭ ވާރޭގެ މިންވަރެވެ.\nއާދިއްތަ ދުވަހުން ފެށިގެން މިހާތަނަށް ފެންބޮޑުވުމުގެ ސަބަބުން ތަންތަނުގައި ތާށިވެފައި ތިބި 19 މީހަކު ވަނީ ސަލާމަތްކޮށްފަ އެވެ.\nފެންބޮޑުވުމުގެ ސަބަބުން މިހާތަނަށް 1،100 އަށްވުރެ ގިނަ މީހުން އެހެން ސަރަޙައްދުތަކަށް ބަދަލުކޮށްފައިވާއިރު، ހާލުގައި ޖެހިފައިވާ މީހުން އުސް ސަރަޙައްދުތަކަށް ބަދަލުކުރުމުގައި ބޯޓުތަކާއި ހެލިކޮޕްޓަރުތަކުގެ ބޭނުން ދަނީ ކުރަމުންނެވެ.\nމީގެ އިތުރުން މަގުތަކުގައި ފެންބޮޑުވުމުގެ ސަބަބުން ހަރުފައާއި ކިނބޫ ވެސް ފެންނަމުންދާތީ އެކަމަށް ސަމާލުވުމަށް ވެސް ކަމާއިބެހޭ ފަރާތްތަކުން ވަނީ އަންގާފައެވެ.\nކުއީންސްލެންޑްގެ އެންވަޔަރަމެންޓް މިނިސްޓަރ ވިދާޅުވި ގޮތުގައި މަގުތަކުގައި ކިނބޫ އުޅޭތަން ފެންނަމުންދާ ކަމަށާއި، ފެން ހިކޭއިރު، އާދަޔާ ޚިލާފު ތަންތަނުގައި ކިނބޫ ތިބުމަކީ އެކަށީގެންވާ ކަމެއް ކަމަށެވެ. އަދި ހަރުފަތަކަކީ ވެސް ވަރަށް މޮޅަށް ފަތަން ދަންނަ އެއްޗެހި ކަމަށާއި، ކުއްލިއަކަށް ހަރުފަ ފެނުމުގެ ފުރުސަތު ވެސް މިދުވަސްވަރު ބޮޑު ކަމަށެވެ.\nކުރިއަށް އޮތް ދުވަސްތަކުގައި ވެސް ވާރޭވެހޭނެ ކަމަށް ލަފާކުރާއިރު، ޓައުންސްވިލްގެ ފުލުހުން ވަނީ ފެންބޮޑުވުމުގެ ސަބަބުން ކުރިމަތިވެދާނެ ނުރައްކަލަކަށް ސަމާލުވުމަށް ރައްޔިތުންނަށް އަންގާފައެވެ.


ވޯޓު ލުމުގެ ހައްގު ލިބުނު އަދަދުގެ 76 އިންސައްތަ މީހުން ވޯޓު ލަނީ ރަށުގެ ފޮއްޓަށް — Ihavandhoo.com\nވޯޓު ލުމުގެ ހައްގު ލިބުނު އަދަދުގެ 76 އިންސައްތަ މީހުން ވޯޓު ލަނީ ރަށުގެ ފޮއްޓަށް\n27 އޮގަސްޓު 2018 0\nއަންނަ ސެޕްޓެމްބަރު މަހުގެ 23 ގައި ބާއްވާ މި އަހަރުގެ ރިޔާސީ އިންތިޚާބުގެ ވޯޓާސް ލިސްޓު އިލެކްޝަންސް ކޮމިޝަން (އީސީ) އިން ރޭ އާއްމުކޮށްފައި ވާއިރު، ރިޔާސީ އިންތިހާބުގައި އިހަވަންދޫއިން ވޯޓް ލުމުގެ ހައްޤު ލިބިފައިވާކަމަށް ދައްކާ 2197 މީހުންގެ ތެރެއިން 76 އިންސައްތަ މީހުން ވޯޓު ލާނީ އިހަވަންދޫގެ ވޯޓު ފޮއްޓަށެވެ.\nއިލެކްޝަންސް ކޮމިޝަން އިން އާއްމު ކޮށްފައިވާ ލިސްޓުގައިވާ ގޮތުން އިހަވަންދޫގައި ބަހައްޓާ ވޯޓު ފޮށި ނަންބަރު 1 (A02.05.1) އަށް ޖުމުލަ 799 މީހުން ރެޖިސްޓަރ ކޮށްފައި ވާއިރު ފޮށި ނަންބަރު2(A02.05.2) އަށް ވަނީ 869 މީހުން ވޯޓު ލުމަށް ރެޖިސްޓަރ ކޮށްފައެވެ. އެހެންކަމުން އިހަވަންދޫގައި ބަހައްޓާ ދެ ފޮއްޓަށް، އިހަވަންދޫ އިން ވޯޓު ލުމުގެ ހައްގު ލިބިފައިވާ ޖުމުލަ 1668 މީހުން ވޯޓު ލާއިރު، އެހެނިހެން ރަށްތަކުގައި ވޯޓު ލުމަށް އިހަވަންދޫގެ 529 މީހަކު ވަނީ ރަޖިސްޓުރީ ކޮށްފައެވެ.\nއިލެކްޝަންސް ކޮމިޝަން އިން ރޭ އާއްމުކުރި ރަޖިސްޓްރީގައިވާ ގޮތުން މިއަހަރުގެ ރިޔާސީ އިންތިހާބުގައި ޖުމުލަ 262،135 މީހުންނަށް ވޯޓު ލުމުގެ ހައްގު ލިބިގެންވެ އެވެ. އަދި އެ ލިސްޓާ ގުޅޭގޮތުން މައްސަލައެއް އޮތް ނަމަ އަންނަ ބުދަ ދުވަހުގެ ކުރިން ޝަކުވާ ހުށަހަޅަން ޖެހޭނެ އެވެ.\nވޯޓާސް ރަޖިސްޓްރީއާ ގުޅޭ ޝަކުވާ ހުށަހަޅަން ޖެހޭނީ "ވޯޓު ދިނުމުގެ ހައްގު ލިބިފައިވާ މީހުންގެ ރަޖިސްޓްރީއާ ބެހޭ ޝަކުވާ ހުށަހަޅާ ފޯމް" އިންނެވެ.\nފޯމު ދޫކުރުމާއި ބަލައިގަތުމުން ހުރިހާ ރަށެއްގެ ކައުންސިލްތަކުން، ހެނދުނު 8:30 އިން ހަވީރު 6:00 އާ ހަމައަށް އޮންނާނެ އެވެ. ރާއްޖެއިން ބޭރުގައި ނަމަ އެ ގައުމެއްގައި ހުންނަ ރާއްޖޭގެ އެމްބަސީތަކުންނާއި ކޮންސިއުލޭޓް އޮފީސްތަކުން ހެނދުނު 9:30 އިން ހަވީރު 4:00 އަށް އޮންނާނެ އެވެ. މި މުއްދަތުގެ ތެރޭގައި ޝަކުވާ ހުށަހެޅޭނީ ރަޖިސްޓަރީވެފައިވާ ތަނުގެ މައުލޫމާތާ ގުޅޭ ގޮތުން ކަމަށް ވެސް އީސީން ބުންޏެވެ.


Aa neru beynun kuraneeethanah nuvannan angaafai ovvaa: Minister | Mihaaru\nމާލޭގެ ދެކުނު ފަރާތުގައި ކެނޑި ނެރު. - ފޮޓޯ: މިހާރު\nއާ ނެރު ބޭނުން ކުރަނީ، އެ ތަނަށް ނުވަންނަން އަންގާފައި އޮއްވާ: މިނިސްޓަރު\n29 ޖޫން 2016 - 13:33 10 comments\nމާލޭ ދެކުނު ފަރާތުގައި އަލަށް ކެނޑި ނެރު ބޭނުން ކުރަނީ އެތަނުގެ މަސައްކަތް ނުނިމޭތީ އެތަނަށް ނުވަންނަން އަންގާފައި އޮއްވާ ކަމަށް ވިދާޅުވެ ހައުސިން މިނިސްޓަރު ޑރ. މުހައްމަދު މުއިއްޒު ރޭ ކަންބޮޑުވުން ފާޅު ކުރައްވައިފި އެވެ.\nމިނިސްޓަރު ކުރެއްވި ޓުވީޓެއްގައި ކަންބޮޑުވުން ފާޅުކުރެއްވީ ނެރު މައްޗަށް ބައެއް އުޅަނދުތައް އަރައި އެކްސިޑެންޓްތައް ހިނގާފައި ވަނިކޮށެވެ. ބައެއް ވަގުތުތަކުގައި އެ ސަރަހައްދުގައި ވަރަށް ރާޅު ބޮޑެވެ.\nއެ ނެރުން ބައެއް އުޅަނދުތައް ވަދެ ނުކުމެވަނީ އެތަން އާއްމުކޮށް ހުޅުވާލާފައިވާ ކަމަށް ހީކޮށެވެ. އެކަމަކު މިނިސްޓަރު ވިދާޅުވީ "އެއީ އަދި ކޮންސްޓްރަކްޝަން ސައިޓެއް" ކަމަށެވެ. ނެރު ކަނޑައި ފުން ކުރުމާއި އެހެން މަސައްކަތްތައް މިހާރު ވެސް ކުރި އަށް އެބަދެ އެވެ.\nދެކުނު ފަރާތު ނެރުގެ މަސައްކަތް ނުނިމޭތީ އެތަން ބޭނުން ނުކުރަން އަންގާފައި ވަނިކޮށް އެތަން ބޭނުންކުރަމުން ދާތީ ހިތާމަކުރައްވާ ކަމަށް ވެސް މިނިސްޓަރު ވިދާޅުވި އެވެ.\nމާލޭގެ ދެކުނު ފަރާތުގައި އަލަށް ކެނޑި ނެރުން ލޯންޗެއް ވަންނަނީ: އެތަނުގެ މަސައްކަތް އަދި ނުނިމޭ. - ފޮޓޯ: މިހާރު\nޓްރެކް ދަނޑާ ދިމާލުން ކަނޑުތޮށިން ނެރެއް ކެނޑީ އެ ތަނުގައި ލާފައި އޮތް ގެރިގަލުގެ ތޮއްޓަށް ބޮޑެތި ބަދަލުތަކެއް ގެނެސްފަ އެވެ. މާލޭގެ ހުޅަނގު ދެކުނު ބަނދަރުން ފެށިގެން ދެކުނު ފަރާތުގެ ބޮޑު ސަރަހައްދެއް ވެސް ހިމެނޭ ގޮތަށް އިންޑްސްޓަރިއަލް ވިލެޖް ހެދުމުގެ މަސައްކަތް މިހާރު އަންނަނީ ކުރްމުންނެވެ. އާ ނެރަކީ ސީދާ ދެކުނު ފަރާތުން އުޅަނދުތަކަށް ވަދެވޭ ގޮތަށް ކެނޑި ނެރެކެވެ.\nމީގެ ކުރިން އެ ސަރަހައްދަށް އުޅަނދުފަހަރު ވަދެ ނުކުންނަނީ ވިލިމާލޭ ފެރީ ޓާމިނަލް ކައިރިން ކަނޑާފައިވާ މައި ނެރުންނެވެ. އިންޑަސްޓްރިއަަލް ވިލެޖް ހަދާ ނިމުމުން އެ ނެރުން ވަދެގެން ދެކުނު ފަރާތަކަށް ނުދެވޭނެ އެވެ. އެހެންކަމުން ދެކުނު ފަރާތުން އުޅަނދުތައް ވަންނަން ނެރެއް ހަދަން ކުރިން ވެސް އޮތީ ނިންމައިފަ އެވެ.\nމާލޭގެ ދެކުނު ފަރާތަކީ މާލޭގެ ފުއްޓަރު ފަރާތެވެ. މާލެ ހިއްކައި، އެ ފަރާތުގައި ޖަޕާން ސަރުކާރުގެ ހިލޭ އެހީގެ ދަށުން ގެރިގަލުގެ ބޮޑު ތޮއްޓެއް ލީ 1987 ގައި މާލެ އަށް ބޮޑު ރާޅު އަރައި ލިބުނު ގެއްލުންތަކަށް ފަހު އެވެ. އަދި މިހާރު ވެސް ކަނޑު ގަދަ ދުވަސްވަރު އެ ފަރާތުގައި ބޮޑެތި ރާޅު އުފެދެ އެވެ. އެކަމަކު އާ ނެރު ކަނޑަން އެ ތޮށިގަނޑު ވަނީ ކުރި އަށް ވުރެ ބޭރަށް ޖައްސާފަ އެވެ.\nއިތުރު ލިޔުންތައް ހައުސިން މިނިސްޓަރު


DhiraaguTV On Demand platformah Dhivehi film Bavathi annanee\n"ބަވަތި" ދިރާގު ޓީވީގެ އޮން ޑިމާންޑް ޕްލެޓްފޯމަށް ގެނައުމަށް ސޮއި ކުރުމުގެ ރަސްމިއްޔާތުގެ ތެރެއިން----ފޮޓޯ:ދިރާގު\nދިރާގު ޓީވީގެ އޮން ޑިމާންޑް ޕްލެޓްފޯމަށް ދިވެހި ފިލްމު "ބަވަތި" އަންނަނީ\nދިރާގު ޓީވީ އިން "އައި ފިލްމްސް" ގެ ފުރަތަމަ ފީޗާ ފިލްމު "ބަވަތި" ދިރާގު ޓީވީގެ އޮން ޑިމާންޑް ޕްލެޓްފޯމަށް ގެނައުމަށް ސޮއިކޮށްފި އެވެ.\nއެ ފިލްމަކީ ބިރުވެރި، ރޮމޭންސް އަދި ކޮމެޑީގެ ބައިތަކެއް އެކުލެވިގެންވާ ޒުވާން ދެމަފިރިއަކަށް ދިމާވާ އާދަޔާ ހިލާފު ކަންތައްތަކެއްގެ މައްޗަށް އުފައްދާ ފިލްމެކެވެ.\n"އައި ފިލްމްސް" އަކީ 2018 ވަނަ އަހަރު އިލްޔާސް ވަހީދު އުފެއްދި ފިލްމު ކުންފުންޔެކެވެ. "ބަވަތި" އަކީ އެ ކުންފުނީގެ ފުރަތަމަ ފީޗާ ފިލްމަށް ވާއިރު އެ ފިލްމު ހާއްސަވާ އެއް ކަމަކީ ފިރިހެން ލީޑު ރޯލުން ފިލްމީ ދާއިރާއަށް މުޅިން އަލަށް ނިކުންނަ ފަންނާނެއް ކަމަށްވާ އިފްނާޒް ފިރާގް ފެނިގެން ދާތީ އެވެ.\nއޭގެ އިތުރުން އަރަމުން އަންނަ ޒުވާން ތަރި، ނުޒުހަތު ޝުއައިބު (ނުޒޫ) މައިގަނޑު އަންހެން ރޯލުން ފެނިގެންދާނެ އެވެ. އިފްނާޒްގެ އިތުރުން ވެސް ފިލްމުގައި ވަރަށް ގިނަ އާ ތަރިން ފެނިގެންދާނެ އެވެ. އެ ފިލްމު ސިނަމާގައި ދެއްކުމަށް ހަމަޖެހިފައި ވަނީ އަންނަ މަހުގެ ދެ ވަނަ ދުވަހުގަ އެވެ.\nސްކްރީނިން އަށް ފަހު އެ ފިލްމު ދިރާގު ޓީވީގެ އޮން ޑިމާންޑް ޕްލެޓްފޯމުން ބަލާލެވޭނެ ކަމަށް ދިރާގުން ވަނީ ބުނެފަ އެވެ.\nދިރާގު ޓީވީން ކުރިއަށް އޮތް ތަނުގައި ވެސް ދިވެހި ފިލްމީ އުފެއްދުންތަކަށް އެއްބާރުލުންދީ ދިވެހި އުފެއްދުންތަކަށް އޮން ޑިމާންޑް ޕްލެޓްފޯމުގައި ހާއްސަ ފުރުސަތުތައް މަގު ފަހިކޮށްދެމުންދާނެ އެވެ.\nއެގޮތުން ދިރާގުގެ އަމާޒަކީ ދިރާގުން ފޯރުކޮށްދޭ ޑިޖިޓަލް ހިދުމަތްތަކުގެ ޒަރިއްޔާއިން ދިވެހި ފިލްމީ ދާއިރާ ކުރިއެރުވުމަށް މަގުފަހިކޮށް، އިތުރު ހަރުފަތަކަށް އެ ދާއިރާ ގެންގޮސްދިނުމެވެ.\nދިރާގުން މަސައްކަތް ކުރަމުން ދަނީ ވީއޯޑީ ލައިބްރަރީ އިތުރަށް ފުޅާކޮށް، މުއްސަނދިކޮށް ވީހާވެސް ގިނަ ދިވެހި ކޮންޓެންޓް ފަސޭހަކަމާއެކު ބެލުންތެރިންނާ ހަމައަށް ފޯރުކޮށްދިނުމަށެވެ.\nއޮން ޑިމާންޑަކީ މައުލޫމާތާއި މުނިފޫހިފިލުވުމުގެ ކޮންޓެންޓް ބޭނުން ގަޑިއެއްގައި އަދި ބޭނުން ތަނެއްގައި ބަލާލެވުމުގެ ފުރުސަތު ހުޅުވައިދޭ ޒަމާނީ ޕްލެޓްފޯމެކެވެ.\nދިރާގު ޓީވީގެ އޮން ޑިމާންޑް ފީޗަ ބޭނުން ކުރާނެ ގޮތް\nދިރާގު ޓީވީގެ އޮން ޑިމާންޑް ޕްލެޓްފޯމް ފަރުމާކުރެވިފައި ވަނީ ކަސްޓަމަރުންނަށް ބޭނުން ކުރަން ފަސޭހަވާނެ ފަދަ ގޮތަކަށެވެ. އެގޮތުން ދިރާގު ޓީވީގެ "ހޯމް ސްކްރީން" ގައިވާ "އޮން ޑިމާންޑް" ޖަހާފައިވާ ބަޓަން އަށް ފިއްތަވާލުމުން އޮން ޑިމާންޑް ކޮންޓެންޓްތައް ބައްލަވާލެވޭނެ އެވެ.\nދިރާގުން މަސައްކަތް ކުރަމުން ދަނީ ދިރާގު ޓީވީ އިން ހަބަރާއި މުނިފޫހިފިލުވުމުގެ ޕްރޮގްރާމުތައް އެންމެ ޒަމާނީ ޓެކްނޮލޮޖީ މެދުވެރިކޮށް ކަސްޓަމަރުންނާ ހަމަޔަށް ފަސޭހަ ކަމާއި އަދި އެންމެ ހެޔޮ އަގުގައި ފޯރުކޮށްދިނުމަށް ކަމަށް ދިރާގުން ވަނީ ބުނެފަ އެވެ.\nދިރާގު ޓީވީ އަކީ ރާއްޖޭގައި އެންމެ ފުޅާ ދާއިރާއެއްގައި ފޯރުކޮށްދޭ އަދި އެންމެ ފުރަތަމަ އައިޕީޓީވީގެ ހިދުމަތެވެ. ދިރާގު ޓީވީ ތައާރަފް ކުރިތާ ވީ ދެ އަހަރު ދުވަސް ތެރޭގައި ނުހަނު ބޮޑެތި ކުރިއެރުންތަކެއް ވަނީ ގެނެސްފަ އެވެ. އެގޮތުން މިހާރު ރާއްޖޭގެ އާބާދީގެ 72 އިންސައްތައަށް ޓީވީ ހިދުމަތް ވަނީ ފޯރުކޮށްދީފަ އެވެ.


ފެށުން 11\nބާބިލުގައި ބުރުޒު ބިނާކުރުމާއި ދުނިޔޭގެ ބަސްތަކުގެ އުފެދުން\n1 އޭރު ދުނިޔޭގެ އެންމެން ވާހަކަދައްކާ އުޅުނީ ވެސް އެއްބަހަކުންނެވެ.2އިންސާނުން އިރުމައްޗާ ދިމާއަށް ދަތުރުކޮށް ދިޔަ މަގުމަތީ ޝިންޢާރުގައިވާ ބޮޑު ހަމަބިމެއް ފެނުމުން އެތަނުގައި ވަޒަންވެރިވިއެވެ.\n3 އެމީހުން އެކަކު އަނެކަކަށް ބުންޏެވެ. ”ހިނގާ ނިކަންވަރުގަދަކޮށް ގާ އަޅަން.“ ދެން އެމީހުން އެގާތައް ތަތްކުރަން ތާރު ހޯދިއެވެ.4އެމީހުން ބުންޏެވެ. ”ދެން ހިނގާ ރަށެއް ބިނާކުރަން. އަދި އުޑާއި ހަމަޔަށް ފޯރާވަރުގެ މުންނާރެއް ހަދަން. އޭރުން އަހަރެމެންގެ ނަން މަޝްހޫރު ވެދާނެ. ކީއްކުރަން އަހަރެމެން މުޅި ދުނިޔެއަށް ފެތުރެންވީއަކީ؟“\n5 މާތްރަސްކަލާނގެ އާދަމުގެދަރިން މި ބިނާކުރަމުން ދިޔަ ރަށާއި ބޮޑު އުސް އިމާރާތް ދެކެވޮޑިގަތުމަށްޓަކައި ފައިބާ ވޮޑިގެންނެވިއެވެ.6މާތްރަސްކަލާނގެ ވަޙީކުރެއްވިއެވެ. ”އެމީހުން އެކުވެ އެއްބަހަކުން ވާހަކަދައްކާ ހަދަމުން ގެންދޭ. މިހެން ކަންތައްތައް އޮތްއިރު އެމީހުން ކުރަން ބޭނުން ކޮންމެ ކަމަކީ އެމީހުންނަށް ނުކުރެވޭނެ ކަމަކަށް ނުވާނެ. ނަމަވެސް އެމީހުން ކަންތައް ކުރަން ފެށިގޮތް ނިކަން ދެކެބަލަ.7ތިމަންކަލާނގެ އެމީހުންގެ ގާތަށް ވަޑައިގަންނަވާ ހުށީން. އަދި އެމީހުން ވާހަކަދައްކާ ބަސް އޮޅުވާލައްވާ ހުށީން.* ޢިބްރާނީ ބަހުން ލިޔެވިގެންވާ ގޮތުގައި މިތަނުގައި ވެސް މާތްﷲ އެކަލާނގެ ނަންފުޅަށް ނިސްބަތް ކުރެއްވުމަށް ވަޙީކުރެއްވީ ”އަހަރެމެން“ މިފަދައިންނެވެ. އޭރުން އެމީހުންނަކަށް އެކަކު އަނެކަކު ކިޔާ އެއްޗެއް ނޭނގޭނެ.“\n8 މާތްރަސްކަލާނގެ ވަޙީކުރެއްވި ފަދައިން އެމީހުން އެތަނުން ދުނިޔޭގެ އެކި ކަންކޮޅުތަކަށް ބައިބައިކޮށް ލައްވައި ބައްސަވައި ލެއްވިއެވެ. ދެން އެމީހުން އެރަށް ބިނާކުރުމުގެ މަސައްކަތް ހުއްޓާލިއެވެ.\n9 އެމީހުން ބިނާކުރަމުން ގެންދިޔަ ރަށަށް ބާބިލް އޭ ކިޔުނެވެ.† ޢިބްރާނީ ބަހުން އޮޅުން މިބަހަކީ ބާބިލް މިނަމާ ވަރަށް ވައްތަރު ބަހެކެވެ. ބާބިލުގައި މާތްރަސްކަލާނގެ މުޅި ދުނިޔޭގެ އެންމެން ވާހަކަދެއްކުމަށް ބޭނުންކުރި ބަސް އޮޅުވާ ލެއްވިއެވެ. އަދި މީސްތަކުން ދުނިޔޭގެ އެކިތަންތަނަށް އެކަލާނގެ ބައިބައިކޮށް ލެއްވީވެސް އެރަށުގައެވެ.\nއިބްރާހީމްގެފާނުގެ ކާބަފައިން: ސާމުގެ ދަރިކޮޅު\n10 މިއީ ސާމުގެ ދަރިކޮޅުގެ ވާހަކައެވެ. ފެންގަނޑު ބޮޑުވިތާ ދެ އަހަރަށް ފަހު ސާމު ދުނިޔޭގައި އުޅޭތާ ސަތޭކަ ވަނަ އަހަރުގައި އޭނާއަށް އަރުޕަކްޝާދު ލިބުނެވެ. 11 އަރުޕަކްޝާދު ލިބުމަށް ފަހު ސާމު ފަސް ސަތޭކަ އަހަރު ވަންދެން ދުނިޔޭގައި ހުއްޓެއެވެ. އަދި އެނޫނަސް އިތުރު ފިރިހެންދަރިންނާއި އަންހެންދަރިން ލިބުނެވެ.\n12 އަރުޕަކްޝާދު ދުނިޔޭގައި އުޅޭތާ ތިރީސް ފަސް އަހަރުގައި އޭނާއަށް ޝާލަޙު ލިބުނެވެ. 13 ޝާލަޙު ލިބުމަށްފަހު އަރުޕަކްޝާދު ހަތަރު ސަތޭކަ ތިން އަހަރު ވަންދެން ދުނިޔޭގައި ހުއްޓެވެ. އަދި މި ނޫނަސް އިތުރު އެހެން ފިރިހެންދަރިންނާއި އަންހެންދަރިން އޭނާއަށް ލިބުނެވެ.\n14 ޝާލަޙު ދުނިޔޭގައި އުޅޭތާ ތިރީސް އަހަރުގައި އޭނާއަށް ޢާބިރު ލިބުނެވެ. 15 ޢާބިރު ލިބުމަށް ފަހު ޝާލަޙު ހަތަރު ސަތޭކަ ތިން އަހަރު ވަންދެން ދުނިޔޭގައި ހުއްޓެވެ. އަދި މި ނޫނަސް އިތުރު އެހެން ފިރިހެންދަރިންނާއި އަންހެންދަރިން އޭނާއަށް ލިބުނެވެ.\n16 ޢާބިރު ދުނިޔޭގައި އުޅޭތާ ތިރީސް ހަތަރު އަހަރުގައި އޭނާއަށް ފާލިޖު ލިބުނެވެ. 17 ފާލިޖު ލިބުމަށް ފަހު ޢާބިރު ހަތަރު ސަތޭކަ ތިރީސް އަހަރު ވަންދެން ދުނިޔޭގައި ހުއްޓެވެ. އަދި އޭނާއަށް އެހެން ވެސް ފިރިހެންދަރިންނާއި އަންހެންދަރިން ލިބުނެވެ.\n18 ފާލިޖު ދުނިޔޭގައި އުޅޭތާ ތިރީސް އަހަރުގައި އޭނާއަށް ރަޢޫ ލިބުނެވެ. 19 ރަޢޫ ލިބުމަށް ފަހު ފާލިޖު ދުއިސައްތަ ނުވަ އަހަރު ދުނިޔޭގައި ހުއްޓެވެ. އޭނާއަށް އެހެންވެސް އިތުރު ފިރިހެންދަރިންނާއި އަންހެންދަރިން ލިބުނެވެ.\n20 ރަޢޫ ދުނިޔޭގައި އުޅޭތާ ތިރީސްދެ އަހަރުގައި އޭނާއަށް ސަރޫޖު ލިބުނެވެ. 21 ސަރޫޖު ލިބުމަށް ފަހު ރަޢޫ ދުއިސައްތަ ހަތް އަހަރު ދުނިޔޭގައި ހުއްޓެވެ. އަދި އޭނާއަށް އެނޫން ވެސް އެހެން ފިރިހެންދަރިންނާއި އަންހެންދަރިން ލިބުނެވެ.\n22 ސަރޫޖު ދުނިޔޭގައި އުޅޭތާ ތިރީސް އަހަރުގައި އޭނާއަށް ނާޙޫރު ލިބުނެވެ. 23 ނާޙޫރު ލިބުމަށް ފަހު ސަރޫޖު ދުއިސައްތަ އަހަރު ދުނިޔޭގައި ހުއްޓެވެ. އަދި އޭނާއަށް މިނޫންވެސް އެހެން ފިރިހެންދަރިންނާއި އަންހެންދަރިން ލިބުނެވެ.\n24 ނާޙޫރު ދުނިޔޭގައި އުޅޭތާ އޮނަ ތިރީސް އަހަރުގައި ނާޙޫރަށް ތާރަޙު ލިބުނެވެ. 25 ތާރަޙު ލިބުމަށް ފަހުވެސް ނާޙޫރު ސަތޭކަ ނަވާރަ އަހަރު ދުނިޔޭގައި ހުއްޓެވެ. އަދި މިނޫންވެސް އެހެން ފިރިހެންދަރިންނާއި އަންހެންދަރިން އޭނާއަށް ލިބުނެވެ.\n26 ތާރަޙު ދުނިޔޭގައި އުޅޭތާ ހަތްދިހަ އަހަރުވެފައި ވަނިކޮށް އޭނާއަށް އަބްރާމް އާއި ނާޙޫރު އާއި ހާރާން ލިބުނެވެ.\nއިބްރާހީމްގެފާނުގެ ކާބަފައިން: ތާރަޙު، ޙާރާން ކިޔުނު ރަށަށް ހިޖުރަކުރުން\n27 މިއީ ތާރަޙުގެ ދަރިކޮޅު ފެތުރުނު ގޮތުގެ ވާހަކައެވެ. ތާރަޙުއަށް އަބްރާމް އާއި ނާޙޫރު އާއި ހާރާން މިތިން ދަރިން ލިބުނެވެ. ހާރާން އަކީ ލޫޠުގެފާނުގެ ބައްޕައެވެ. 28 ހާރާންގެ ބައްޕަ ތާރަޙު ދުނިޔޭގައި ހުއްޓާ ހާރާން މަރުވެއްޖެއެވެ. އޭނާ މަރުވީ އޭނާ އުފަންވި ރަށް ކަމުގައިވާ އޫރު ސަހަރުގައެވެ. އެރަށަކީ ކަލްދާނީންގެ މީހުން ދިރިއުޅޭ ރަށެވެ.\n29-30 އަބްރާމް އާއި ނާޙޫރު ވެސް މީހުންނާއި ކައިވެނި ކުރެއްވިއެވެ. އަބްރާމްގެ އަނބިކަނބަލުންގެ ނަމަކީ ސާރާއީ އެވެ. ނަހޫރުގެ އަންހެނުންގެ ނަމަކީ މަލްކަތު އެވެ. މަލްކަތު އަކީ ހާރާންގެ އަންހެންދަރިފުޅެކެވެ. ހާރާންއަކީ މަލްކަތު އާއި ޔިސްކަތު، މިދެއަންހެނުންގެ ބައްޕައެވެ. ސާރާއީއަށް އަދި ދަރިއަކު ލިބިވަޑައެއް ނުގަނެއެވެ. އެކަނބުލޭގެފާނަކީ ދަރިން ނުލިބޭ އަންހެނެކެވެ.\n31 ތާރަޙު ކަންޢާނުކަރައަށް ދިއުމަށްޓަކައި ދަތުރު ފެށިއެވެ. އޭނާގެ ދަރިކަލުން އަބްރާމްއާއި ކާފަދަރިކަލުން ލޫޠުއާއި އޭނާގެ ދަނބިދަރިކަނބަލުން ސާރާއީ ގޮވައިގެން އެންމެން އެއްކޮށް ކަލްދާނީންގެ މީހުން ދިރިއުޅޭ ރަށް ކަމުގައިވާ އޫރު ސަހަރު ދޫކޮށް ވަޑައިގެންނެވިއެވެ. އެބޭކަލުން ކަންޢާނުކަރައާއި ހަމައަށް ނުގޮސް ޙާރާންއަށް ވަޑައިގެން އެތާނގައި ވަޒަންވެރިވެ ވަޑައިގެންނެވިއެވެ. 32 ތާރަޙު ދުއިސައްތަ ފަސް އަހަރު ދުނިޔޭގައި އުޅުމަށް ފަހު ނިޔާވީ އެބޭކަލުން ދިރިއުޅުއްވި ރަށް ކަމުގައިވާ ޙާރާންގައެވެ.\n*11:7 ޢިބްރާނީ ބަހުން ލިޔެވިގެންވާ ގޮތުގައި މިތަނުގައި ވެސް މާތްﷲ އެކަލާނގެ ނަންފުޅަށް ނިސްބަތް ކުރެއްވުމަށް ވަޙީކުރެއްވީ ”އަހަރެމެން“ މިފަދައިންނެވެ.\n†11:9 ޢިބްރާނީ ބަހުން އޮޅުން މިބަހަކީ ބާބިލް މިނަމާ ވަރަށް ވައްތަރު ބަހެކެވެ.


ނާކާ (އެޕިސޯޑް 03) – Esfiya\nއެދޮރުން ކޮޓަރިއަށް ވަދެގެން އައީ މިއަދު ސުކޫލުން ފަތީން އާއި ދިމާވި ދިވެހި މުދައްރިސްއެވެ. އޭނާ ހުރީ އާދައެކޭ އެއްފަދައިން ވަރަށް ހިނިތުން ވެލާފައެވެ. އޭނާ ފެނުމާއެކު ފަތީން ވަރަށް ހައިރާންވިއެވެ. އޭނާގެ ކޮޓަރީގައި ފަތީން އޮތީ ކީއްވެބާއޭ އޭނާ ހިތަށް އެރިއެވެ. “މިސްގެ ކުލާހުގަ މިއަދު އިން ކުއްޖެއްދޯ؟ ނަން ހަނދާން ނެތިގެން މިސް މިއުޅެނީ..” ފަތީން އޮށޯވެގެން އޮތް އެނދު ކައިރީގައި ހުރި ކުޑަ ޑްރެސިންޓޭބަލް ގޮނޑިއެއްގައި އިށީންނަމުން އޭނާ ސުވާލުކޮށްލިއެވެ. “ފަތީން… ނަމަކީ ފަތީން.. އަހަރެން ކީއްވެ މިތާ މިއޮތީ؟” ވަރަށް ލަދުން އޮވެ ފަތީން ވާހަކަ ދެއްކިއެވެ. “މިސް ފިހާރަޔަކުން އައިއިރު ކުއްޖަކު އޮތީ މިގޭ ދޮރުމަތީގަ ވެއްޓިފަ. އަނދިރި ކަމުން ނޭނގުނު ފަތީން ކަމެއް. އެކަމްވެސް މިސް ވަރަށް މަސައްކަތުން ވެއްދީ އެތާ ބާއްވާފަ ނާންނަން ވެގެން. ވެއްދި ފަހުން އިނގުގީ ފަތީން ކަން. ކީއްވެތަ މިހާ އަނިޔާވެފަ މިހިރީ.. ބަޔަކު އަނިޔާ ކުރީތަ..؟” ފަތީންގެ ބޮލުގެ ދުޅަވެފައިވާ ހިސާބުގައި އަތް ކާތާލަމުން ޝައިހާމިސް ބުނެލިއެވެ.\nއެ މުދައްރިސް ވަރަށް އޯގާތެރިއެވެ. ފަޒީން ހާ އޯގާތެރިއެވެ. އެ ފިރުމުން ފަތީންއަށް ގެނެސްދިނީ ފުން ހަނދާންތަކެކެވެ. ފަތީންއަށް އަނިޔާއެއްލިބޭ ކޮންމެ ފަހަރަކު ފަޒީންގެ ފަރާތުން ލިބޭ އޯގާތެރިކަން ފަތީން ގެ ހަނދާނާ އެކުވާން ފެށިއެވެ. ފަތީންގެ ދެލޯ ފެންކަޅިވިއެވެ. އެތާ އޮތުމަށް އުނދަގޫވިއެވެ. ފަތީން އޮތްތަނުން ތެދުވިއެވެ. އެވަގުތު ޝައިހާ މިސް ގޮނޑިން ތެދުވެ ފަތީން ގާތުގައި އިށީނދެލިއެވެ. “މިސް ކާރި ބުނެބަލަ ވީގޮތެއް! ބަޔަކު ތަޅައި ގަތީތަ؟” ފަތީންގެ ކައިރީ އިނދެ ޝައިހާ ވާހަކަ ދެއްކީ ފަތީންގެ ބުރަކަށީގައި ފިރުމާލަމުންނެވެ. އެވަގުތު ފަތީން ޝައިހާގެ މޫނަށް ބަލާލިއެވެ. ފަތީން ވާހަކަ ދެއްކޭތޯ މަސައްކަތް ކުރިއެވެ. ނަމަވެސް އޭނާގެ ހިތަށް ވެރިވަމުންދިޔަ އުދާސްތަކަށް އޭނާއަށް ކެތް ނުކުރެވޭ ވަރުވިއެވެ. އޭނާގެ އަނގައިން ބަހެއް ނުނުކުތެވެ. މަޑުމަޑުން ފަތީންގެ ހަށިގަނޑުގެ ތެރޭ އުތުރެމުންދިޔަ އުދާސްތަށް އެ ކޮޓަރީގެ ހަމަހިމޭން މާހަލުން ޖާގަހޯދީ އޭނާގެ ދެލޯ މެދުވެރިކޮށެވެ. ފަތީންއަށް ގިސްލާ ރޮވެން ފެށުނެވެ. ރޯން ބޭނުން ނުވިނަމަވެސް ފަތީންއަށް އެ ކަރުނަތަކެއް ނުހިފެހެއްޓުނެވެ. ކެތް ކުރެވޭތޯ ކިތަންމެ ހިތްވަރެއް ކުރިއަސް ލޮލަށް ޖަމާވަމުންދިޔަ ކަރުމަތަކާއި ހަނގުރާމަ ކުރާނެ ހިތްވަރެއް އެ ހަށިގަނޑަކަށް ނުލިބުނެވެ. ޝައިހާ ފަތީންއަށް ހިތްވަރު ދޭން ވަރަށް މަސައްކަތް ކުރިއެވެ. ފަތީންގެ ލޮލުން ފައިބަމުންދިޔަ ކަރުނަތަށް ފޮހެދެމުން ވީގޮތެއް ބުނުމަށް ޝައިހާ ބުނަމުން ދިޔައެވެ.\nފަތީން ހިތްފުރެންދެން ރޮއިލިއެވެ. އޭނާއަށް ކުޑަ ހަމަޖެހުމެއް ލިބުނީ އެހެންކަމުންނެވެ. “އާނ.. ބަޔަކު ތަޅައި ގަތީ..” ފަތީންގެ އަނގައިން ބަހެއް ނުކުންނަ ވަރުވީ އެތަށް އިރެއް ފަހުންނެވެ. “އެއީ ކީއްވެކަން ފަތީން އަށް އިނގޭތަ؟ އެމީހުން ތަޅައި ގަންނަން ސަބަބެއް އޮންނާނެ އެންނު؟” އެވަގުތު ފަތީން ކަންތަށް ވަމުންދިޔަ ގޮތް ޝައިހާއަސް ކިޔައިދެވޭތޯ މަސައްކަތް ކުރިއެވެ. ގިސްލަމުން އިނދެ ނަޒީހުއާއި ޖެހިފައިވާ މައްސަލަގަނޑު ގޮސްފައިވާ ހިސާބު އޭނާ ޝައިހާއަށް ކިޔައިދިނީ ޝައިހާގެ ފަރާތުން ލިބެމުންދިޔަ ހިތްވަރުގެ ބޭނުން ކޮށްގެނެވެ.\n“ތިވާހަކަތަށް އަޑުއަހާފައި މިސް ވަރަށް ދެރަވެއްޖެ. މިއަދު ސުކޫލުންވެސް މިސްއަށް ފާހަގަވި ފަތީން ދެރަވެފަ އިންކަން. އިރާދަ ކުރެއްވިއްޔާ ފަތީން އަށާއި ފަތީންގެ އާއިލާއަށްވެސް އިންސާފު ލިބޭނެ.” ހުރިހާ ކަމެއް އިނގުމުން ޝައިހާ މަސައްކަތް ކުރީ ފަތީންއަށް ހިތްވަރެއް ދެވޭތޯއެވެ. މިގޮތުގައި ވަރަށް ގިނަވަގުތު ތަފާތު ވާހަކަ ދެއްކުމުގައި ފަތީން އާއި ޝައިހާ ތިއްބެވެ.\n“ޓްރިން ޓްރިން” ރިންގް ވަމުން ދިޔައީ ފަތީންގެ ޖީބުގައި އޮތް ފޯނެވެ. ފޯނު ނަގާ ބަލާލިއިރު ގުޅަމުންދަނީ މަންމައެވެ. ފޯނަށް ޖަވާބު ދިނުމާއެކު މަންމަގެ ފަރާތުން އިވިގެން އައީ ކަންބޮށުވުމުގެ ނިޝާންތަކެވެ. ފަތީން ލަސްވެގެން މަންމަ ހުރީ ވަރަށް ބޮޑަށް ހާސްވެފައެވެ. އެވަގުތު ފަތީން އަތުކުރީ އަޅާފައިއޮތް ގަޑިއަށް ބަލާލިއެވެ. ކަމަކުދާކަށް ނެތެވެ. ގަޑިން ނުވައެއް ޖަހައިފިއެވެ. ފަތީން ވަގުތުން ފޯނު ކަނޑާލާފައި ގެޔަށް ދާން ތެދުވިއެވެ. “އަޅުގަނޑު ފޮތްތަށް ކޮބާ؟” ހިތް އަވަސްވެހުރެ ފަތީން ވާހަކަ ދެއްކިއެވެ. އެވަގުތު ޝައިހާ އެނދުގެ ހެޑުބޯޑް މަތީގައި އޮތް އޭނާގެ ފޮތްތަށް ނަގާ ދިއްކޮށްލިއެވެ. “ލަސްވެގެން ގެއިން ގުޅީދޯ؟” ފަތީންއާއި އެކު ބޭރަށް ނުކުންނަން ހިނގައި ގަންނަމުން ޝައިހާ އަހާލިއެވެ. ފަތީން ބޯޖަހާލީ އާނއެކޭ ބުނުމުގެ ގޮތުންނެވެ.\nގޭގެ މައިދޮރުން ނުކުމެ ހިނގައިގަތް ވަގުތު ޝައިހާ ފަތީންއަށް ގޮވާލިއެވެ. “ދެން ދެރަ ނުވައްޗެ މާބޮޑަށް. ކަމެއް ދިމާވަންޔާ މިސްގާތު ބުނާތި. ކޮންމެ ވަގުތަކުވެސް މިސް ހުންނާނަށް ފަތީންއަށް އެހީވާން..”. އެ އަޑު ފަތީންގެ ކަންފަތުގައި ޖެހުމާއެކު ފަތީންގެ ހިތަށް ވެރިވީ ބަޔާން ކުރަން ނޭނގޭފަދަ އުފާވެރި އިހުސާސް ތަކެކެވެ. ފަތީން ނުކުމެގެން ދިޔައީ ހިނިތުން ވެލަމުންނެވެ.\n“ދަރިފުޅާ ކޮންތާކު އުޅެފަ ތިއައީ.؟ ކިހިނެއްވެފަ މިހިރީ ބޮލާ ތަންތަން ދުޅަވެފަ.؟” ފަތީން ގެޔަށް އައިސް ވަނުމާއެކު ފާތުމާ ފެށީ ރޯށެވެ. ފަތީންއަށް ލިބިފައިހުރި ގެއްލުންތަށް ފެނުނީމައެވެ. އެވަގުތު ފަތީން ފާތުމާއަށް ކަންތަށް ވީގޮތް ކިޔައިދިނެވެ. ހަދާނެ ދޮގެއް އޭނާގެ ސިކުނޑިއަށް ނައީމައެވެ. “ދަރިފުޅު ކީއްވެގެންތަ އޭނަގެ ބޮލުގަ ތި ތުހުމަތު އަޅުވަނީ؟” ފާތުމާއަށް ފަތީން ދެއްކި ވާހަކަތަށް ދެނެގަންނާކަށް ނޭނގުނެވެ. “އެއީ އޭނަ ކުރިންވެސް ދެތިން ފަހަރަކު ތިއްތިބެ މަރާލަން އިންޒާރު ދިން.. އޭނަ ބޭނުންވަނީ ޝިމާ.. އެހެންވެ.” ފާތުމާއަށް ކަންތަށްތަށް ވަމުންދިޔަ ގޮތް ފަހުމްވީ އެވަގުތުއެވެ. “ދެން އެކަމަކު މިވަރު ކޮށްލަން ޖެހޭތަ؟؟ އިބުރާހިމާ ހިނގާ ފުލުހުންނަށް ގުޅަން..” ސިޓިން ރޫމް މޭޒު ދަށުގައި އިށީނދެގެން އިން ފަތީންގެ ބައްޕަ އާއި ވާހަކަ ދައްކަމުން ފާތުމަ ބުނެލިއެވެ. ނަމަވެސް އިބުރާހިމް އެކަމާ ދެކޮޅުހެދިއެވެ. މި އާއިލާގެ އެއް މައްސަލަ މިހާރުވެސް ފުލުސް އޮފީހުގައި އޮއްވައި އިތުރު މައްސަލަ އަކާއިއެކު ދިޔުމަކީ ލަދު ކަމެއް ކަމުގައި އިބުރާހިމް ދެކެއެވެ. އެކަމާ ފާތުމާ އާއި އިބުރާހިމްގެ މެދުގައި ކުޑަ ދެބަސް ވުމަކަށްވެސް ދާން ޖުހުނެވެ.\nގަޑިން މެންދަމުން އަލިވެ އެކެއް ޖެހިއިރުވެސް ފަތީން އޮތީ ނުނިދިފައެވެ. ގައިގައި ރިއްސާތީއެވެ. ބޮލުގެ ދުޅަވެފައިވާ ތަނަށް ތަދުވާތީއެވެ. ދެފަރާތަށް އެނބުރި އެނބުރި ފޫހިވުމުން ފަތީން އޭނާގެ ފޯނު ނެގިއެވެ. އެވަގުތު ފޯނަށް އައީ ކޯލެކެވެ. އެއީ ނުދަންނަ ނަންބަރެކެވެ. “ހަލޯ..” ފަތީން ފޯނަށް ޖަވާބު ދިނެވެ. “ނުނިދިފަތަ..؟” އެކޮޅުން އިވިގެން އައީ ވަރަށް ބަރު އަޑެކެވެ. އެއީ ކާކުކަން ފަތީންއަށް ނޭނގުނުކަމުގައި ވިއަސް އެއީ ފިރިހެނެއްގެ އަޑުކަން ފަތީންއަށް އެނގެއެވެ. “ތީކާކު؟” ފަތީން ވަރަށް ހާސް ވެފައި އަހާލިއެވެ. “އަހަރެން މިއީ ކާކުތޯ ބެލުމުގެ ބޭނުމެއް ނެތް. އަހަރެން މިއީ ކާކުކަން އެނގުނަސް ވާނެ ފައިދާއެއްވެސް ނޯންނާނެ.!” އޭނާ ދައްކަމުން ދިޔައީ އޭގެ މާނަ ދެނެގަންނަން ފަތީންއަށް އުނދަގޫވި ވާހަކަ ތަކަކަށެވެ. އެވާހަކަ އިވިފައި ފަތީންގެ ގާތަށް އައީ ރުޅިއެވެ. “ދެން އެހެންވިއްޔާ ކީއްކުރަންތަ ތި ގުޅަނީ؟ މަށަށް ހެޔޮ ކަލޭތީ ކޮންމެ މީހަކަށް ވިއަސް..” ވަރަށް ރުންކުރު ގޮތަކަށް ވާހަކަ ދެއްކުމަށްފަހު ފަތީން ވަގުތުން ފޯނު ކަނޑާލިއެވެ. އެވަގުތު އަނެއްކާވެސް އެކޯލު ތަކުރާރު ވިއެވެ. “ކިހިނެއް ވެގެންތަ ތިއުޅެނީ.؟” އަނެއްކާވެސް ފަތީން ޖަވާބު ދިނީ ރުޅިއައިސްފައެވެ. އެވަގުތު ގުޅައިގެން ހުރި މީހާ ޖަހާލީ ނުލަފާ ހިނިގަނޑެކެވެ. “ވަރަށް އުފާވެއްޖެ ތި ސުވާލު ކުރީމަ.. އަހަރެން ވާހަކަ ދައްކާ ނުނިމެނީސް ފޯނު ކަނޑާ ނުލާތި. އަހަރެންނަށް ވެގެން މިއުޅޭ ގޮތުގެ ވާހަކަ ބުނެދިނުމުގެ ފުރުސަތު އަހަރެން ނާހަނީސް ފަތީން ދިނީމަ ވަރަށް އުފާ ވެއްޖެ.. އަހަރެން މިއުޅެނީ ފަތީނުއަށް އެއްޗެއް ހަދިޔާ ކުރަން.. ބޭނުންތަ އެއީ ކޯޗެއްކަން ބަލަން..؟” އޭނާ މަސައްކަތް ކުރީ ފަތީންގެ ޝައުގުވެރިކަން ދަމައިގަތުމަށެވެ. “ހމމމ… ކޯއްޗެއްތައެއީ؟” ފަތީންގެ ވާހަކަ ދެއްކުމުގައި ހުރީ އޭނާ އެދައްކާ ވާހަކައަށް އެއްވެސް ސަމާލު ކަމެއް ނެތްފަދަ ގޮތެކެވެ. “ތިގޭ ދޮރުމަތީ އޮންނާނެ ސިޓީ އުރަލެއް. އެބަލާ..” އޭނާ މިހެން ބުނުމާއެކު ފޯނު ކެނޑުނެވެ.\nއޭނާ ބުނީ ތެދެކެވެ. ފަތީން ގޭ ދޮރުމަށްޗަށް ނުކުމެ ބަލައިލީއިރު ދޮރުމަތީގައި ސިޓީ އުރައެއް އޮތެވެ. ފަތީން އެ ސިޓީ އުރަ ހިފައިގެން ކޮޓަރިއަށްވަދެ އޭތި ހުޅުވާލިއެވެ. “އަހަރެންނަށް އިނގޭ ފަތީންގެ ބޭބެ މަރާލި މީހާ.. އޭނާގެ މައުލޫމާތު ހޯދަން ބޭނުމިއްޔާ މާދަމާ ރޭ9ޖަހާއިރު އާދޭ އުތުރު ފަރާތުގައި ހަދާފައި އިންނަ ކުޑަ ބްރިޖު ކައިރިއަށް.. ހަނދާން ކުރާތި މިވާހަކަ އެއްވެސް މީހަކު ކައިރީ ބުނެފިއްޔާ މަށަށް އެނގޭނެ. އެފަދަ ކަމެއް ވެއްޖެޔާ އެ މައުލޫމާތު ލިބުމަށްވުރެ ގާތީ ނުލިބުން.. އަދި ހަނދާންކުރާތި ފަތީން އެތާ ހުންނަން ވާނީ އެކަނި..” އެއީ ތެދެއްބާއެވެ؟ ފަތީންގެ ހިތުގައި މި ސިޓީ ކިޔައިފައި އުފެދުނީ ސުވާލު ތަކެކެވެ. ނަމަވެސް ފަތީން އެތަނަށް ދާން ބޭނުން ވިއެވެ. އެއީ ހަގީގަތެއްތޯ ބެލުމަށެވެ.\nޖެހިގެން އައިދުވަހު ފަތީން ސުކޫލަށް ދިޔައީ ހަދާނެ ގޮތަކާއި މެދު ވިސްނަމުންނެވެ. މިރޭ ކަންތަށް ކުރަންވީ ގޮތަކާއިމެދު ޝިމާ އާއި މަޝްވަރާ ކޮށްލުމަށް ފަތީން ހުރީ ވަރަށް ބޮޑަށް ބޭނުން ވެފައެވެ.\nއާދައެކޭ އެއްފަދައިން އިންޓަވަލް ގަޑީގައި ޝިމާއާއި ދިމާވުވުން ފަތީން އެވާހަކަ ހިއްސާ ކުރިއެވެ. އެ ކޯލުން ވާހަކަ ދެއްކި މީހާ އެކަން މަނާ ކޮށްފައި އޮތް ކަމުގައި ވިއަސް ޝިމާ އަކީ ފަތީންގެ އެންމެ ގާތް ރަހުމަތްތެރިޔާއެވެ. ފަތީން މިކަހަލަ ފިޔަވަޅެއް އެޅުމުގެ ކުރިން ޝިމާގެ ހިޔާލެއް ހޯދަން ފަތީން ބޭނުންވިއެވެ.\nޝިމާ އާއި ފަތީން އެކަމުގެ މަޝްވަރާގައި ތިއްބައި އާނިސް އެތަނަށް އަތުވިއެވެ. “ކޮން ވާހަކައެއްގަ ދެމީހުން؟” އާނިސް އަހާލިއެވެ. ވަގުތުން ޝިމާ ބަލާލީ ފަތީންގެ މޫނަށެވެ. “ވެގެން މިއުޅޭ ގޮތަކީ މީހަކު ބުނަނީ ތިއްތިބެ މަރާލި މީހާ ބުނެދޭނަމޯ މިރޭ އެއްކަލަ އުތުރުފަރާތު ބްރިޖް ކައިރިއަށް ދިޔައިއްޔާ. އެވެސް އެއީ މަ އެކަންޔޯ..” ފަތީން އެއްވެސް ވިސްނުމެއްނެތި ބުނެލިއެވެ. “ޔަގީންތަ އަނެއްކާ އެއީ ތެދެއްކަން؟” އާނިސް ދެލޯ ބޮޑު ކޮށްލިއެވެ. “ނޭނގެ.. އެކަމު އަހަރެން ބޭނުން ތެދެއްތޯ ބަލަންވެސް ދާން..” ފަތީން ބުނެލިއެވެ.\n“އެހެންވިއްޔާ ފަތީންއާ އެކީ އަހަރެންވެސް ދާނަން..” އާނިސް ބޭނުންވީ ފަތީން އާއި އެކު މިރޭ އެތަނަށް ދާށެވެ. އޭނާގެ އެންމެ ގާތް ރަހުމަތްތެރިޔާގެ މަރަށް އިންސާފު ހޯދައި ދިނުމަށް އާނިސް ހުރީ ވަރަށް ބޮޑަށް ބޭނުންވެފައެވެ. އެވަގުތު ފަތީން އެކަމަށް އިންކާރު ކުރިއެވެ. “ނޫން. އޭނަބުނީ މީހަކު ގެންގޮސްފިއްޔާ އޭނަ އެވާހަކަ ކިޔައެއް ނުދިނުމޯ ގާތް ވާނީ.. ވަރަށް އަބުއި މީހެއް އެއީ..” ފަތީންގެ ހިޔާލަށް ޝިމާވެސް އަދި އާނިސްވެސް ދެކޮޅެވެ. “ނޫން… ފަތީން އެކަނި ދާކަށް އަހަރެން ގަބޫލެއް ނޫން.. އަހަންނާ އާނިސް އާ ދާނީ.. ގޮސް ފާރަޔަށް ގަހެއްގެ ނިވަލަށް ވަދެ އަހަރެމެނަށް ތިބެވިދާނެ އެއްނު ދޯ އާނިސް؟” ޝިމާ މިހެން ބުނުމާއެކު އާނިސްވެސް އެއްބަސް ވުމުގެގޮތުން ބޯޖަހާލިއެވެ. ކޮންމެއަކަސް އާނިސް އާއި ޝިމާގެ ގަދަހެދުމަށް ދެކޮޅުހަދާކަށް ފަތީންއަކަށް ހިތްވަރެއް ނުލިބުނެވެ. ފަތީން އެކުދިން ދެއްކި ވާހަކަޔަށް އެއްބަސް ވިއެވެ.\n-ތިންވަނަ އެޕިސޯޑް ނިމުނީ-\nMe first dhw…. V reethi mi part vx… Waiting fr nxt part…\nyeah. in comments u r dho hehe.. thanks btw… keep reading.\nV v v reethi…..whns the next part…\nthanks very much… mihaaru upload kuran jahsaafin next part\nMaseeh kon rasheh\nmashah hiivey mi aanis knmes nubaeh hadhaa hen… eyna kanneynge faziin maralii\nhehe. lets see\nާމާފްކުރާށޭ ކަލާ 19


Kasautii Zindagii Kay2Gai Anurag Ge Role In Parth\n22 ޖުލައި 20180ކޮމެންޓް\nކަސޯޓީ ޒިންދަގީ ކޭގައި އަނުރާގްގެ ރޯލުން ޕާރްތު\nއެކްތާ ކަޕޫރުގެ އެންމެ މަގްބޫލު އެއް ޑްރާމާކަމަށްވާ ކަސޯޓީ ޒިންދަގީ ކޭގެ އެންމެ މަޝްހޫރު އެއް ރޯލު ކަމަށްވާ އަނުރާގުގެ ރޯލުން ފެނިގެންދާނީ ޕާރްތު ސަމްތާން ކަމަށް ހަބަރުތައް ބުނެފިއެވެ.\nކަސޯޓީ ޒިންދަގީ ކޭގެ ދެވަނަ ބައެއް އުފައްދަން އުޅޭ ހަބަރު މިއަހަރުގެ ތެރޭގައި އެކްތާ ކަޕޫރު އިއުލާނުކޮށްފައިވާއިރު ގިނަ ބަޔަކު ތިބީ ކެތް މަދުވެފައެވެ. ޑްރާމާގައި ކުރީގެ ތަރިން ފެންނާނެތޯ ނުވަތަ ނޫންތޯ ގިނަބަޔަކު އުފެއްދި ސުވާލަށް ޖަވާބު ލިބިގެންދިޔައީ އެފިލްމަށް މުޅިން އާތަރިއަކު ނަގާ އެކަން އެކްތާ އިއުލާން ކުރި ހިސާބުންނެވެ. އެގޮތުން ކަސޯޓީ ޒިންދަގީ ކޭގައި ޕްރެނާގެ ރޯލަށް އެރިކާ ފެނާންޑެޒް ނަގާ އެކަން އިއުލާނުކުރިއިރު ކޮމަލިކާގެ ރޯލަށް ނަގާފައިވަނީ ހީނާ ހާންކަމަށް ހަބަރުތައް ބުނެއެވެ.\nއެޑްރާމާގައި އަނުރާގްގެ ރޯލުން ފެންނާނީ ބަރުން ސޯބްތީ ކަމަށް އަޑުފެތުރުނުއިރު ޝާހިރު ޝެއިހް އެރޯލަށް ނެގިކަމަށް ވެސް އަޑުތައް ފެތުރުނެވެ. އަދި އެރޯލަށް ޝަރަދު މަލޯތްރާ ނަގާފައިވާކަމަށް ދާދިފަހުން ހަބަރުތައް ފެތުރުނުއިރު މިހާރު ހަބަރުތައް ބުނާގޮތުގައި އެރޯލަށް ނަގާފައިވަނީ ޕާރްތުއެވެ. އެހެންނަމަވެސް އެކަން އެކްތާ ކަޕޫރު އަދި ކަށަވަރުކޮށްދީފައެއް ނުވެއެވެ. އަދި އަނުރާގްގެ ރޯލުން ފެނިގެންދާނެކަމަށް އަޑުތައް ފެތުރުނު އެއްވެސް އެކްޓަރަކު އެރޯލަށް ނަގާފައިވާ ނުވާކަމަށާއި އެޑްރާމާގައި ފެނިގެންދާނީ 30 އަަހަރުން ދަށުގެ އެކްޓަރެއްކަމަށް އެކްތާ ބުނެއެވެ.\nއެހެންކަމުން އުމުރުން 27 އަހަރުގެ ޕާރްތު އެޑްރާމާގައި ފެނިގެންދާނެ ކަމަށް ބެލެވެއެވެ. ކަސޯޓީ ޒިންދަގީ ކޭގެ ފުރަތަމަ ބައިން ކޮޮމަލިކާގެ ރޯލުން ފެނިގެންގޮސްފައިވަނީ މަޝްހޫރު ތަރި ޝްވެތާ ތިވާރީއެވެ. އަދި އަނުރާގްގެ ރޯލުން ފެނިގެންގޮސްފައިވަނީ ސިޒޭން ހާނެވެ. އަދި އެޑްރާމާގައި ފެނިގެންދިޔަ އެކްޓަރުންނަށް ވެސް ވަރަށް ބޮޑު މަގްބޫލުކަމެއް ލިބިފައިވެއެވެ.\nކަސޯޓީ ޕާރްތު ސަމްތާން


Bollywood ge aa joadakee Kushal Tandon aai Mrunal Thakur\nބޮލީވުޑްގެ އާ ޖޯޑަކީ ކުޝަލް ޓަންޑަން އާއި މިރުނާލް ޓާކޫރް\nފަހަކަށް އައިސް މިރުނާލް ޓާކޫރާއި ކުޝާލް ޓަންޑަންގެ ލޯބީގެ މާފޮޅުވުންތަކުގެ ވާހަކަ ސޯޝަލް މީޑިއާގައި ވަނީ ގަދަވެފަ އެވެ. ހުކުރު ދުވަހު ކުޝަލް އިންސްޓަގްރާމްގައި މިރުނާލް އަށް ހާއްސަކޮށް ޕޯސްޓެއް ޝެއާ ކޮށްފައި ވެއެވެ. އެ ލިޔުމުގައި އޭނާ މިރުނާލް އަކީ "ސޯލް މޭޓް" ކަމަށް ސިފަކޮށްފައި ވެއެވެ.\n"މިރުނާލް...އަހަރެންގެ ހަޔާތުގައި އެންމެ ލޯބިވާ މީހާ. ސޯލް މޭޓް އަކީ އެންމެ ލޯބިވާ މީހާ ކަމަށް މީހުން ބުނޭ. އެއީ ރަނގަޅު ވާހަކައެއް ނޫން. ސޯލް މޭޓް ވެދާނެ އެންމެ ގާތް އެކުވެރިޔާ އަށް ވެސް. މި ހަޔާތާއި އަބަދުގެ އަބަދަށް ވެސް ތިއީ އަހަރެންގެ ސޯލް މޭޓް،" ކުޝަލްގެ ޕޯސްޓްގައި ވެއެވެ.\nމި ޕޯސްޓާއެކު ކުޝަލް ވަނީ އޭނާ އާއި މިރުނާލް އެކުގައި ނަގާފައިވާ ފޮޓޮއެއް ވެސް ޝެއާ ކޮށްފަ އެވެ. މި ޕޯސްޓަށް މިރުނާލް ދީފައިވާ ޖަވާބުން ވެސް އެ މީހުންގެ މެދުގައި ހާއްސަ ގުޅުމެއް އޮތްކަން އެނގެ އެވެ.\n"ކުޝަލް... ކަލޭ ކަހަލަ އަހަރެން ރުޅި އަރުވާ އަދި ކުޑަކޮށް ވެސް އަހަރެންގެ އަގު ވަޒަން ނުކުރާ މީހަކު ލިބުމަކީ ލެއްވި ރަހުމަތެއް. އެކަމަކުވެސް ލޯބިވޭ،" މިރުނަލް ލިޔެފައި ވެއެވެ.\nމިރުނަލް އާއި ކުޝަލް އަކީ ޓީވީ ސިލްސިލާތަކުގައި ލީޑް ރޯލު ކުޅެފައިވާ ދެ އެކްޓަރުންނެވެ. ކުޝަލް ގިނަ ބަޔެއްގެ މެދުގައި މަގްބޫލުވީ "އޭކް ހަޒާރޯންމޭ މެރި ބެހެނާ ހޭ"ގައި ކުޅުނު ވިރާޓުގެ ރޯލުންނެވެ. އަދި "ބޭހަދު"ގައި އޭނާ ވަނީ އަރްޖުން ސިންގްގެ ރޯލު ކުޅެފަ އެވެ. "ބިގް ބޮސް 7"ގައި ވެސް ކުޝަލް ބައިވެރިވި އެވެ.\nއަނެއްކޮޅުން މިރުނާލްގެ ފުރަތަމަ ސިލްސިލާއަކީ "ކުމްކުމް ބާގްޔާ" އެވެ. އޭނާ ބޮލީވުޑަށް ތައާރަފްވީ ރިތިކް ރޯޝަން ބަތަލުގެ ބައި ކުޅުނު "ސުޕަ 30" އިންނެވެ. އަދި "ބަޓްލާ ހައުސް" އާއި "ގޯސްޓް ސްޓޯރީޒް"ގައި ވެސް އޭނާ ލީޑް ރޯލު ކުޅެފައި ވެއެވެ. މިހާރު މިރުނާލް ކުޅޭ ފިލްމުތަކުގެ ތެރޭގައި ޝާހިދު ކަޕޫރާއެކު ކުޅޭ "ޖާޒީ" އާއި "ތޫފާން" ފާހަގަ ކޮށްލެވެ އެވެ.


Nabaha aai Nabeeha Nepal mubaaraathuge quarter final ah | Mihaaru\nނަބާހާ އާއި ނަބީހާ ނޭޕާލް މުބާރާތުގެ ކުއާޓާ އަށް\n06 ޑިސެމްބަރ 2018 - 12:305comments\nނޭޕާލުގައި މިހާރު ކުރިއަށްދާ ޔޮނެކްސް ސަންރައިސް އިންޓަނޭޝަނަލް ސީރީސް ބެޑްމިންޓަން މުބާރާތުގެ އަންހެން ޑަބަލްސް އިވެންޓުގެ ކުއާޓާ ފައިނަލުން ރާއްޖޭގެ ދެބެން ކަމަށްވާ ފާތިމަތު ނަބާހާ އާއި އައިމިނަތު ނަބީހާގެ ޕެއާ ފުރުސަތު ހޯދައިފި އެވެ.\nއެންމެ ފަހުން އޮތް ގައުމީ މުބާރާތުގެ ވެސް އަންހެން ޑަބަލްސް އިވެންޓުގެ ޗެމްޕިއަން ނަބީހާ އާއި ނަބާހާގެ ޕެއާ ވަނީ އެ އިވެންޓުން ފާއިތުވި އަހަރެއްހާ ދުވަސްތެރޭ ބައިނަލްއަގްވާމީ ތިން މުބާރާތުން ރިހި މެޑަލް ހާސިލްކޮށްފަ އެވެ. އެއީ މިދިޔަ އަހަރުގެ ޑިސެމްބަރު މަހު އިންޑިއާގެ ގުވަހާޓީގައި އޮތް ދެކުނު އޭޝިއާގެ 21 އަހަރުން ދަށުގެ މުބާރާތާއި ދާދި ފަހުން ނޭޕާލުގައި އޮތް 21 އަހަރުން ދަށުގެ މުބާރާތުގެ އިތުރުން މި އަހަރު ޖޫން މަހު އޮތް މޮރިޝަސް އިންޓަނޭޝަނަލް ބެޑްމިންޓަން ސީރީސްގަ އެވެ.\nނޭޕާލް މުބާރާތުގެ ކުއާޓާ އިން ނަބީހާ އާއި ނަބާހާގެ ޕެއާ ފުރުސަތު ހޯދީ އިއްޔެ ކުޅުނު ދެ ވަނަ ބުރުގެ މެޗުން ޖެމީމާ ލެއުން އާއި ގަނޭޝާ މުންގްރާގެ ޕެއާ އަތުން 21-12، 21-09 އިން މޮޅުވެގެންނެވެ. ކުއާޓާގައި މިއަދު ނަބީހާ އާއި ނަބާހާގެ ޕެއާ ނުކުންނާނީ ނޭޕާލުގެ ޖެސިކާ ގުރުން އާއި ސުނަޔާނާ މުކިޔާގެ ޕެއާއާ ދެކޮޅަށެވެ.\nމުބާރާތުގެ ދެ ވަނަ ބުރުގައި ފިރިހެން ސިންގަލްސް ބައިން ރާއްޖޭގެ ޒަޔާން ޒަކީ ކުޅުނު މެޗުން ވަނީ އިންޑިއާގެ ނަވީން އަތުން ބަލިވެފަ އެވެ. މެޗުގެ ސެޓުތައް ދިޔައީ 21-10، 21-18 އިންނެވެ. އަންހެން ސިންގަލްސް ބައިން ރާއްޖޭގެ މާޝާ ރަޝީދު ބަލިވީ ބަންގްލަދޭޝްގެ އަކުތަރް ޝާޕްލާއާ ކުޅެގެން 21-09 އަދި 21-11 އިންނެވެ.\nމިކްސް ޑަބަލްސްގެ ދެ ވަނަ ބުރުގައި އަހުމަދު ތޯއިފް އާއި ނަބީހާގެ ޕެއާ ބަލިވީ ނޭޕާލުގެ ބިކާޝް ޝްރެސްތާ އާއި ސިތާ ރާއީގެ ޕެއާ އަތުންނެވެ. މެޗުގެ ސެޓުތައް ދިޔައީ 23-21 އަދި 21-19 އިންނެވެ. ރާއްޖޭގެ އިބްރާހިމް ޝާމިއު އާއި ނީލާ ނަޖީބުގެ ޕެއާ ބަލިވީ ސިންގަޕޫރުގެ ޑެނީ ބަވާ އާއި ޓަން ވެއީ އަތުންނެވެ. އެ މެޗުގެ ސެޓުތައް ދިޔައީ 21-14 އަދި 21-06 އިންނެވެ.


Africa ah leggi mathindhaa boatuge baithakakee MH370 ge baeh kan gaaigandakah yageen | Mihaaru\nމެލޭޝިއާ އެއާލައިންސްގެ މަތިންދާ ބޯޓެއް: ގެއްލިފައިވާ އެމްއެޗް370 ގެ ބައިތަކެއް ކަމަށް ބެލެވޭ އެއްޗެހިތަކެއް ވަނީ ފެނިފައި\nއެފްރިކާ އަށް ލެއްގި މަތިންދާ ބޯޓުގެ ބައިތަކަކީ އެމްއެޗް370 ގެ ބައެއްކަން ގާތްގަނޑަކަށް ޔަގީން\n11 މެއި 2016 - 23:54\nދެކުނު އެފްރިކާ އާއި މޮރިޝަސް އަށް ލެއްގި މަތިންދާ ބޯޓުގެ ބައިތަކަކީ ގެއްލިފައިވާ މެލޭޝިއަން އެއާލައިންސްގެ ބައިތަކެއްކަން ގާތްގަނޑަކަށް ޔަގީން ކުރެވިފައިވާ ކަމަށް މެލޭޝިއާ އާއި އޮސްޓްރޭލިއާގެ އޮފިޝަލުން ބުނެފި އެވެ.\nކުއާލަ ލަމްޕޫރުން ފުރައިގެން 239 މީހުންނާ އެކު ބެއިޖިން އަށް ދަތުރުކުރި ފްލައިޓް އެމްއެޗް370 ގެއްލުނީ މާޗް 2014 ގަ އެވެ. ގިނަ ބަޔަކު ބުނަނީ އެ ބޯޓު ކަނޑަށް ވެއްޓިފައިވާނެ ކަމަށެވެ. ގެއްލުނު ބޯޓު ހޯދުމަށް ކަނޑު އަޑި ބަލަމުންދާ ތިން ބޯޓުން ދަނީ އިންޑިއާ ކަނޑުގެ ދެކުނުން 120،000 އަކަ ކިލޯ މީޓަރުގެ ސަރަހައްދެއް ބަލަމުންނެވެ. މީގެ ތެރޭން ބޮޑު ބަޔަކީ ދުވަހަކު ވެސް ބަޔަކު ބަލާފައި ނުވާ ސަރަހައްދެކެވެ.\nއެމްއެޗް370 ގެ ބައިތައް ކަމަށް ބެލެވޭ ފަސް އެތިކޮޅެއް މިހާތަނަށް ވަނީ ފެނިފަ އެވެ. މި ބައިތައް ފެނިފައި ވަނީ ބޯޓު ހޯދަން މިހާރު ބަލަމުންދާ ސަރަހައްދާ ވަރަށް ދުރުންނެވެ. ކަނޑުގެ އޮއިވަރު ހުންނަ ގޮތުން ބޯޓުގެ ބައިތައް ދުރު ހިސާބުތަކަށް ދިއުމަކީ އެކަށީގެންވާ ކަމެއް ކަމަށް ތަޖްރިބާކާރުން ބުނެ އެވެ.\nލައްގާފައި ވަނިކޮށް ފެނުނު މަތިންދާ ބޯޓުގެ ބައިތައް ތަހްލީލު ކުރަމުންދަނީ އޮސްޓްރޭލިއާގެ ޓްރާންސްޕޯޓް ސޭފްޓީ ބިއުރޯ (އޭޓީއެސްބީ) އާއި އެހެނިހެން ތަޖްރިބާކާރުންނެވެ.\nއެފްރިކާގެ ބައެއް ގައުމުތަކަށް ލައްވެފައި ވަނިކޮށް ފެނުނު ބައިތަކަކީ ގެއްލިފައިވާ އެމްއެޗް370 ގެ ބައިތަކެއް ކަމަށް ގާތްގަނޑަކަށް ޔަގީން ކަމަށް އޮފިޝަލުން ބުނޭ. --ފޮޓޯ:ބީބީސީ\nމެލޭޝިއާގެ ޓްރާންސްޕޯޓް މިނިސްޓަރު ލިއޯ ޓިއޮން ލައި ވިދާޅުވީ ދެކުނު އެފްރިކާ އާއި މޮރިޝަސް އިން ފެނުނު މަތިންދާ ބޯޓުގެ ބައިތަކަކީ އެމްއެޗް370 ގެ ބައިތައް ކަމަށް ތަހްލީލު ޓީމަށް ގާތްގަނޑަކަށް ޔަގީން ކުރެވިފައިވާ ކަމަށެވެ. އޭޓީއެސްބީން ވެސް ބުނެފައި ވަނީ ފެނުނު ބައިތަކަކީ އެމްއެޗް370ގެ ބައިތަކެއްކަން "ގާތްގަނޑަކަށް ޔަގީން" ކަމަށެވެ.\nބޯއިން 777 ގެ ބޯޓެއް ދެކުނު ހެމިސްފިއާ އަށް ވެއްޓިފައިވާ ކަމަށް މިހާތަނަށް ރިޕޯޓްކޮށްފައެއް ނުވެ އެވެ.\nއިތުރު ލިޔުންތައް މޮރިޝަސް ސައުތު އެފްރިކާ މަތިންދާ ބޯޓު ވެއްޓުން މެލޭޝިއާ އެއާލައިންސް އެމްއެޗް 370\nމިހާރު ބަލާ ސަރަހައްދުން އެމްޗް370 ފެނުން ދުރު\nބޯޓުގެ ބައިތައް ހޯދަން އެމްއެޗް370 ގެ އާއިލާތައް މަޑަކަސްކާ އަށް\nއެމްއެޗް370 ވެއްޓިފައިވާނީ މިހާރު ބަލާ ސަރަހައްދުގެ އުތުރަށް


SunOnline: Tharahgee akee hama ekani bodethi aabaadhee thakah beynunvaa ehcheh noon: Raees Yameen\nތަރައްގީއަކީ ހަމައެކަނި ބޮޑެތި އާބާދީތަކަށް ބޭނުންވާ އެއްޗެއްނޫން: ރައީސް ޔާމީން\nރިޟްވާން އަހްމަދު 14 Aug 2018, 01:28\nކަނޑޫދޫގައި ބޭއްވި ރަސްމިއްޔާތުގައި ރައީސް ޔާމީން ވާހަކަފުޅު ދައްކަވަނީ-- ފޮޓޯ// ރައީސް އޮފީސް\nތަރައްގީއަކީ ހަމައެކަނި ބޮޑެތި އާބާދީތަކަށް ބެނުންވާ އެއްޗެއް ނޫންކަން މިސަރުކާރުން ވާނީ ސާބިތުކޮށްދީފައިކަމަށް ރައީސުލްޖުމްހުރިއްޔާ އަބްދުﷲ ޔާމީން އަބްދުލް ގައްޔޫމު ވިދާޅުވެއްޖެއެވެ.\nތ. ކަނޑޫދޫ ރައްޔިތުންނާ ބައްދަލުކުރައްވައި ރައީސް ޔާމީން ވިދާޅުވީ ކުރީގެ ރައީސް މުހައްމަދު ނަޝީދުގެ ތިން އަހަރުގެ ވެރިކަމުގެ އިތުރުން ފަހުންއައި ދެ އަހަރުގެ ވެރިކަމުގައިވެސް ފާހަގަކުރެވޭވަރުގެ ތަރައްގީއެއް ކުދި ރަށްތަކަށް ގެނެސްދީފައިނުވާ ކަމަށެވެ. ނަމަވެސް މި ސަރުކާރުން ކަނޑޫދޫފަދަ އާބާދީ ކުޑަ ރަށްރަށަށް ވެސް ބޮޑެތި ތަރައްގީ ވާނީ ގެނެސްދީކަމަށް އެމަނިކުފާނު ވިދާޅުވިއެވެ.\nރައީސް ނަޝީދަށް ފާޑުވިދާޅުވަމުން އެމަނިކުފާނު ވިދާޅުވީ ރައީސް ނަޝީދުގެ ސަރުކާރުގައި ދައުލަތައް ފައިސާ ވަންނަ ދޮރުތައް ވަނީ ލައްޕާފައި ކަމަށެވެ.\nރައީސް ޔާމީން ވިދާޅުވީ ދައުލަތެއް ކުރިއަށް ގެންދަން ބޭނުންނަމަ ތަރައްގީ ކުރަން ޖެހެނީ އިންސާނީ ވަސީލަތްތައްކަމަށެވެ. އަދި ދައުލަތައް ފައިސާވަންނާނެ ގޮތެއް ހޯދުމަކީ ވެސް ދައުލަތުން ކުރަންޖެހޭ ކަމެއް ކަމަށެވެ.\nވެރިކަން ލިބިވަޑައިގެންފިނަމަ އެންމެ އިސްކަމެއް ދީގެން ކުރައްވާނެ ކަމަށް އިބޫ ވިދާޅުވި ތިން ކަންތައްތައް ފާހަގަކުރައްވައި އެކަންކަމަށް ރައީސް ވަނީ ރައްދު ދެއްވާފައެވެ.\nއެގޮތުން މަރުގެ މައްސަލަތައް އަލުން ތަހުގީގު ކުރައްވާނެ ކަމަށް އިބޫ ވިދާޅުވި ވިދާޅުވުމާ ގުޅޭގޮތުން ރައީސް ޔާމީން ވިދާޅުވީ އިބޫ ވިދާޅުވި މައްސަލަތަކުގެ ތަހުގީގު މިހާރުވެސް ކުރިއަށްދާ ކަމަށާއި އެ ތަހުގުތައް އަލުން ފަށާކަށް ނުޖެހޭ ކަމަށް ރައީސް ވިދާޅުވިއެވެ. އަދި ދައުލަތުން ގެއްލިފައިވާ ފައިސާ ހޯދުމަށް ކޮމިޓީއެއް އެކުލަވާލާކަށް ނުޖެހޭނެ ކަމަށާއި ރައީސް ނަޝީދުގެ ސަރުކާރުގައިވެސް އެފަދަ ކޮމިޓީއެއް އުފައްދާފައި ވީނަމަވެސް އެކަން ކޮށްފައި ނުވާކަން އެ ވާހަކަފުޅުގައި ރައީސް ފާހަކުރެއްވިއެވެ.\nRilwanAhmed ރިޟްވާން އަހްމަދު\nޔާމީން މިނިވަން ކުރުމަށް ސުޕްރީމް ކޯޓުން ހުކުމް ކޮށްފި\nރައީސް ޔާމީނަށް ހުކުމް އިއްވުން


Adduge flatthakah anna mahu furusath hulhuvaalany | Mihaaru\nހިތަދޫގައި އަޅާ ފްލެޓްތަކެއް: މަސައްކަތް ވަރަށް ބާރަށް ކުރިއަށްދާ ކަމަށް ހައުސިން މިނިސްޓްރީން ބުނޭ.\nއައްޑޫގެ ފްލެޓްތަކަށް އަންނަ މަހު ފުރުސަތު ހުޅުވާލަނީ\n19 މެއި 2016 - 12:26\nއައްޑޫގައި މިހާރު އަޅަމުން އަންނަ ފްލެޓްތަކަށް ކުރިމަތިލުމުގެ ފުރުސަތު އަންނަ މަހު ހުޅުވާލާނެ ކަމަށް ހައުސިން މިނިސްޓްރީން ބުނެފި އެވެ.\nސަރުކާރުގެ ބޯހިޔާވަހިކަމިުގެ ޕްރޮގްރާމްގެ ދަށުން ސ. ހިތަދޫގައި 264 އަދި ހުޅުމީދޫގައި 48 ފްލެޓް އެޅުމުގެ މަސައްކަތް މިހާރު އަންނަނީ ކުރަމުންނެވެ. މި މަޝްރޫއު ކުރިއަށް ގެންދަނީ ޗައިނާގެ ނެޝަނަލް މެޝިނަރީ އެންޑް އިކްޕްމަންޓް، އިމްޕޯޓް އެންޑް އެކްސްޕޯޓް ކޯޕަރޭޝަން (ސީއެމްއީސީ) އިންނެވެ.\nއައްޑޫގައި ހުންނަވާ ހައުސިން މިނިސްޓްރީގެ ކޯޑިނޭޓަރު މުހައްމަދު ފައިސަލް ވިދާޅުވީ ދެ ސަރަހައްދުގައި އަޅާ ފްލެޓްތަކުގެ މަސައްކަތް ވަރަށް ބާރަށް ކުރިއަށް ގެންދާ ކަމަށެވެ. އެގޮތުން ހިތަދޫގައި އަޅާ ބައެއް ފްލެޓްތަކުގެ މަސައްކަތުގެ 90 ޕަސަންޓް މިހާރު ނިމިފައިވާ ކަމަށާއި ބާކީ ހުރި ފްލެޓްތަކުގެ މަސައްކަތް ވެސް ގާތްގަނޑަކަށް ނިމުމަކާ ހަމައަށް އައިސްފައިވާ ކަމަށް އޭނާ ވިދާޅުވި އެވެ.\nފައިސަލް ވިދާޅުވި ގޮތުގައި ހުޅުމީދޫގެ ފްލެޓްތަކުގެ މަސައްކަތުގެ ބޮޑު ބައެއް ވެސް ވަނީ ނިމިފަ އެވެެ. އައްޑޫގައި އަޅާ ފްލެޓްތަކަކީ ތިން ކޮޓަރި އާއި ދެ ކޮޓަރީގެ އެޕާޓްމަންޓް ހިމެނޭ ފްލެޓްތަކެވެ.\nފައިސަލް ވިދާޅުވީ ފްލެޓްތަކަށް ކުރިމަތިލުމުގެ ފުރުސަތު އަންނަ މަހު ހުޅުވާލާއިރު، ހިތަދޫގައި އަޅާ ފްލެޓްތަކަށް ފޭދޫ، މަރަދޫފޭދޫ އަދި މަރަދޫ ރައްޔިތުންނަށް ވެސް ކުރިމަތިލެވޭނެ ކަމަށެވެ.\n"މިހާރު މަސައްކަތް ދާ ގޮތުން ނަމަ އަންނަ ސެޕްޓެމްބަރު މަހުގެ ތެރޭގައި ފްލެޓްތައް ލިބޭ ފަރާތްތަކާ ފްލެޓްތައް ހަވާލު ކުރެވޭނެ،" އޭނާ ވިދާޅުވި އެވެ.\nއައްޑޫގައި މީގެ ކުރިން ވެސް ސަރުކާރުން ވަނީ ހައުސިން ޔުނިޓްތަކެއް އަޅައިފަ އެވެ. އެއީ ކުރީގެ ރައީސް މުހައްމަދު ނަޝީދުގެ ވެރިކަމުގައި ފޭދޫގަ އެވެ. އެ ރަށުގައި އެޅި 25 ހައުސިން ޔުނިޓްގައި އާއިލާތަކުން މިހާރު އަންނަނީ ދިރިއުޅެމުންނެވެ.\nއިތުރު ލިޔުންތައް ސ. ހިތަދޫ އައްޑޫ ސ. ހުޅުމީދޫ އައްޑޫ ހައުސިން ޕްރޮޖެކްޓް ހައުސިން މިނިސްޓްރީ


United Balikoh City EFL Cup Ge Final Ah - Vaguthu\nޔުނައިޓެޑް ބަލިކޮށް ސިޓީއިން އީއެފްއެލް ކަޕުގެ ފައިނަލަށް\n8 މަސް ކުރިން ( ޖެނުއަރީ 7, 2021 )\nއިނގިރޭސި ލީގު ކަޕްގެ ސެމީ ފައިނަލުގައި ވާދަވެރި މެންޗަސްޓަރ ޔުނައިޓެޑް ބަލިކޮށް މެންޗަސްޓަރ ސިޓީއިން މުބާރާތުގެ ފައިނަލްގެ ފަހު ޖާގަ ކަށަވަރު ކޮށްފިއެވެ.\nޔުނައިޓެޑްގެ ދަނޑުގައި ކުޅުނު މިމެޗުގެ ފަހު ހާފު ޑޮމިނޭޓުކުރި ސިޓީއިން މެޗު ކާމިޔާބު ކުރީ 0-2 ގެ ނަތީޖާ އަކުންނެވެ.\nރަނގަޅު ފުރުސަތުތަކެއް ދެޓީމުގެ ފަރާތުންވެސް ތަނަވަސް ކުރި ނަމަވެސް މެޗުގެ ފުރަތަމަ ހާފު ނިމިގެން ދިޔައީ ދެޓީމުން ކުރެ ޓީމަކަށް ލަނޑެއް ކާމިޔާބު ނުކުރެވި އެއްވަރު ވެގެންނެވެ.\nމެޗުގައި ފެނިގެންދިޔަ ފުރަތަމަ ލަނޑު މުޅި ދެވަނަ ހާފުގައިވެސް ވަރުގަދައަށް ކުޅުނު ސިޓީއިން ކާމިޔާބު ކުރީ މިހާފުގެ5ވަނަ މިނެޓުގެ ތެރޭގައެވެ. މިލަނޑު އެޓީމަށް ކާމިޔާބު ކޮށްދިނީ ޑިފެންޑަރު ޖޯން ސްޓޯންސް އެވެ.\nމިލަނޑުގެ ކުރިން ސްޓޯންސް އަތުން ބައިކޮޅަށްވެސް ވަނީ ލަނޑެއް ވަދެފައެވެ. އެހެންނަމަވެސް ޔުނައިޓެޑްގެ ފޯވަޑް މާކަސް ރަޝްފޯޑް އޮފްސައިޑުގައި ހުރުމާއި ގުޅިގެން ރެފްރީ ވަނީ މިލަނޑު ބަލައިނުގަންނަން ނިންމާފައެވެ.\nސިޓީގެ ދެވަނަ ލަނޑު މެޗުގެ 83 ވަނަ މިނެޓުގައި އެޓީމަށް ކާމިޔާބު ކޮށްދިނީ ފެރްނާންޑީނިއޯ އެވެ. މެޗުން މޮޅުވެ މުބާރާތުގެ ފައިނަލަށް ސިޓީ ދަތުރު ކޮށްފައިވާއިރު މިއީ އެޓީމު ޖެހިޖެހިގެން މިމުބާރާތުގެ ފައިނަލުގައި ކުޅޭ ހަތަރު ވަނަ ފަހަރެވެ. ފާއިތުވީ ތިން އަހަރުވެސް އެޓީމުން ވަނީ ފައިނަލުން މޮޅުވެ މުބާރާތް ކާމިޔާބު ކޮށްފައެވެ.\nމިމުބާރާތުގެ ފައިނަލްގެ ފުރަތަމަ ޖާގަ ކަށަވަރު ކުރީ ޓޮޓެންހަމް ހޮޓްސްޕަރ އެވެ. އެޓީމު ފައިނަލަށް ދަތުރު ކުރީ ސެމީ ފައިނަލުގައި ބްރެންޓްފޯޑްގެ މައްޗަށް 0-2 އިން ކުރި ހޯދައިގެންނެވެ. މިމުބާރާތުގެ ފައިނަލް މެޗު ކުޅެވޭނީ މިއަހަރުގެ އޭޕްރިލް މަހުގެ 25 ވަނަ ދުވަހު ވެމްބްލީ ސްޓޭޑިއަމްގައެވެ.\nވެސްޓްހޭމް އަތުން ބަލިވެ ލީގު ކަޕުން ޔުނައިޓެޑު ހިތްދަތިގޮތަކަށް ކަޓަައިފި\nއިނގިރޭސި ލީގު ކަޕުގެ ހަތަރުވަނަ ބުރަށް ސިޓީއާއި ލިވަޕޫލް ދަތުރުކޮށްފި\nރޮނާލްޑޯގެ ކާތަށި ފެނި ޔުނައިޓެޑުގެ ކުޅުންތެރިން ފޮނި އެއްޗެހި ކެއުމާ ދުރަށް!


Noorul-islam.NET :: ފަތިސްނަމާދުގެ މުހިއްމުކަން\nތާރީޚް: 24 ސެޕްޓެމްބަރ 2011\nއެންމެހައި ލޮބުވެތި އަޚުންނާއި އުޚުންތުންނޭވެ! މާތް ﷲ އަޅުގަނޑުމެން މުސްލިމުންގެ މައްޗަށް ރެއަކާއިދުވާލު ކުރުމަށް ފަރުޟު ކުރައްވާފައިވާ ފަސްނަމާދު ވާކަން އަޅުގަނޑުމެން އެންމެން ދަންނަމުއެވެ. އެހެންނަމަވެސް މި ނަމާދު ތަކުގެ ތެރެއިން ފަތިސްނަމާދަށް ފަރުވާކުޑަ ކުރެވުމަކީ އަޅުގަނޑުމެންގެތެރެއިން ވަރަށް ގިނަ މީހުންނަށް ދިމާވެފައިވާ ކަމެކެވެ. ފަތިސްނަމާދަކީ އެނަމާދުގެ މަތިވެރިކަން ބަޔާން ވެގެންވާ ނަމާދެކެވެ. އެ ނަމާދުގެ ނަމުން މާތް ﷲ ވަނީ ހުވައިގަންދެއްވާ ބަސް ވަޙީކުރައްވާފައެވެ. މާތްﷲ ވަޙީ ކުރައްވަނީ: وَالْفَجْرِ ﴿١﴾وَلَيَالٍ عَشْرٍ ﴿٢﴾ سورة الفجر މާނައީ: " ފަތިސް ގަންދެއްވަމެވެ. އަދި ދިހަ ރޭ ގަންދެއްވަމެވެ."<?xml:namespace prefix = "o" ns = "urn:schemas-microsoft-com:office:office" />\nއަޅުގަނޑުމެން ފަތިސްނަމާދު ނުކޮށް ނިދުމުގެ ސަބަބުން ހެޔޮކަމުގެ ކިތައް ޘަވާބުތޯ ނަގާލެވެނީ؟ ނުވަތަ ކަންނެތްކަމާއި ކުޅިވަރުގެ މަޖަލުގައިތިބެ ފަތިސްނަމާދު އަޅައި ކިތައް އަޖުރުންތޯ މަޙުރޫމުވަނީ؟ ނިކަން ވިސްނަވާބައްލަވާ! އަޅުގަނޑުމެންގެ ނިދި ދޫކޮށްލުމަށްފަހު ފަތިސްނަމާދުގެ ބަންގިއަށް ހޭލައި މުއުމިނުތަކުންނާއެކު ފަތިސްނަމާދުގެ ޖަމާޢަތުގައި ބައިވެރި ވުމުގެ މަތިވެރިކަމާއެވެ. ރަސޫލާ ޞައްލަﷲ ޢަލަހި ވަސައްލަމަ ޙަދީސްކުރައްވަނީ: (مَنْ صَلَّى الْعِشَاءَ فِي جَمَاعَةٍ فَكَأَنَّمَا قَامَ نِصْفَ اللَّيْلِ وَمَنْ صَلَّى الصُّبْحَ فِي جَمَاعَةٍ فَكَأَنَّمَا صَلَّى اللَّيْلَ كُلَّهُ ) أخرجه مسلم. މާނައީ: " ޢިޝާނަމާދު ޖަމާޢަތުގައި ކޮށްފި މީހަކު ރޭގަނޑުގެ ދެބައިކުޅަ އެއްބައިގައި އަޅުކަންކުރި ފަދައެވެ. އަދި ފަތިސްނަމާދު ޖަމާޢަތުގައި ކޮށްފި މީހަކު މުޅި ރޭގަނޑުގެ އަޅުކަންކުރިފަދައެވެ." މިފަދަ ނަޞީބަކުން އަޅުގަނޑުމެން އެއްކިބާ ވާނަމުހެއްޔެވެ؟ އަދިވެސް ވިސްނަވާލައްވާށެވެ. އަޅުގަނޑުމެން އުޅޭއުޅުމުގައި ރައްކާތެރިކަން ބޭނުންވެއެވެ. މިގޮތުން ޖައްބާރުވަންތަ ހުރިހާ ކަމަކަށް ކުޅަދުންވަންތަ އިލާހުގެ ރައްކާތެރިކަން ފިޔަވައި ދެން އިތުރު ރައްކާތެރިކަމަކުން މެނުވީ އަޅަމެން ސަލާމަތް ވާނެތޯއެވެ! އަޅުގަނޑުމެން ފަތިސްނަމާދު ކުރުމުން މާތްﷲގެ ރައްކާތެރިކަން އެބަލިބެއެވެ. ރަސޫލާ ޞައްލަﷲ ޢަލަހި ވަސައްލަމަ ޙަދީސްކުރެއްވިކަމަށް އަބޫ ޛައްރު ރަޟިޔަﷲ ޢަންހު ވިދާޅުވިއެވެ: (مَنْ صَلَّى الصُّبْحَ فَهُوَ فِي ذِمَّةِ اللَّهِ) رواه مسلم މާނައީ: " ފަތިސްނަމާދު ކޮށްފިމީހަކު އެވަނީ މާތްﷲ ގެ ރައްކާތެރިކަމުގެދަށުގައެވެ."\nލޮބުވެތި މުސްލިމު އަޚުންނާއި އުޚުތުންނޭވެ!\nއަޅުގަނޑުމެންނީ ފަތިސް ނަމާދުގެ ބަންގި އިވުމާއެކު އިޖާބަދިނުމުގެ ގޮތުން އަމިއްލަ ގެއިން ނިކުމެ މާތްﷲ ގެ ގެކޮޅަށް ދާބަޔަކު ކަމުގައި ވާށެއެވެ. އަދި އެ ހަމަހިމޭން ވަގުތުގައި ދެއަތް އުފުލާ މާތްﷲ އަށް ދަންނަވާ މުއުމިނުންގެ ތެރޭގައިވާށެވެ. ތިމާގެ މުޅި ދުވަހުގެ ޕުލޭން ރާވާލާށެވެ. ފަތިސްނަމާދާއެކު ތިމާގެ ދުވަހުގެ އެޖެންޑާ ފަށާށެއެވެ. އަޅުގަނޑުމެންގެ މުޅި ހަޔާތް ވޭތުކުރަމުން މިދަނީ ވަކި މަންޒިލަކަށް ވާޞިލުވުމަށެވެ. އާދެ ސުވަރުގޭގެ މަތިވެރި ނިޢުމަތް މާތް ﷲ މިންވަރުކޮށްދޭވާތޯއެވެ! ފަތިސްނަމާދު ކުރާ މީހާ މި މަތިވެރިވެގެންވާ ސުވަރުގެއަށް ވަންނާނެ ޚަބަރު ރަސޫލާ ޞައްލަﷲ ޢަލައިހި ވަސައްލަމަ ދެއްވާފަވެއެވެ. އެކަލޭގެފާނު ޙަދީޘްކުރައްވަނީ: (مَنْ صَلَّى الْبَرْدَيْنِ دَخَلَ الْجَنَّةَ) متفق عليه މާނައީ: " އަލްބަރުދައިނި އަދާކޮށްފި މީހާ ސުވަރުގެ ވަދެއްޖެއެވެ." އާދެ! "އަލްބަރުދައިނި" އަކީ ފަތިސްނަމާދާއި ޢަޞްރު ނަމާދެވެ. މިވަރުގެ އުފާވެރި ކަމުގެ ޚަބަރު ދެއްވާފައި ވާއިރު އަޅުގަނޑުމެން ފަތިސްނަމާދާ މެދު ފަރުވާކުޑަ ކުރަނީ ކީއްވެތޯއެވެ؟ ދަންނައެވެ. ނަމާދުގެ މުހިއްމުކަން ހިތަށް އޭގެ ޙަޤީޤަތުގައި ނުވަންނަނީ އެވެ. އަޅުގަނޑުމެންނީ ފަތިސްނަމާދު އަޅައި މުނާފިޤުންގެ ސިފަ ލިބޭ ބަޔަކުކަމުގައި ނުވާށެވެ! ރަސޫލާ ޞައްލަﷲ ޢަލައިހި ވަސައްލަމަ ޙަދީޘްކުރައްވަނީ: (إنَّ أَثْقَلَ الصَّلَاةِ عَلَى الْمُنَافِقِينَ صَلَاةُ الْعِشَاءِ وَصَلَاةُ الْفَجْرِ وَلَوْ يَعْلَمُونَ مَا فِيهِمَا لَأَتَوْهُمَا وَلَوْ حَبْوًا) متفق عليه. މާނައި: "ހަމަކަށަވަރުން މުނާފިޤުންނަށް އެންމެ ބުރަ ނަމާދަކަށްވަނީ ޢިޝާނަމާދާއި ފަތިސްނަމާދެވެ. އެމީހުންނަށް މި ދެނަމާދުގައިވާ ހެޔޮކަށް އެނގިއްޖެނަމަ ފިރުކެމުންނަމަވެސް އެ ދެނަމާދަށް އައީހެވެ."\nފަތިސްނަމާދުގެ މަތިވެރިކަމާއި މުހިއްމުކަމަކީ މިފަދަ ލިޔުމަކުން އަމުނާލެވޭ ޖުމްލަތަކަކުން ފުއްދާލެވޭނެ ވާހަކައެއް ނޫނެވެ. އެއަށްވުރެ މާ މަތިވެރި މުހިއްމު ނަމާދެކެވެ. އަދި ކިއެއްތަ މާތްﷲ ފަރުޟު ކުރައްވާފައިވާ ހުރިހާ އަޅުކަންތަކަކީވެސް އޭގެ ޒާތުގައި މަތިވެރި އަދި އެ އަޅުކަންތައް ކުރާ ބަޔަކަށް މަތިވެރިކަން ލިއްބައިދޭ ކަންތައްތަކެކެވެ. މާތްﷲ އަޅުގަނޑުމެންނީ ފަރުޟު ފަސްނަމާދަށް ރައްކާތެރިވާ އަދި އެކަލާނގެއަށް ފުރިހަމައަށް ކިޔަމަން ގަންނަ ބަޔަކު ކަމުގައި ލައްވާށިއެވެ! އަދި އަޅުގަނޑުމެންނީ ފަތިސްނަމާދު ކުރުމުގެ ސަބަބުން ސުވަރުގެ ވަންނަ ބަޔަކު ކަމުގައި ލައްވާށިއެވެ! އާމިން.


BML Community Fundun ithuru 10 rashakah ehee\nބީއެމްއެލް ކޮމިއުނިޓީ ފަންޑުގެ އެހީ އިތުރު 10 ރަށަކަށް\nބީއެމްއެލް އިން ރަށެއްގައި ހަދައިދިން ޕާކެއްގައި ކުޑަ ކުދިންތަކެއް ކުޅެނީ: ކޮމިއުނިޓީން ބޭނުންވާ ގިނަ މަސައްކަތްތަކެއް ބީއެމްއެލް އިން ވަނީ ކޮށްދީފަ -- ފޮޓޯ: ބީއެމްއެލް\nބޭންކް އޮފް މޯލްޑިވްސް (ބީއެމްއެލް) ކޮމިއުނީޓ ފަންޑުން އިތުރު 10 ރަށަށަކަށް މާލީ ގޮތުން އެހީތެރިކަން ދީފި އެވެ.\nބީއެމްއެލް އިން ބުނި ގޮތުގައި އަމިއްލަ ފަރުދުންނާއި ހިލޭ ސާބަހަށް މަސައްކަތްކުރާ ޖަމިއްޔާ ތަކުން ދެމެހެއްޓެނިވި ގޮތެއްގައި ރަށްރަށުގައި ހިންގުމަށް ބޭނުންވާ ޕްރޮޖެކްޓް ތަކަށް އެހީވުމުގެ ގޮތުން ބީއެމްއެލް އިން ހިންގާ "އަހަރެންގެ ބޭންކް ކޮމިނިއުޓީ ފަންޑު" ގެ ދަށުން މި އަހަރު ފަހު ފިޔަވަހީގައި ހުށަހެޅުނު ޕްރޮޕޯސަލްތަކުގެ ތެރެއިން އެންމެ ރަނގަޅު 10 ޕްރޮޖެއް ހޮވިފައިވާ ކަމަށެވެ.\nއަލަށް އެހީތެރިކަން ދޭން ހޮވުނު ރަށްތައް\nށ. ގޮއިދޫގެ މަގުތަކުގައި ސޯލާ ލައިޓް ހަރުކުރުން - އިބްރާހިމް ނިޝާމް އަހުމަދު\nރ. ފައިނުގައި ލައިބްރަރީއެއް ތަރައްގީ ކުރުން - ފައިނު އެސޯސިއޭޝަން ފޯ ކޮމިއުނިޓީ އެންޑެވަސް\nބ. އޭދަފުށީގައި ކޮމިއުނިޓީ ޕާކެއް ތަރައްގީ ކުރުން - ވެސްޓް ވިންގްސް އޭދަފުށި\nޅ. ކުރެންދޫގައި ކޮމިއުނިޓީ ފެސިލިޓީ ތަރައްގީ ކުރުން - ކުރެންދޫ އެންވަޔަރަމަންޓް އެޑިޔުކޭޝަން ސްޕޯޓްސް އެސޯސިއޭޝަން (ކީސާ)\nހުޅުމާލޭގައި ކުޑަކުދިން ފޮތް ކިޔުމަށް ހާއްސަ ތަނެއް ތަރައްގީ ކުރުން - ޗިލްޑްރަން އޮފް މޯލްޑިވްސް\nއއ. ބޮޑުފުޅަދޫގައި މަސްކަނޑަން ހާއްސަ ތަނެއް ގާއިމް ކުރުން - ރިވަލޫޝަނަރީ ބޮޑުފުޅަދޫ ޖެނެރޭޝަން\nއއ. ތޮއްޑޫގައި ފޮތް ކިޔާ ޕާކެއް ގާއިމް ކުރުން - އާދަމް އަފްސަލް\nލ. ފޮނަދޫގައި ކޮމިއުނިޓީ ގާޑަންއެއް ތަރައްގީ ކުރުން - ފޮނަދޫ އެންވަރަމެންޓް އެންޑް ސަސްޓެއިނަބިލިޓީ ޑިވަލޮޕްމަންޓް\nގދ. ގައްދޫގައި ވޭސްޓް މެނޭޖްމަންޓް ސިސްޓަމެއް ގާއިމްކޮށްދިނުން - ސާސްޓްރާ ކޮމުއުނިޓީ\nގދ. ހޯޑެއްދޫގައި ނޭޗަ ޕާކް ތަރައްގީ ކުރުން - ހޯޑެއްދޫ ސްޕޯޓްސް\nބީއެމްއެލް އިން ރަށެއްގައި ހަދައިދިން ޕާކެއްގައި ކުޑަ ކުދިންތަކެއް ކުޅެނީ -- ފޮޓޯ: ބީއެމްއެލް\nބީއެމްއެލްގެ މެނޭޖަރު ޕަބްލިކް ރިލޭޝަންސް މުހައްމަދު ސައީދު ވިދާޅުވި ގޮތުގައި އަހަރެންގެ ބޭންކް ކޮމިއުނިޓީ ފަންޑަށް މި ފަހަރު ވެސް ރާއްޖޭގެ އެކި ރަށްރަށުގައި ހިންގުމަށް ވަރަށް ރަނގަޅު ގިނަ ޕްރޮޕޯސަލް ތަކެއް ލިބިގެންދިޔަ ކަމަށެވެ. އަދި ޖަމިއްޔާ ތަކުންނާ އާންމު ފަރުދުންގެ ފަރާތުން ރަށްރަށަށް ބޭނުންތެރި މި ފަދަ ޕްރޮޖެކްޓްތައް ގެނެސް، އަމަލީ މަސައްކަތް ކުރުމަށް ކުރާ ބުރަ މަސައްކަތް ފާހަގަކޮށް އެ ފަރާތް ތަކަށް ޝުކުރު އަދާ ކުރާ ކަމަށެވެ.\nމިދިޔަ އަހަރު ބޭންކުން ތައާރަފް ކުރި މި ފަންޑުގެ ދަށުން މިހާތަނަށް ރާއްޖޭގެ 40 ރަށެއްގައި ޕްރޮޖެކްޓް ހިންގުމަށް މިވަނީ މާލީ އެހީތެރިކަން ފޯރުކޮށްދެވިފަ އެވެ. މިދިޔަ އަހަރު ވެސް 20 ރަށެއްގައި މި މަޝްރޫއު ހިންގާފައިވެ އެވެ. މި މަސައްކަތްތަކުގެ އަގު ދެ މިލިއަން ރުފިޔާއަށްވުރެ ގިނަ އެވެ.


ގީނިއާ - ވިކިޕީޑިއާ\nރިޕަބްލިކް އޮފް ގިނީ އަކީ ހުޅަނގު އެފްރިކާއަށް ނިސްބަތްވާ ޤައުމެކެވެ.\nގިނީގެ ރަސްމީ ބަހަކީ ފަރަންސޭސި ބަހެވެ. އިނގިރޭސި ބަހުން މި ޤައުމުގެ މީހުންނަށް ކިޔަނީ ގީނިއަންސްއެވެ. ޤައުމުގެ އެންމެ ބޮޑު ޝަހަރަކީ ކޮނަކްރީއެވެ. މި ޤައުމުގެ ވެރި ރަށަކީ ވެސް މިއީއެވެ. މި ޤައުމުގައި މި ވަގުތު ހިނގަމުންދަނީ މިލިޓަރީ ޖަންތާ ސަރުކާރެކެވެ. ޤައުމުގެ އާބާދީއަކީ 10 މިލިއަނެވެ. އެހެންކަމުން މިއީ ދުނިޔޭގައި 81 ވަނައަށް އެންމެ އާބާދީ ބޮޑު ޤައުމެވެ. ބިމުގެ ބޮޑުމިނަކީ 0.24 މިލިޔަން އަކަކިލޯމީޓަރެވެ. ދުއްވާއެއްޗެހި ދުއްވަނީ ކަނާތްފަރާތުންނެވެ. އިންޓަނެޓް ކޯޑަކީ gn. އެވެ. ކޯލިން ކޯޑަކީ +224 އެވެ. ފައިސާގެ ގޮތުން ބޭނުންކުރަނީ ގީނިއަން ފްރޭންކެވެ.\nރިޕަބްލިކް އޮފް ގިނީއަށް ކުރީން ކިޔަނީ ފަރަންސޭސި ގިނީއެވެ. މިހާރު ބައެއް ފަހަރު މި ޤައުމަށް ގިނީ-ކޮނަކްރީއޭ ވެސް ކިޔައެވެ. އެއީ އަވަށްޓެރި ގިނީ ބިސާއުއާ ނަމުގެ ގޮތުން ފަރަގު ކުރުމުގެ ގޮތުންނެވެ.\nގިިނީ ނުވަތަ ގިނީ-ކޮނަކްރީގެ އުތުރުގައި ވަނީ ގިނީ-ބިސާއު އާއި ސެނެގާލާއި މާލީއެވެ. ދެކުނުގައި ވަނީ ސިއެރަލިޔޯން އާއި ލައިބީރިޔާ އާއި އައިވަރީ ކޯސްޓެވެ. ހުޅަނގުގައި އޮތީ އެޓްލާންޓިކް ކަނޑެވެ.\nފަރަންސޭސި ވިލާތުން 1890 ވަނަ އަހަރު ގިނީ އިސްތިޢުމާރުކޮށްފުމާ ހަމަޔަށް ގިނީ އޮތީ ސިލްސިލާ ވެރިކަމެއް ހިނގަމުން އައި ތަނެއްގެ ގޮތުގައެވެ. ފަރަންސޭސިވިލާތުން ގިނީ ހިމަނާފައި އޮތީ ފްރެންޗް ވެސްޓް އެފްރިކާގެ ބައެއްގެ ގޮތުގައެވެ. ގިނީއަށް ފަރަންސޭސިވިލާތުގެ ކިބައިން މިނިވަންކަން ލިބިފައިވަނީ2އޮކްޓޯބަރު 1958 ގައެވެ. ގިނީއަށް މިނިވަންކަން ލިބުނީއްސުރެ، ޚުދުމުޚްތާރު ވެރިން ވެރިކަން ކުރަމުން ގެންދިއުމުގެ ސަބަބުން ގިނީ ވެފައިވަނީ ދުނިޔޭގެ އެންމެ ފަޤީރު ޤައުމުތަކުގެ ތެރެއިން އެއް ޤައުމަށެވެ. ގިނީގެ މިނިވަންކަމަށް ފަހު އެ ޤައުމުގެ ރައީސްކަމުގެ މަޤާމަށް އިސްވެ ވަޑައިގަތް އަޙްމަދު ސޭކޯ ތޯރޭ ވަނީ ގަދަ ބާރުން އެ ޤައުމުގެ ވެރިކަމުގައި 1984 ވަނަ އަހަރާ ހަމަޔަށް ހުންނަވާފައެވެ. ދެން ގެނެވުނު އިންޤިލާބަކަށް ފަހު ވެރިކަމަށް ވަޑައިގަތީ ލަންސާނާ ކޮންތޭއެވެ. ލަންސާނާ ކޮންތޭ ވަނީ 2008 ވަނަ އަހަރާ ހަމަޔަށް ވެރިކަމުގައި ހުންނަވާފައެވެ. ޑިސެންބަރު 23، 2008 މޫސާ ދާދިސް ކަމާރާ ވަނީ ޖަންތާގެ ވެރިއެއްގެ ގޮތުން ގިނީގެ ވެރިކަމަށް ވެރިވެގަނެފައެވެ. ސެޕްޓެންބަރު 28، 2009 ގައި ޢަސްކަރީ ޖަންތާއިން ވަނީ ކަމާރާ، އެ ޤައުމުގެ ރައީސް ކަމަށް ވަޑައިގަތުމަށް ކުރައްވާ މަސައްކަތްޕުޅަށް ހުރަސް އަޅާ ބަޔަކު އުޅޭ ނަމަ އެ ބަޔަކަށް ޙަމަލާ ދިނުމަށް ޖަންތާގެ ސިފައިންނަށް އަންގާފައެވެ. މި އެންގުމުގެ ނަތީޖާއެއްގެ ގޮތުން ސިފައިންވަނީ ރޭޕްކުރުމާއި މީހުން މެރުން ފަދަ އެތައް ޙަރަކާތެއް ހިންގާފައެވެ. ޑިސެންބަރު 3، 2009 ގައި ކަމާރާގެ ގަޔަށް ވަނީ ބަޑި ޖަހާފައެވެ. ފަރުވާ ހޯދުމުގެ ގޮތުން އޭނާ ގެންދެވުނީ މަޣުރިބަށެވެ. މިހާރު ސަރުކާރު ހިންގުމުގައި އިސްކޮށް ޙަރަކާތްތެރިވަނީ އެ ޤައުމުގެ ބޮޑުވަޒީރު ކަމުގެ މަޤާމުގައި ހުރި ޖީން-މާރީ ޑޯރޭއެވެ. އެ މަޤާމަށް އޭނާ އިސްކޮށްފައިވަނީ މިދިޔަ ޖަނަވަރީ މަހުގެ 21 ވަނަ ދުވަހުގައެވެ. ޖީން-މާރީ ޑޯރޭ އިސްކޮށްފައިވަނީ ހަ މަސް ދުވަހުގެ އިންތިޤާލީ ދައުރަކަށެވެ. މި ހަ މަސް ދުވަހުގެ ތެރޭގައި އެ ޤައުމުގައި އިންތިޚާބެއް ބާއްވަން ޖެހޭނެއެވެ.\nގިނީއަކީ ސައުވީސް ވަރަކަށް ނަސްލުގެ މީހުންގެ ގޮވައްޗެވެ. މީގެ ތެރެއިން އެންމެ ފާހަގަކޮށްލެވެނީ ފުލާ، މަންދިކާ އަދި ސުސޫ ނަސްލުގެ މީހުންނެވެ. އެފްރިކާއަށް ނިސްބަތް ނުވާ 10000 އެއްހައި މީހުން ގިނީގެ ރައްޔިތުންގެ ގޮތުގައި އެބަތިއްބެވެ. އެއީ ލުބުނާނީންނާއި، ފަރަންސޭސީންގެ އިތުރުން ޔޫރަޕުގެ އެހެން ޤައުމުތަކަށް ނިސްބަތްވާ މީހުންނެވެ.\nހުޅަނގު އެފްރިކާގެ އެހެން ޤައުމުތަކެކޭ އެއްފަދައިން ގިނީގައި ވެސް މިއުޒިކުގެ ވަރަށް މުއްސަނދި ސަގާފަތެއް އޮވެއެވެ.\nގިނީއަކީ ޤުދުރަތީ ވަސީލަތްތަކުން ވަރަށް ބޮޑު މުއްސަނދިކަމެއް ލިބިފައިވާ ޤައުމެކެވެ. މީގެ ތެރޭގައި ދުނިޔޭގައި މި ވަގުތު ހުރި ބޮކްސައިޓްގެ 25% ރިޒަރވް ހުރީ މި ޤައުމުގައެވެ. ޖަވާހިރާއި ރަނާއި ރިހި ވެސް މި ޤައުމުގައި އެބަހުށްޓެވެ. އެ ޤައުމުގެ ޖީ.ޑީ.ޕީ ޕަރކެޕިޓާ އަކީ 1014 ޑޮލަރެވެ.\nCentral Intelligence Agency (2009). "Guinea". The World Factbook. Retrieved January 28, 2010.\n"Guinea". International Monetary Fund. Retrieved 2009-10-01.\nLast edited on 29 އެޕްރީލް 2013, at 23:40\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 29 އެޕްރީލް 2013، 23:40 ގައެވެ.


ޕްރިސުކޫލް އެސިސްޓެންޓް މަޤާމަށް މީހަކު ބޭނުންވެއްޖެ | ތިލަދުންމަތީ އުތުރުބުރީ ބާރަށު ކައުންސިލް\nޕްރިސުކޫލް އެސިސްޓެންޓް މަޤާމަށް މީހަކު ބޭނުންވެއްޖެ\nވަގުތީ / ކޮންޓްރެކްޓް\nތިލަދުންމަތީ އުތުރުބުރީ ބާރަށު ކައުންސިލް އިދާރާ / ހއ.ބާރަށު ޕްރީސުކޫލް\n1 އަހަރު (ކޮންޓްރެކްޓް އުޞޫލުން)\nހަމަޖެހޭ އުސޫލުން އިތުރުގަޑީގެ ފައިސާ އަދި ރަމަޟާންމަހުގެ އިނާޔަތް.\nމަޤާމުގެ މަސްޢޫލިއްޔަތު ތަކާއި ވާޖިބުތައް:\nޕްރީސުކޫލްގެ އޮފީހާއި، ކްލާސްރޫމްތައް ފޮޅާ ސާފުކޮށް މޮޕްލުން.\nދަރިވަރުންނާއި، މުވައްޒަފުން ބޭނުންކުރާ ފާޙާނާތައް ސާފުކޮށް ބެލެހެއްޓުން.\nދަރިވަރަކު ފާހާނާއަށް ދާންބޭނުންވެއްޖެ ހިނދެއްގައި އެދަރިވަރަކަށް އެހީތެރިކަން ފޯރުކޮށްދިނުން.\nއިމާރާތް ވަށައިގެން 10 ފޫޓަށް ކުނިކަހާ ނޮޅާސާފުކުރުން.\nސުކޫލްގެ އިދާރާއިންކުރާ އިދާރީ މަސައްކަތްތަކުގައި އެހީތެރިވެދިނުން.\nމީގެއިތުރުންވެސް ޓީޗަރުން ބޭނުންވެއްޖެ ކަމެއްގައި އެއްބާރުލުން ދިނުން.\nފެންވަރު ނުވަތަ ޝަރުތުތައް:\nމަސައްކަތްކުރުމުގެ ޤާބިލްކަން ސާބިތުކޮށްދިނުމާއިއެކު، ގިނަ ވަގުތު މަސައްކަތުގައި ހޭދަކުރެވޭނެ ފަދަ މީހަކަށްވުން.\nމަސައްކަތުގެ ހުނަރާއި ޤާބިލުކަމާއި، ފެންވަރާއި، ބޭނުންވާ ސިފަތައް ދެނެގަތުމަށް އިންޓަރވިއު ކޮށްގެން.\nވަޒީފާއަށްއެދި ހުށަހަޅާ ސިޓީ\nވަޒީފާއަށް އެދޭ ފަރާތުގެ ދިވެހި ރަތްޔިތެއްކަން އަންގައިދޭ ކާޑުގެ ސާފު ކޮޕީއެއް (މުއްދަތު ހަމަނުވާ ކާޑު)\nސަރުކާރުގެ ވަޒީފާއެއް އަދާކުރާ ނުވަތަ ސަރުކާރަށް ޙިދުމަތްކުރުމުގެ އެއްބަސްވުމެއް އޮތް މުވައްޒަފުން ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާއިމެދު އިޢުތިރާޒެއް ނެތްކަމަށް ވަޒީފާ އަދާކުރާ އޮފީހުގެ ލިޔުން.\nތަޖުރިބާގެ ލިޔުންތަކުގެ ކޮޕީ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 23 ނޮވެމްބަރު 2021 ގެ 14:00 ގެ ކުރިން، ބާރަށު ކައުންސިލް އިދާރާ އަށެވެ. ވަޒީފާއަށް އެދޭ ލިޔުންތައް އީ-މެއިލް info@baarah.gov.mv މެދުވެރިކޮށްވެސް ބަލައިގަނެވޭނެއެވެ. އީމެއިލް ކުރައްވާނަމަ ލިޔުންތައް އިދާރާއަށް ލިބިފައިވާކަން ކަށަވަރުކުރެއްވުމަކީ ހުށަހަޅުއްވާ ފަރާތުގެ ޒިންމާއެކެވެ.\nމަޤާމަށް މީހަކު ހޮވުމަށް ބާއްވާ އިންޓަރވިއު އޮންނާނީ ތިލަދުންމަތީ އުތުރުބުރީ ބާރަށު ކައުންސިލް އިދާރާގައެވެ. އިންޓަރވިއު އޮންނާނެ ތާރީޙާއި ވަޤުތު ޝަރުތު ހަމަވާ ފަރާތްތަކަށް ފަހުން އަންގާނެވާހަކަ ދެންނެވީމެވެ.\nވަޒީފާއަށް އެދި ހުށަހަޅާ، ޝަރުތުހަމަވާ ފަރާތްތަކުގެ އަދަދު (03) އަށްވުރެ ގިނަނަމަ، ތަޖުރިބާއަށް ބަލައި އެންމެ މަތިން މާރކްސް ލިބޭ (03) ފަރާތެއް ޝޯޓްލިސްޓް ކުރެވޭނެއެވެ.\nއިތުރު މަޢުލޫމާތު ހޯދުން.\nމި އިޢުލާނާގުޅޭ އިތުރު މަޢުލޫމާތު ސާފުކުރުމަށް ގުޅާނީ 6500016 ނަމްބަރު ފޯނާއެވެ. އީ މެއިލް ކުރާނީ info@baarah.gov.mv އަށެވެ.\n12 ރަބީޢުލްއާޙިރު 1443\n← ތިލަދުންމަތީ އުތުރުބުރީ ބާރަށު ކައުންސިލްގެ ސާރވިސް ޗާޓަރ\n31 ވަނަ ޢާއްމު ޖަލްސާގެ އެޖެންޑާ →


Holhi dhandeega assaafa huri meehaa aai eynaage dharifulhu dhaulathuge belumuge dhashah gengosfi\nހާއްސަ އެހީއަށް ބޭނުންވާ މީހުންގެ މަރުކަޒު -- ފޮޓޯ: ޕީއެސްއެމް\nހާއްސަ އެހީއަށް ބޭނުންވާ އަންހެން މީހާ އާއި އޭނާގެ ދަރިފުޅު ދައުލަތު ބެލުމުގެ ދަށަށް ގެންގޮސްފި\nސިކުނޑީގެ ނުކުޅެދުންތެރިކަމެއް ހުންނަ މީހަކަށް ށ. ފޭދޫގައި ބަޔަކު އަނިޔާކުރާ މައްސަލައެއް ޖެންޑާ މިނިސްޓްރީގެ ސަމާލުކަމަށް އައިސް އެ އަންހެން މީހާ އާއި އޭނާގެ ހާއްސަ އެހީއަށް ބޭނުންވާ ދަރިފުޅު ދައުލަތުގެ ބެލުމުގެ ދަށަށް ނަގައިފިއެވެ.\nޖެންޑާ މިނިސްޓްރީގެ މީޑިއާ އޮފިޝަލް ސީއެންއެމް އަށް ވިދާޅުވީ އަންހެން މީހާ އާއި އޭނާގެ ހާއްސަ އެހީއަށް ބޭނުންވާ އަންހެން ދަރިފުޅު ވެސް މިހާރު ދައުލަތުގެ ބެލުމުގެ ދަށަށް ނަގާފައިވާ ކަމަށެވެ.\nއޭނާގެ ފިރިމީހާއަކީ ވެސް ކޮންމެވެސް ވަރަކަށް ސިކުނޑީގެ ނުކުޅެދުންތެރިކަމެއް ހުންނަ މީހެއްކަމުން އެމީހާ ދައުލަތުގެ ބެލުމުގެ ދަށަށް ނަގާފައިވޭތޯ ސުވާލުކުރުމުން އޮފިޝަލް ވިދާޅުވީ، "އެމީހާއަކީ އަމިއްލަ ހާލައިގެން އުޅެވޭ މީހެއް" ކަމަށެވެ.\nއެނގިފައިވާ ގޮތުގައި އެއަންހެން މީހާއާއި ފިރިހެން މީހާގެ 18 އަހަރުން ދަށުގެ ދެ ކުދިން ތިބެއެވެ. މީޑިއާ އޮފިޝަލް ވިދާޅުވީ އެކުދިން ހަވާލު ކުރާނީ ރައްކާތެރިކަން ކަށަވަރުކޮށްދޭނެ އާއިލާގެ މެމްބަރުންނާ ކަމަށެވެ.\nއިއްޔެ ސޯޝަލް މީޑިއާގައި ދައުރުވި ފޮޓޯއިން ފެންނަނީ އަންހެނަކު ހޮޅިދަނޑިއެއްގައި އައްސާ އޭނާގެ ބޮލަށް ގޯންޏެއް މަހާފައިވާ މަންޒަރެވެ. ށ. ފޭދޫގައި ހިނގި އެ ލާއިންސާނީ އަމަލު ހިންގާފައިވަނީ ކޮން ބައެއްކަން އަދި ނޭނގޭއިރު ޖެންޑާ މިނިސްޓަރު ޝިދާތާ ޝަރީފް ވަނީ އެ ރަހުމުކުޑަ އަމަލު ހިންގި މީހުން އިންސާފުގެ ކުރިމައްޗަށް ގެންނާނެ ކަމަށް ވިދާޅުވެފައެވެ.\nMajalakah kuri huthuru amalu majalakah nuvi!\n— CNM (@cnm_mv) May 16, 2019\nޖެންޑާ މިނިސްޓްރީ ހާއްސަ އެހިއަށް ބޭނުންވާ މީހުން ފޭދޫ ގުރައިދޫގައި ހުންނަ މަރުކަޒު


17 Aharu Therey Emme Ali Gadhakoh Mars Fennaanee Mi Hafthaa Gai - Vaguthu\nމި ސޫރުދަ ނިޒާމު (ސޯލާ ސިސްޓަމް) އިން ދުނިޔެއާއި ގާތުގައިވާ މިއްރީޚު (މާސް)، ފާއިތުވެދިޔަ 17 ވަރަކަށް އަހަރު ތެރޭގައި އެންމެ އަލިގަދަކޮށް ފެންނާނީ މި ހަފްތާ ތެރޭގައި ކަމަށް ސައިންސްވެރިން ވިދާޅުވެޖެއެވެ.\nއެހެން ދުވަސްވަރުތަކާއި ޚިލާފަށް މި ހަފްތާ ތެރޭ މިއްރީޚު އަލިގަދަކޮށް ފެންނަނީ، އެ ގުރަހަ (ޕްލެނެޓް) ގެ ދައުރުވުމުގެ ތެރެއިން ދުނިޔެއާއި މި ނިޒާމުގެ ތަރި (އިރު) އާއި ސީދާ ދިމާވާތީއެވެ. މިގޮތަށް މިއްރީޚު ދައުރުވާއިރު، ދުނިޔެ ދައުރުވާނީ އިރާއި މި ގުރަހައާއި ދެމެދުން ކަމުން، އިރުގެ ދޯދިތައް މިއްރީޚަށް އެޅިފައި ހުންނައިރު ދުނިޔެއަށް ގުރަހަ އަލިގަދަކޮށް ފެންނާނެ އެވެ.\nމިއްރީޚަކީ އާންމުކޮށް ރޭގަނޑުގެ ވަގުތުގައި އުޑުމަތިން ތަރިއެއް ފަދައިން ފެންނަ ގުރަހައެކެވެ. ނަމަވެސް މި ހަފްތާ ތެރޭގައި އޭގެ އަލި އިތުރަށް ގަދަވެފައި، ރަތްކަމެއް ހުންނާނެ ކަމަށް ތަޖުރިބާކާރުން ވިދާޅުވެއެވެ. އަދި ޓެލެސްކޯޕް މެދުވެރިކޮށް މި ދުވަސްވަރު މިއްރީޚު ފެންނަ ގޮތް ސާފުވާނެ ކަމަށާއި، އެ ގުރަހައިގެ ދެ ތަނޑީގައި ގަނޑުފެންކަމަށް ބުނެވޭ ހުދު ސަރަޙައްދުވެސް ފާޅުވާނެ ކަމަށް އެފަރާތްތަކުން ވިދާޅުވެފައި ވެއެވެ.\nއެންމެ ފަހުން މިފަދަ ގޮތަކަށް މިއްރީޚު އަލިގަދަކޮށް ފެނިފައިވަނީ 2003 ވަނަ އަހަރުއެވެ. އެއަހަރަށްވުރެ މިފަހަރު މިއްރީޚުގެ އަލިކަން ގަދަވާނެ ކަމަށް ވަނީ ބެލެވިފައެވެ. ދެން އެންމެ އަވަހަށް އިރާއި ސީދާ ދިމާވެ އަލިގަދަކޮށް މި ގުރަހަ އެންމެ އަވަހަށް ވެސް ފެންނާނީ 2035 ވަނަ އަހަރުއެވެ. އެހެންކަމުން މި މަންޒަރު ބަލާލުމަށް ގިނަ ބަޔަކު އަންނަނީ ތައްޔާރުވަމުންނެވެ.\nސައިންސްވެރިން ވިދާޅުވާގޮތުން އެންމެ އަލިގަދަކޮށް މިއްރީޚު ފެންނާނީ އަންނަ އަންގާރަ ދުވަހުގެ ދަންވަރުގެ ވަގުތުގައެވެ. އަދި އެރޭ ދުނިޔޭގެ ގިނަ ސަރަޙައްދުތަކަށް (މޫސުން ގޯސް ނޫންނަމަ) މި މަންޒަރު ފެންނާނެ ކަމަށް އެފަރާތްތަކުން ވަނީ ވިދާޅުވެފައެވެ.\nކޮންމެ ދެއަހަރަކުން އެއްފަހަރު މިއްރީޚު އާއި ދުނިޔެއާއި ކައިރިން ދައުރުވެއެވެ. ނަމަވެސް މިގޮތުން ދައުރުވާއިރު ދުރުމިން އެކި ފަހަރު ހުންނަ މިންވަރު ތަފާތު ކަމަށް ސައިންސްވެރިން ވިދާޅުވެއެވެ. އެންމެ ފަހުން ދުނިޔެއާއި އެންމެ ކައިރިން އެ ގުރަހަ ދައުރުވީ 2018 ވަނަ އަހަރެވެ.\nހޯދުންތަކުން އެއްކޮށްފައިވާ މަޢުލޫމާތުތަކަށް ބަލާއިރު ކޮންމެ 15 ނުވަތަ 17 އަހަރަކުން ދުނިޔެ އާއި މިއްރީޚު އާއި އަންނަނީ ކައިރިވަމުންނެވެ. މިގޮތުން މިއަހަރު ދުނިޔެއާއި އެންމެ ގާތުން މި ގުރަހަ ދައުރުވާއިރު ދުރުމިނުގައި ހުންނާނީ 62.1 މިލިއަން ކިލޯމީޓަރު ކަމަށް ސައިންސްވެރިން ވިދާޅުވެއެވެ. މި ގުރަހަ ދުނިޔެއާއި އެންމެ ދުރުން ދައުރުވާއިރު ދުރުމިނުގައި ހުންނާނީ 63.8 މިލިއަން ކިލޯމީޓަރެވެ.\nމިއްރީޚަކީ ސައިންސްވެރިން އެންމެ އިސްކަމެއް ދީގެން ދިރާސާތައް ކުރިޔަށްގެންދާ ގުރަހައެވެ. އެއީ އެ ގުރަހައަކީ އިންސާނުންނަށް އެކަށީގެންވާ މާޙައުލެއް އޮތްތަނެއް ކަމަށް ޤަބޫލުކުރެވޭ ގިނަ ހެކިތަކެއް ލިބިފައިވާތީއެވެ. އެ ގުރަހައިގެ ބިންފަދަ ފަށަލައިގައި މިވަގުތުވެސް ނާސާގެ އުޅަނދު، "ކިއުރިއޯ ސިޓީ ރޯވާ" ދަތުރުކޮށް ގުރަހައިގެ ފޮޓޯ އާއި މަޢުލޫމާތު ދުނިޔެއަށް ފޮނުވަމުން ދެއެވެ.\nމީގެ އިތުރުން މިވަގުތު އެ ގުރަހައަށް ތިން އުޅަނދެއް ދަތުރުކުރަމުން ދެއެވެ. އޭގެތެރޭގައި އެމެރިކާގެ އުޅަނދަކާއި ޗައިނާގެ އުޅަނދެއްގެ އިތުރުން ޔޫއޭއީގެ "ހޯޕް މާސް ޕްރޯބް" ނަމަކަށް ކިޔުނު އުޅަނދެއް ހިމެނެއެވެ.\nއޮކްޓޯބަރ 13, 2020 06:14\n62.1 މިލިއަން މޭލު އެއީ ކިތައް ކިލޯމީޓަރ ތޯ އަދި 63.8 ކިލޯމީޓަރ އެއީ ކިތަށް މޭލުތޯ އެވެ.\nއޮކްޓޯބަރ 13, 2020 12:58\nތި މަންޒަރު ބަަލަން އިންތިޒާރު ކުރަމެވެ ަ. އިރާދަ ކުރެއްވިޔާ ފެންނާނެ.


SunOnline: Noosverinnah haassakoh, Covid-19 aa gulhey aiymathee fotheh Media Council in nerefi\nނޫސްވެރިންނަށް ހާއްސަކޮށް، ކޮވިޑް19 އާ ބެހޭ އަތްމަތީ ފޮތެއް މީޑިއާ ކައުންސިލުން ނެރެފި\nމީޑިއާ ކައުންސިލުން ނޫސްވެރިންނަށް ހާއްސަކޮށް ނެރުނު ކޮވިޑް-19އާ ގުޅޭ އަތްމަތީ ފޮތް --\n"ނިއުނޯމަލް"ގައި ނޫސްވެރިން މަސައްކަތުގައި މާހައުލުގައި އުޅޭއިރު ރައްކާތެރިކަމުގެ ގޮތުން ސަމާލުކަން ދޭން ޖެހޭ ކަންކަމާއި ކޮވިޑް-19ގެ ބަލިމަޑުކަމުގެ ކަވަރޭޖް ގެނައުމުގައި ސަމާލުކަން ދޭންވީ ކަންކަން ހިމަނައިގެން މޯލްޑިވްސް މީޑިއާ ކައުންސިލް (އެމްއެމްސީ)އިން ނޫސްވެރިންނަށް ހާއްސަކޮށް ކޮވިޑް-19އާ ގުޅޭ އަތްމަތީ ފޮތެއް ނެރެފި އެވެ.\nއެމްއެމްސީއިން ބުނީ، އެ ފޮތް ނެރުމުގެ މަގުސަދަކީ ނޫސްވެރިން މަސައްކަތް ކުރަން ޖެހޭ ގޮތުން ކޯވިޑް-19ގެ ނުރައްކަލަށް އެންމެ ބޮޑަށް ހުށަހެޅޭނެ އެއްބަޔަކީ ނޫސްވެރިންނަށް ވާތީ އެ ފަރާތްތަކަށް އެހީތެރިކަމުގެ އަތެއް ފޯރުކޮށްދިނުން ކަމަށެވެ. އަދި އެ ފޮތުގައި ބަލިމަޑުކަމެއްގެ ކަވަރޭޖްގައި ނޫސްވެރިން ސަމާލުކަން ދޭންވީ ކަންކަމާއި ޒިންމާ އާއި ނަފްސާނީ ގޮތުން ކުރިމަތިވާ ކަންކަމުން އަރައިގަންނަން ކުރެވިދާނެ ކަންކަން އަދި ގެންގުޅޭ އިކުއިޕްމަންޓް ސާފުކުރުމުގައި އަމަލު ކުރާނެ ގޮތްތައް ވެސް ހިމަނާފައިވާނެ ކަމަށް އެ ކައުންސިލުން ބުންޏެވެ.\nމީޑިއާ ކައުންސިލުން ނެރުނު އަތްމަތީ ފޮތް އެ ކައުންސިލުގެ ވެބްސައިޓުން ލިބޭ ގޮތް ވަނީ ހަމަަޖައްސައިފަ އެވެ. އެ ކައުންސިލުން ބުނީ އެ ފޮތް ޗާޕްކޮށްގެން ނެރެ، ހިލޭ ނޫސްވެރިންނަށް ބެހުމަށް އެ ކައުންސިލުން މަސައްކަތް ކުރަމުންދާ ކަމަށެވެ.\nއެ އަތްމަތީ ފޮތަކީ ދުނިޔޭގެ ސިއްހަތު ޖަމިއްޔާ، ވޯލްޑް ހެލްތު އޮގަނައިޒޭޝަން (ޑަބްލިއުއެޗްއޯ)އިން އެންޑޯސްކޮށްފައިވާ ފޮތެކެވެ. އެ ފޮތް އިނގިރޭސި ބަހުން ވެސް ވަނީ ނެރެފަ އެވެ.\nރާއްޖޭގައި ހުންނަވާ ޑަބްލިއުއެޗްއޯގެ ކަންޓްރީ ކޯޑިނޭޓަރު، ޑރ. އަރުވިންދު މާތޫރު މި ފޮތް މެދުވެރިކުރައްވާ ޝާއިއު ކުރެއްވި މެސެޖެއްގައި، ވިދާޅުވެފައި ވަނީ މިހާރަށް ވުރެ ބޮޑަށް މީޑިއާތަކުން ބަލީގެ ސައިންޓިފިކް މައުލޫމާތާއި ބަލީގެ ސަބަބުން އަސަރު ކުރާ ފަރާތްތަކުގެ ވާހަކަތައް ގެނެސްދިނުމަށް ސަމާލުކަން ދޭން ޖެހޭ ކަމަށެވެ.\nމި ބަލިމަޑުކަމުގެ ތެރެއިން ބިރުވެރިކަން އުފެއްދުމާއި ސައްހަ ނޫން ހަބަރުތައް ނުގެނައުމަށް ސަމާލުކަން ދިނުމަށް ވެސް އޭނާ ވަނީ ދިވެހި ނޫސްވެރިންނަށް އިލްތިމާސްކުރައްވައިފަ އެވެ. އަދި ނޫސްވެރިންނާއި އެންމެން ގުޅިގެން ކުރެވޭ މަސައްކަތުން މި ބަލިމަޑުކަމުން އަރައިގަނެވޭނެ ކަމުގެ ޔަގީންކަން އޮތް ކަމަށްވެސް އޭނާ ވިދާޅުވި އެވެ. އަދި މި ބައްޔާ ދެކޮޅަށް ކުރާ މަސައްކަތުގައި ޑަބްލިއުއެޗްއޯއިން ރާއްޖެއާ އެކު ހުރިހާ ގޮތަކުން ވެސް އެހީތެރިވުމުގައި ދެމި އޮންނާނެ ކަމުގެ ޔަގީންކަން އޭނާ ވަނީ ދެއްވައިފަ އެވެ.\nނޫސްވެރިކަމުގެ އިނާމަށް 11 ދާއިރާއަކުން 80 ހުށަހެޅުން\nމީޑިއާ ކައުންސިލްގެ މެމްބަރުކަމަށް ހުޅުވާލައިފި\nއެމްޖޭއޭގެ ހިންގުމަށް ބަދަލުތަކެއް ގެންނަނީ


Agu huri inaamu thakaa eku Ooredoo Crazy Race launch kohfi\nއަގުހުރި އިނާމުތަކާއި އެކު އުރީދޫ އިން ކްރޭޒީ ރޭސް ލޯންޗްކޮށްފި\nއުރީދޫ މޯލްޑިވްސް އިން ކްރޭޒީ ރޭސްގެ ނަމުގައި އެސްއެމްއެސް މުބާރާތެއް ތައާރަފްކޮށްފިއެވެ.\nކްރޭޒީ ރޭސްގެ ކުޅުންތެރިންގެ އަމާޒަކީ އަހާލެވޭ ތަފާތު ސުވާލުތަކަށް ވީހާވެސް އަވަހަކަށް ޖަވާބު ރަނގަޅުކޮށް ކުއިޒުން އެންމެ ގިނަ ޕޮއިންޓް ހޯދުމެވެ. މިގޮތުން ސުވާލުތަކަށް ޖަވާބުދޭ ސްޕީޑް އަވަސްވާ ވަރަކަށް ލިބޭ ޕޮއިންޓުވެސް އިތުރު ވެގެންދާނެކަމަށާއި އެކި ލެވެލް ތަކަށް ބެހިފައިވާ މި ސުވާލު މުބާރާތުގައި ކުރެވޭނީ ކާރު ރޭސިންގ އަދި ބައިކިންނާއި ބެހޭ ތަފާތު ސުވާލުތައްކަމަށް އުރީދޫން މައުލޫމާތު ދެއެވެ.\nތިން މަސް ދުވަހަށް ކުރިއަށްދާ މި އެސްއެމްއެސް ސުވާލު މުބާރާތުގައި ބައިވެރިވުމަށް “GO” ޖެއްސެވުމަށް ފަހު 4242 އަށް އެސް.އެމް.އެސް ކުރެއްވުމުން ކުއިޒްގައި ބައިވެރިވެވޭނެއެވެ.\nއަގުހުރި އިނާމުތަކެއް ހުށައަޅާފައިވާ މި މުބާރާތުގައި ކޮންމެ ހަފްތާއަކު ލިބޭ އިނާމުގެ ތަކުގެތެރޭގައި ސެމްސަންގް ބަޑްސް، އެޕަލް އެއާޕޮޑް، ގެލެކްސީ ވޮޗް، އެޕަލް ވޮޗް ހިމެނެއެވެ. އަދި ކޮންމެ މަހެއްގެ މޮޅު ކުޅުންތެރިއަކަށް ސެމްސަންގް ގެލެކްސީ އެސް 10 ލިބޭއިރު މުޅި މުބާރާތުން އެއްވަނައަށް ދާ ފަރާތަކަށް ޖެޓްސްކީ ލިބިގެންދާނެ ކަމަށް ދިރާގުން މައުލޫމާތު ދެއެވެ.\nކްރޭޒީ ރޭސް މެދުވެރިކޮށް ކޮންމެ ހަފްތާއަކު ދޭ އިނާމުތައް ލިބޭނީ ބައިވެރިންގެ ތެރެއިން ނެގޭ ގުރުއަތުން ހޮވޭ ބޭފުޅުންނަށެވެ. މިގޮތުން އެކުޅުންތެރިއެއްގެ ސްކޯ އިތުރުވާވަރަކަށް ގުރުއަތުން މޮޅުވުމުގެ ފުރުސަތު ބޮޑުވެގެންދާނެއެވެ.\nކްރޭޒީ ރޭހާއި ބެހޭ އިތުރު މައުލޫމާތު ހޯއްދެވުމަށް www.ooredoo.mv އަށް ނުވަތަ މައި އުރީދޫ އެޕް އަދި އުރީދޫގެ ސޯޝަލް ޗެނަލްތައް ފަދަ އެކުންފުނީގެ ކޮންމެ ޑިޖިޓަލް ޓަޗްޕޮއިންޓެއްވެސް މެދުވެރިކޮށް އުރީދޫގެ ޓީމާއި ގުޅާލެއްވޭނެއެވެ.


vnews - Submarine cable eh kendi, qaumakun2dhuvas vandhen internet ge khidhumaiy kendijje\nސަބްމެރިން ކޭބަލްއެއް ބުރިވެ ގައުމަކުން ދެ ދުވަސްވަންދެން އިންޓަނެޓްގެ ހިދުމަތް ކެނޑިއްޖެ\nސަބްމެރިން ކޭބަލްއެއް ބުރިވުމުގެ ސަބަބުން ގައުމަކުން ދެ ދުވަހަަށް އިންޓަނެޓުގެ ހިދުމަތް ކެނޑިއްޖެ އެވެ.\nހުޅަނގު އެފްރިކާގެ ބައެއް ގައުމުތަކަށް އިންޓަނެޓްގެ ހިދުމަތް ފޯރުކޮށްދިނުމަށް ބޭނުންކުރާ އޭސް ސަބްމެރިން ކޭބަލް ބުރިވެފައިވަނީ މިދިޔަ މާޗް މަހުގެ 30 ވަނަ ދުވަހު އެވެ.\nމިކަމުގެ އަސަރު އެންމެ ބޮޑަށްކޮށްފައިވަނީ ހުޅަނގު އެފްރިކާގެ ގައުމެއް ކަމަށްވާ މޮރިޓޭނިޔާ އަށެވެ.\nމި ސަބްމެރިން ކޭބަލް ބުރިވެފައިވަނީ މޮރިޓޭނިޔާގެ އައްސޭރިފަށުގެ ސަރަހައްދުންނެވެ. އަދި މިކަމުގެ ސަބަބުން އެ ސަރަހައްދުގެ 10 ގައުމަކަށް އިންޓަނެޓުގެ ހިދުމަތް ކެނޑިގެންދިޔަ އެވެ.\nމޮރިޓޭނިޔާއަށް އިންޓަނެޓްގެ ހިދުމަތް އަލުން ލިބުނީ 48 ގަޑިއިރު ފަހުންނެވެ. އެ ސަރަހައްދުގެ އެހެން ގައުމުތަކުން ޓެރެސްޓީރިއަލް ކޭބަލް އަދި ސެޓެލައިޓް ކަނެކްޝަންތައް މެދުވެރިކޮށް އިންޓަނެޓުގެ ހިދުމަތް ދޭން ފަށާފައިވެ އެވެ. ނަމަވެސް ކަނެކްޝަންގެ ބޮޑެތި މައްސަލަތަކެއް ކުރިމަތިވި އެވެ.\nމިއީ ނޫސްތަކުގެ ސުރުހީތަކަށް އަރާވަރުގެ ވާހަކައެއްވެސް ނޫނެވެ. ނަމަވެސް މިފަދަ ކަންތައްތަކުގެ ސަބަބުން ދުނިޔޭގެ ބައެއް ހިސާބުތަކުގައި އިންޓަނެޓްގެ ހިދުމަތް ދިނުމަށް ބިނާކޮށްފައިވާ ނިޒާމުތަކުގެ ބަލިކަށިކަން ހާމަވެގެންދެ އެވެ.\nހާއްސަކޮށް ހުޅަނގު އެފްރިކާގެ ގައުމުތަކުގައެވެ. މިކަމަށް ހައްލެއް ހޯދުމަށް އަލްފަބެޓްގެ ބެލޫން ޕްރޮޖެކްޓާއި ފޭސްބުކްގެ ސޯލާ ޑްރޯން ޕްރޮޖެކްޓް މެދުވެރިކޮށް މަސައްކަތް ކުރަމުންދިޔަ ނަމަވެސް މިކަމަށް ހައްލެއް އަދި ހޯދިފައެއް ނުވެ އެވެ.


Riaasee vaudhu: #fuvahmulah ah koh dhevvaanee kon kameh\nރޭގެ ޖަލްސާގައި ފުވައްމުލަކަށް ކޮށްދޭނެ ކަމެއް ނެތުމުން ޕީޕީއެމް ސަޕޯރޓަރުން މާޔޫސްވެފައި ފޮޓޯ؛ ވާފީ\nރިއާސީ ވައުދު: ފުވައްމުލަކަށް ކޮށްދެއްވާނީ ކޮންކަމެއް\n22 ސެޕްޓެމްބަރ 2018, 16:37 |\nކުރިއަށް އޮތް ފަސްއަހަރު ދުވަހަށް ދިވެހިރާއްޖޭގައި ވެރިކަންކުރާނެ ވެރިއަކު ހޮވުމަށް މާދަމާ ވޯޓުލާން ނިކުންނައިރު ވާދަވެރި ދެކެންޑިޑޭޓުން ވެވަޑައިގެންނެވި ވައުދުތަކަށް ބަލާލުން މުހިންމެވެ. ދެކެންޑިޑޭޓުންގެ ތެރެއިން ފުވައްމުލަކުގެ ކުރިއެރުމަށާއި ފުވައްމުލަކުގެ ތަރައްގީއަށް މުހިންމީ ކޮން ކެންޑިޑޭޓެއްތޯ ބަލާލުން މުހިންމެވެ. ފުވައްމުލަކަކީ މުހިންމު ރަށެއްކަން ދެކެންޑިޑޭޓުންގެ ބައްދަލުވުންތަކުން ވެސް ފާހަގަވިއެވެ.\nޕީޕީއެމް ކެންޑިޑޭޓުގެ ކެމްޕެއިން ޖަލްސާ ނިންމާލެއްވީ ފުވައްމުލަކުން ކަމަށް ވިދާޅުވިއެވެ. އަދި އިދިކޮޅު އިއްތިހާދުގެ ކެންޑިޑޭޓުގެ ފަހު ދަތުރެއްގެ ގޮތުގައި ކަނޑައެޅުއްވީ ފުވައްމުލަކާއި އައްޑު އަތޮޅެވެ. އަދި އިދިކޮޅު އިއްތިހާދުގެ ރިއާސީ ރަނިންމޭޓަކީ ފުވައްމުލަކުގެ ދަރިއެކެވެ. ފުވައްމުލަކަކީ ތިންވަނައަށް އެންމެ އާބާދީ ބޮޑު ރަށަށްވާތީ މިރަށުގެ ވޯޓު ހުރިހާ ކެންޑިޑޭޓުންނަށް ވެސް މުހިންމެވެ.\nނަމަވެސް، ފާއިތުވީ ފަސް އަހަރުތެރޭ ފުވައްމުލަކަށް އެކަށީގެންވާ ތަރައްގީގެ ކުރިއެރުންތަކެއް ނުލިބޭ ކަމަށް ފުވައްމުލަކުގެ ގިނަ ރައްޔިތުން ޝަކުވާ ކުރެއެވެ. އެގޮތުން، ނަރުދަމާ އާއި ފެން އަވަސް އަރުވާލައިގެން ހުޅުވާލި ނަމަވެސް އެޚިދުމަތް އަދިވެސް ފުވައްމުލަކުގެ ގެތަކަށް ނުލިބެއެވެ. ނަމަވެސް، ފުވައްމުލަކަށް ވުރެ އާބާދީކުޑަ އެތައް ރަށަކަށް ވަނީ އެޚިދުމަތް ފޯރުކޮށްދީފައެވެ. ފުވައްމުލަކަކީ ނިސްބަތުން ގިނަ އެއްގަމުގައި ދުއްވާ އުޅަނދުފަހަރު ގެންގުޅޭ ރަށެއް ނަމަވެސް މަގުތައް ވަނީ ނެހެދިފައެވެ. 2.7 ކިލޯ މީޓަރުގެ މަގެއް ހަދަން އަމަލީ މަސައްކަތްފެށި ކަމަށް ބުނާތާ މިހާރު ދެތިން އަހަރު ވެއްޖެއެވެ. ނަމަވެސް، ރިއާސީ އިންތިޚާބާއި ދިމާކޮށް ކޮންމެވެސް ވަރެއްގެ މަސައްކަތްތަކެއް އަވަސްއަރުވާލައިގެ ކުރިއެވެ.ރާއްޖޭގެ އުތުރާއި ދެކުން ގިނަ އަދަދެއްގެ ރަށްތަކުގައި ވަނީ ތާރު އެޅިގެން މަގު ހަދާފައެވެ. އެގޮތުން، ކުޅުދުއްފުއްޓާއި، ދިއްދޫ އާއި ށ.ފުނަދޫ އާއި ލ.ގަމާއި ލ.ފޮނުދޫއާއި ދ.ކުޑަހުވަދޫ އާއި މިހެންގޮސް ލިސްޓު ލިޔެލަންވެއްޖިއްޔާ ޖެހޭނީ ރަގަޅު ދިރާސާއެއް ކުރާށެވެ.\nމާޒީ ބޭއްވުމަށްފަހު މުސްގަތުބަލަށް ބަލާލުން މުހިންމެވެ. ކުރިއަށް އޮތީ ރިއާސީ އިންތިޚާބުގެ ވޯޓެވެ. ފުވައްމުލަކަށް ވެދެއްވި ވައުދުތައް ކޮބައިތޯއެވެ.\nދެކެންޑިޑޭޓުންގެ ވައުދުތަކަށް ބަލާއިރު، ޕީޕީއެމްގެ ކެންޑިޑޭޓު ފުވައްމުލަކަށް ވަޑައިގެން ބޭއްވި ޖަލްސާގައި ދެއްކެވީ 1.1 ބިލިއަން ފަސްއަހަރު ތެރޭ ޚަރަދު ކުރި ވާޙަކައެވެ.. ނަމަވެސް، ފުވައްމުލަކު ރައްޔިތުން ބޭނުންވަނީ އަދަދެއް ނޫނެވެ. މަޝްރޫއުތަކެކެވެ. އެމްޑީޕީ ޒައާމަތުގައި އެއާޕޯޓު ހުޅުވުނެވެ. ރައީސް މައުމޫނުގެ ޒައާމަތުގައި ބަދަރު ހުޅުވުނެވެ. ރައީސް ޔާމީނު ޒައާމަތުގައި ހުޅުވާލެއްވީ ޚިދުމަތް ނުލިބޭ ނަރުދަމާ އާއި ފެނުގެ ނިޒާމެކެވެ.\nޕީޕީއެމް ކެންޑިޑޭޓް ރައީސް ޔާމީނު ފުވައްމުލަކަށް ވަޑައިގެން ބޭއްވެވި ޖަލްސާގައި ވިދާޅު ވެދެއްވީ ނަމޫނާ ސިޓީއަކަށް ދެން އަންނަ ދައުރެއްގައި ފުވައްމުލައް ހައްދަވާނެ ކަމަށެވެ. ކޮށްދެއްވާނެ އެއްވެސް ކަމެއް ވިދާޅެއް ނުވެއެވެ. ފުވައްމުލަކު ދެކުނު ދާއިރާގެ މެމްބަރު އަބްދުﷲ މަސީހު މެމްބަރު ކަމަށް ކުރިމަތިލައްވަމުން ވިދާޅު ވެދެއްވީ ފުވައްމުލައް މޮޑާން ސިޓީއަކަށް ހައްދަވާނެކަމަށެވެ. ނަމަވެސް ކޮށްދެއްވުނު ކަމެއް ނެތެވެ. އެފަދަ ތަޖުރިބާ ތަކާއިއެކު ފުވައްމުލަކު ރައްޔިތުން ބޭނުންވަނީ ކޮށްދެވާނެ ކަންތައްތަކެކެވެ. ވައުދުތަކެކެވެ.\nޕީޕީއެމް ކެންޑިޑޭޓް ރައީސް ޔާމީނު ބައިވެރިވެވަޑައިގެންނެވި ޖަލްސާއިން އެއްވެސް ވައުދެއްވެ ވަޑައިނުގެންނެވުމުން ފުވައްމުލަކުގެ ޕީޕީއެމް މެމްބަރުން ވިމާޔޫސްވުން ފިލުވައިދެއްވީ ޒުވާނުންނާއިއެކު ބައްދަލުކުރެއްވި ބައްދަލުކުރެއްވުމުން ކޮށްދެއްވާނެކަމަށް ތިން ހަތަރު ކަމެއް ފާހަގަކުރައްވައިގެނެވެ. އެއީ؛\n1. ފުވައްމުލަކުގައި ސިޓީ ހޮޓަލެއް އެޅުމާއި،\n2. ފުވައްމުލަކުގެ ހުރިހާ ބޮޑެތި މަގުތަކެއް ރަނގަޅު ފެންވަރަކަށް ހެދުމާއި\n3. ފަތާ ފެންގަނޑެއް ހެދުމާއި،\n4. ކޮންމެ ދާއިރާއަކަށް ބޮޑު ޓާފް ދަޑެއް އެޅުން\nނަމަވެސް، މިހަތަރު ކަންތައްތަކުގެ ތެރެއިން ސިޓީ ހޮޓާ އެޅުން ފިޔަވައި އެހެންކަމެއް ސަރުކާރުން ނުވަތަ ޕީޕީއެމްއިން ރަސްމީކޮށް ނުދަންނަވައެވެ. އިދިކޮޅު އިއްތިހާދުން ފުވައްމުލަކުގެ ޖަލްސާއަށް ތައްޔާރުވަމުން ދަނިކޮށް ޓްއަރިޒަމް މިނިސްޓާރ ފުވައްމުލަކުގައި 1000 ކޮޓަރީގެ ސިޓީ ހޮޓަލެއް އަޅުއްވާނެ ކަމަށް ވިދާޅުވެ ނޫސް ކޮންފަރެންސެއް ބޭއްވެވިއެވެ. އެހެންކަމުން، ބާކީ ހުރި ކަންތައްތަކަށްވާނީ ކިހިނެތްތޯއެވެ.\nމިއާއި ޚިލާފަށް އިދިކޮޅު އިއްތިހާދުން ފުވައްމުލަކުގައި ބޭއްވެވި ޖަލްސާގައި އެއިއްތިހާދުގެ ރިއާސީ ކެންޑިޑޭޓު ވަނީ ހަކަމެއް ފުވައްމުލަކަށް ކޮށްދެއްވާނެ ކަމަށް ވިދާޅުވެ ދެއްވާފައެވެ. އެއީ؛\n1. ހުރިހާ ބޮޑު މަގެއްގައި ތާރު އަޅުން\n2. ގިރާ ސަރަހައްދު ހިމާޔަތްކުރުން\n3. ފަތާ ފެންގަނޑެއް ހެދުން\n4. 500 އެދުގެ ސިޓީ ހޮޓަލެއް ގާއިމުކުރުން\n5. ގައުމީ ޔުނިވާސީޓީގައި އައިސީޓީއަށް ޚާއްސަ ފެކަލްޓީއެއް ހައްދަވާ އެފެކަލްޓީގެ މައިމަރުކަޒަށް މިރަށް ހެދުން\n6. އޯޕަން މިއުޒިއަމެއް ތަރައްގީކުރުން\nއެހެންކަމުން، މިއީ، މާދަމާ ވޯޓަށް ނިކުންނަވާއިރު ވިސްނާލުން މުހިންމުކަންތައްތަކެކެވެ.\n1. ހުރިހާ ބޮޑު މަގެއްގައި ތާރު އެޅުން\n4. 1000 އެދުގެ ސިޓީ ހޮޓަލެއް ގާއިމުކުރުން\n· 1.1 ބިލިއަން ޚަރަދު ކޮށްފިން\n· ނަމޫނާ ސިޓީއަކަށް ދެން އަންނަ ދައުރެއްގައި އަޅުގަނޑު ފުވައްމުލައް ހަދާނަން\nހުޅުވާލެވިފައިވާ އާންމު ބައްދަލުވުމުގައި ވެވަޑައިގެންނެވި ވައުދުތައް\n2. ފުވައްމުލަކުގެ ހުރި ހާ ބޮޑެތި މަގުތަކެއް ރަނގަޅު ފެންވަރަކަށް ހެދުމައި\nޒުވާނުންނާއިއެކު ބޭއްވި ބައްދަލުވުން ފާހަގަ ކުރެއްވި ކަންތައްތައް\nއިތުރު ލިޔުންރިއާސީ އިންތިޚާބު 2018ފުވައްމުލަކު ވައުދު\nTags: ރިއާސީ އިންތިޚާބު 2018, ފުވައްމުލަކު ވައުދު


ރައްކާތެރިކަމުގެ ފިޔަވަޅުތައް މާ ބޮޑަށްވެސް އަޅަންޖެހޭ: މައުމޫން\nއާދަމް ނަޒީރު 28 ޖުލައި 2020\nނުރައްކާތެރި ކޮވިޑް-19 ވައިރަސް ރާއްޖޭގައި އަދިވެސް ހަލުވިކަމާއި އެކުގައި ފެތުރެމުން އަންނާތީ ރައްކާތެރިކަމުގެ ފިޔަވަޅުތައް މާބޮޑަށްވެސް ދިވެހިން އަޅަންވެއްޖެ ކަމަށް ކުރީގެ ރައީސް މައުމޫން އަބްދުލްގައްޔޫމް ވިދާޅުވެއްޖެއެވެ.\nހަފްތާއެއްގެ ތެރޭގައި 249 ދިވެހިން ކޮވިޑް-19 އަށް ފައްސިވެފައިވާތީ އެކަމުގެ ކަންބޮޑުވުން ފާޅުކުރައްވާ ރައީސް މައުމޫން ކުރެއްވި ޓްވީޓެއްގައި ވިދާޅުވީ "އަސްލުވެސް އަޅުގަނޑުމެން ރައްކާތެރިކަމުގެ ފިޔަވަޅު އަޅަންޖެހޭ،" ކަމަށެވެ.\nދާދިފަހުން ރައީސް މައުމޫން އިސްވެ ހުންނަވައިގެން އުފެއްދި އެމްއާރްއެމް އިން ވެސް ވަނީ އެކަމުގެ ކަންބޮޑުވުންފާޅުކޮށް ބަޔާނެއް ނެރެފައެވެ. ކޮވިޑް-19 އަށް ފައްސިވާ މީހުންގެ ޢަދަދު ގިނަވަމުން ދާތީ، މިއީ ސަރުކާރުން ދެއްވާފައިވާ ލުއިތަކަށް ބަދަލު ގެނެސް ފިޔަވަޅުތައް ހަރުދަނާ ކުރަންވީ ވަގުތު ކަމަށް އެމްއާރްއެމް އިން ވަނީ ބުނެފައެވެ.\nކޮވިޑް-19 ގެ ސަބަބުން ދިވެހިންގެގެ ދިވެހިރާއްޖެ ވެސް ވަނީ މި ވަބާ ތަހައްމުލް ކުރަން ޖެހިފައި ކަމަށާއި އެކަމުގެ ސަބަބުން ދިވެހިން އާންމުކޮށް އުޅެމުން އައި ދިރިއުޅުމަށް ބޮޑެތި ބަދަލުތަކެއް ގެންނަން ޖެހިފައިވާ ކަމަށް އެމްއާރްއެމް އިން ވަނީ ބުނެފައެވެ.\nމިދިޔަ މަހުގެ 15 ވަނަ ދުވަހު ކޮވިޑް-19 އާއި ގުޅިގެން އިއުލާންކުރި ފުރަބަންދަށް ލުއިތަކެއް ދީފައިވާއިރު ކޮވިޑަށް ފައްސިވާ މީހުންގެ އަދަދު ފުރަތަމަ ކޮޅު ދިޔައީ ވަރަށް ބޮޑުތަން މަދުވަމުންނެވެ. އަދި އެއާ ހިލާފަށް ބަލިޖެހި ރަނގަޅުވެފައިވާ މީހުންގެ ނިސްބަތް ވަނީ ވަރަށް ބޮޑަށް އިތުރުވެފައެވެ.\nއަރުޝީފަށް ނެގީ 28/07/2020 16:50\nއެންމެފަހުން އަޕްޑޭޓްކުރީ 28/07/2020 16:50\nމަރިޔަމް ޝާާނީ2މިނެޓު ކުރިން\nލަމްޔާ އަބްދުﷲ 10 މިނެޓު ކުރިން


Shah Raajjeyga heydha kuri chutteege ithuru photo thakaai video thah!\nޝާހު ރާއްޖެއަށް ޗުއްޓީ ހޭދަކުރުމަށް އައިސް އުޅުނުއިރު ނަގާފައިވާ ފޮޓޯއެއް--\nޝާހު ރާއްޖޭގައި ހޭދަކުރި ޗުއްޓީގެ އިތުރު ފޮޓޯތަކާއި ވީޑިއޯތަކެއް އާއްމުވެއްޖެ\nބޮލީވުޑުގެ މަޝްހޫރު އެކްޓަރު ޝާހު ރުކް ހާން ރާއްޖޭގައި ޗުއްޓީ ހޭދަކުރަމުން ދިޔަ އިރު ނަގާފައިވާ ބައެއް ފޮޓޯތަކާއި ވީޑިއޯތައް އާންމުވެއްޖެ އެވެ.\nމިދިޔަ މަހު 18 ގައި ޝާހު އޭނާގެ އާއިލާ އާއެކު ރާއްޖެ އައިސްފައި ވާއިރު އެމީހުން ޗުއްޓީ ހޭދަކުރަމުން ދިޔައީ ޖުމެއިރާ ވިޓަވެލި މޯލްޑިވްސްގަ އެވެ. ޗުއްޓީގައި ރާއްޖޭގައި ނަގާފައިވާ ފޮޓޯތައް ޝާހު ވަނީ އޭރު ހިއްސާކޮށްފަ އެވެ.\nޝާހު އާއި އޭނާގެ އާއިލާ ރާއްޖޭގައި ޗުއްޓީ ހޭދަކުރި ނަގާފައިވާ އާ ފޮޓޯތަކަކާއި ވީޑިއޯތަކެއް ސޯޝަލް މީޑިއާގައި މިހާރު ވަނީ އާންމުވެފަ އެވެ. ޝާހު ރިސޯޓަށް ދިޔަ މަންޒަރާއި ޝާހު އާއި އޭނާގެ ހަގުދަރި އަބްރަމް އާއެކު ޖެޓްސްކީ ދުއްވާ ވީޑިއޯ އެއް ވެސް ފެނިގެން ދެއެވެ. އޭގެ އިތުރުން ޝާހުގެ އަންހެނުން ގޯރީ ފެންނަ ފޮޓޯއެއް ވެސް އާންމުވެފައިވެ އެވެ. މިއީ ޝާހު އަދި އޭނާގެ އާއިލާ ވެސް ރާއްޖެ އައި ފުރަތަމަ ފަހަރެވެ.\nޝާހު އާއި ގޯރީ ކައިވެނިކޮށްފައި ވަނީ 1991 ގައެވެ. އެދެމީހުންގެ ތިން ދަރިން ތިބެ އެވެ. އެއީ 21 އަހަރުގެ އާރިޔަން އާއި 18 އަހަރުގެ ސުހާނާ އަދި ފަސް އަހަރުގެ އަބްރަމް އެވެ. އެއާއިލާ އަކީ ގިނަ ބައެއްގެ ލޯބި ލިބިފައިވާ އަދި ނަމޫނާ އާއިލާ އެއް ކަމަށް ގިނަ ބަޔަކު ދެކެ އެވެ.\nޝާހު އެންމެ ފަހުން ފެނިގެން ދިޔައީ "ޒީރޯ" އިންނެވެ. އެ ފިލްމުގައި ޝާހު ކުރު މީހެއް (ޑުވޯފް) އެއްގެ ރޯލުން ފެނިގެން ދިޔައިރު ގިނަ ބަޔަކު މިހާރު ތިބީ އޭނާގެ ކުރިއަށް އޮތް މަސައްކަތް އިއުލާނު ކުރާނެ އިރެއްގެ އިންތިޒާރުގަ އެވެ.\nމުނިފޫހިފިލުވުން ޝާހުރުކް ހާން